
Capitolul 1 

Copplestone Court, elegantul conac din secolul al optsprezecelea al 
Clarissei şi Henry Hailsham-Brown, aşezat în ţinutul deluros blând unduitor 
din Kent, arăta măreț chiar şi la sfârşitul unei zile ploioase de martie. În 
salonul mobilat cu gust de la parter, cu uşi de sticlă ce dădeau în grădină, doi 
bărbaţi stăteau în picioare lângă o masă în consolă pe care se afla o tavă cu 
trei pahare etichetate unu, doi, trei. Pe masă se mai aflau un creion şi o foaie 
de hârtie. 

Sir Rowland Delahaye, un bărbat cu înfăţişare distinsă, intrat în 
cincizeci de ani, şi cu maniere fermecătoare, de om cultivat, se aşeză pe 
braţul unui scaun confortabil şi-i permise însoţitorului său să-l lege la ochi. 
Hugo Birch, un bărbat la vreo şaizeci de ani, cu oarece tendinţe spre 
irascibilitate, legă eşarfa neagră, apoi puse în mâna lui sir Rowland unul din 
paharele de pe masă. Sir Rowland sorbi, se gândi o clipă, apoi spuse: 

— AŞ zice... Da. Categoric. Da, ăsta e un Dow' patruzeci şi doi. 

Hugo puse paharul la loc pe masă îngânând „Dow' patruzeci şi doi”, 
făcu o însemnare pe hârtie, şi dădu următorul pahar. Sir Rowland sorbi din 
nou din vin. Făcu o pauză, sorbi iar, apoi dădu din cap afirmativ. 

— A, da, declară el cu convingere. Asta e cu adevărat un vin grozav. 
Luă încă o înghiţitură. Nu încape nici o îndoială. E un Cockburn' douăzeci şi 
şapte. 

li înapoie paharul lui Hugo şi continuă: 

— Inchipuieşte-ţi că Clarissa iroseşte o sticlă de Cockburn' douăzeci şi 
şapte pe un experiment prostesc ca ăsta! E un adevărt sacrilegiu. Dar e drept 
că femeile nu se pricep deloc la vin. 

Hugo luă paharul, notă verdictul pe foaie şi îi înmână al treilea pahar. 
După ce sorbi scurt, reacţia lui sir Rowland fu imediată şi violentă. 

— Ugh! Exclamă el cu scârbă. Un vin de soiul Rich Ruby. Nu-mi 
imaginez de ce ţine Clarissa în casă asemenea chestie. 

Odată părerea lui corespunzător notată, îşi dezlegă eşarfa. 

— Acum e rândul tău, îi spuse lui Hugo. 

Scoţându-şi ochelarii cu rame de os, Hugo se lăsă legat la ochi de sir 
Rowland. 


— Presupun că foloseşte vinul ieftin ca să frăgezească vânatul sau să 
dea savoare supei, sugeră el. Nu-mi imaginez că Henry i-ar permite să-l ofere 
oaspeţilor. 

— Gata, Hugo, spuse sir Rowland după ce legă eşarfa peste ochii 
tovarăşului său. Poate că ar trebui să te răsucesc de trei ori în loc ca în Baba- 
Oarba, adăugă el în timp ce îl conduse pe Hugo spre fotoliu şi îl răsuci să se 
aşeze în el. 

— Gata, potoleşte-te, protestă Hugo. 

Pipăi în spate după fotoliu. 

— L-ai reperat? Întrebă sir Rowland. 

— Da. 

— Atunci, am să rotesc paharele în schimb, spuse sir Rowland mutând 
paharele pe masă. 

— Nu e nevoie, spuse Hugo. Crezi că mă poate influenţa ce ai spus tu? 
Sunt un degustător de vin la fel de bun ca tine, Roby, băiete. 

— Nu fi prea sigur de asta. In tot cazul, niciodată nu strică să fii 
precaut, insistă sir Rowland. 

Chiar când era pe cale să-i dea unul din pahare lui Hugo, din grădină 
intră al treilea oaspete al familiei HailshamBrown. Jeremy Warrender, un 
tânăr atrăgător la cei douăzeci şi ceva de ani ai săi, purta peste costum o 
manta de ploaie. Gâfâind şi icnind, se îndreptă spre canapea şi era pe cale să 
se prăbuşească pe ea când observă ce se petrecea. 

— Ce naiba puneţi la cale voi doi? Intrebă el în timp ce îşi scotea 
mantaua de ploaie şi haina. Trucul celei de a treia cărţi de joc cu pahare? 

— Ce e asta? Vru să ştie Hugo. Sună ca şi cum cineva a adus un câine 
în cameră. 

— E doar tânărul Warrender, îl linişti sir Rowland. Fii cuminte! 

— Oh, credeam că aud un câine care aleargă un iepure, spuse Hugo. 

— Am fost de trei ori până la căsuţa de la poartă şi înapoi, cu mantaua 
de ploaie pe mine, explică Jeremy lăsându-se să cadă greoi pe canapea. Se 
pare că diplomatul slovac a parcurs distanţa în patru minute şi cincizeci şi 
trei de secunde, împovărat de mantaua de ploaie. Şi eu am parcurso în 
întregime, dar n-am scos decât şase minute şi zece secunde, nu mai puţin. Şi 
nu cred că ela scos cât se spune. Numai Chris Chataway ar fi putut scoate 
timpul ăsta, cu sau fără pelerină. A 

— Cine ţi-a spus de diplomatul slovac? Intrebă sir Rowland. 

— Clarissa. 

— Clarissa! Exclamă chicotind sir Rowland. 

— Oh, Clarissa! Pufni Hugo. N-ar trebui să iei în seamă ce spune 
Clarissa. 

Încă chicotind, sir Rowland continuă: 

— Mă tem că nu-ţi cunoşti prea bine gazda, Warrender. E o tânără 
doamnă cu o imaginaţie foarte bogată. 

Jeremy se ridică în picioare. h 

— Vrei să spui că a inventat toată treaba? Intrebă el cu indignare. 


— Ei bine, eu nu cred că s-ar da în lături de la aşa ceva, răspunse sir 
Rowland în timp ce îi dădea unul din pahare lui Hugo. Şi, categoric, seamănă 
cu ideea ei despre glumă. 

— Serios? Stai să vezi când oi da ochii cu tânăra asta! Ameninţă 
Jeremy. Îi spun eu vreo câteva să mă ţină minte. Doamne, sunt epuizat! Porni 
bălăbănindu-se spre hol, cărându-şi mantaua de ploaie. 

— Nu mai pufăi ca o locomotivă! Se plânse Hugo. Eu aici încerc să mă 
concentrez. Sunt în joc cinci lire. Eu şi Roly am pus un pariu. 

— Asta e? Intrebă Jeremy şi, întorcându-se, se cocoţă pe braţul 
canapelei. 

— Trebuie să hotărâm care e cel mai bun degustător de vinuri, îi spuse 
Hugo. Avem un Cockbun' douăzeci şi şapte, un Dow' patruzeci şi doi, şi vinul 
casei al băcanului local. Acum linişte! E important. 

Sorbi din paharul pe care îl ţinea, apoi murmură destul de prudent: 

— Mmm-ah. 

— Ei bine? Întrebă sir Rowland. Te-ai decis ce este ăsta, primul? 

— Nu mă zori, Roly! Exclamă Hugo. Nu vreau să mă pripesc. Unde-i 
următorul? 

Păstră paharul şi primi încă unul. Sorbi, apoi anunţă: 

— Da, sunt foarte sigur privitor la acestea două. Adulmecă iarăşi 
ambele pahare. Primul este Dow-ul, decise el înmânând paharul respectiv. Al 
doilea e Cockburn-ul, continuă el întinzându-i şi celălalt pahar lui sir Rowland 
care repetă: 

— Paharul numărul trei Dow-ul, numărul unu Cockburnul. 

— Nu prea mai e nevoie să-l degust pe al treilea, dar cred că e mai bine 
să merg până la capăt, declară Hugo. 

— Poftim, spuse sir Rowland înmânându-i ultimul pahar. 

După ce sorbi din el, Hugo scoase o exclamaţie de profund dezgust. 

— Puah! Ugh! Ce drojdie mizerabilă! 

li înapoie paharul lui sir Rowland, apoi scoase din buzunar o bastistă şi 
îşi şterse buzele ca să scape de gustul ofensator. 

— O să-mi ia o oră să-mi dispară scârboşenia asta din gură, se plânse 
el. Scapă-mă de eşarfa asta, Roly. 

— Ţi-o scot eu, se oferi Jeremy şi, ridicându-se, trecu în spatele lui Hugo 
să-i dezlege eşarfa, în timp ce sir Rowland sorbi gânditor din ultimul pahar 
înainte de a-l pune pe masă. 

— Deci, asta-i părerea ta, Hugo? Paharul numărul doi conţine vinul 
casei de la băcănie? Clătină din cap. Prostii! Ăsta-i fără doar şi poate Dow' 
patruzeci şi doi. 

Hugo băgă eşarfa în buzunar. 

— Pah! Ţi-ai pierdut gustul, Roly, declară el. 

— Să încerc şi eu, propuse Jeremy. 

Ducându-se la masă, luă o sorbitură din fiecare pahar. Făcu o scurtă 
pauză, sorbi din nou, apoi recunoscu: 

— Pentru mine toate au acelaşi gust. 


— Voi, tinerii! ÎI mustră Hugo. Asta e numai din cauza acelui gin 
înşelător pe care îl tot beţi. Vă distruge complet gustul. Nu doar femeile nu 
apreciază vinul. În ziua de azi nul apreciază nici bărbaţii sub patruzeci de ani. 

Înainte ca Jeremy să apuce să replice, uşa dinspre bibliotecă se 
deschise şi intră Clarissa Hailsham-Brown, o brunetă frumoasă netrecută de 
treizeci de ani. 

— Bună, dragilor, îi salută ea pe sir Rowland şi pe Hugo. V-aţi lămurit? 

— Da, Clarissa, o asigură sir Rowland. Suntem gata. 

— Ştiu că am dreptate, spuse Hugo. Numărul unu este Cockburn, 
numărul doi este poşirca aşa-zisă vin, iar numărul trei e Dow-ul. Corect? 

— Prostii! Exclamă sir Rowland înainte ca Clarissa să apuce să 
răspundă. Numărul unu este poşirca, numărul doi Dow-ul, iar trei e Cockburn- 
ul. Am dreptate, nu-i aşa? 

— Scumpilor! Se mulţumi să spună momentan Clarissa. 

Îl sărută mai întâi pe Hugo, apoi pe sir Rowland, după care continuă: 

— Acum unul din voi să ducă tava înapoi în sufragerie. Va găsi carafa 
pe bufet. 

Zâmbind pentru sine, îşi alese o ciocolată de pe o măsuţă. 

Sir Rowland luase tava cu paharele şi era pe cale să iasă cu ea. Se opri. 

— Carafa? Întrebă el, circumspect. 

Clarissa se aşeză pe canapea, cu picioarele îndoite sub ea. 

— Da, răspunse ea. Doar o carafă. Chicoti. Toate paharele conţin 
acelaşi vin, să ştiţi. 

Capitolul 2 

Anunţul Clarissei produse un efect diferit asupra celor trei. Jeremy 
izbucni în hohote de râs, se duse la gazda lui şi o sărută, în timp ce sir 
Rowland rămase cu gura căscată de uimire, iar Hugo părea să nu se 
hotărască ce atitudine să adopte faţă de ea că îşi bătuse joc de amândoi. 

Când sir Rowland îşi găsi în sfârşit cuvintele, spuse: 

— Clarissa, eşti o farsoare lipsită de principii! 

Dar tonul lui era afectuos. 

Clarissa răspunse: 

— Mă rog, a fost o după-amiază foarte umedă şi n-aţi putut juca golf. 
Trebuia să vă distraţi cumva, şi v-aţi distrat cu povestea asta, scumpilor, nu-i 
aşa? 

Cu tava în drum spre uşă, sir Rowland exclamă: 

— Pe onoarea mea! Ar trebui să-ţi fie ruşine că i-ai tras pe sfoară pe cei 
mai în vârstă ca tine. După cum se vede, doar tânărul Warrender a ghicit că e 
acelaşi vin. 

Hugo, care acum râdea, îl însoţi până la uşă. 

— Cine a fost? Întrebă el luându-l pe sir Rowland după umeri? Cine a 
fost cel care a spus că recunoaşte oricând un Cockburn 'douăzeci şi şapte? 

— Nu contează, Hugo, răspunse resemnat sir Rowland, să mai bem din 
ăsta mai târziu, indiferent ce-o fi el. Vorbind în timp ce ieşeau, cei doi-bărbaţi 
dispărură în hol închizând uşa după ei. 

Jeremy se postă în faţa Clarissei care şedea pe sofa. 


— Şi-acum, Clarissa, rosti el acuzator, ce e toată povestea asta cu 
diplomatul slovac? 

Clarissa îl privi cu inocenţă. 

— Ce-i cu el? Intrebă ea. 

Aţintind arătătorul spre ea, Jeremy vorbi clar şi răspicat. 

— A alergat el vreodată până la poartă şi înapoi de trei ori, cu mantaua 
de ploaie pe el, în patru minute şi cincizeci şi trei de secunde? 

Clarissa zâmbi dulce şi răspunse: 

— Diplomatul slovac e un scump, dar e trecut bine de şaizeci de ani şi 
mă îndoiesc tare mult că, a mai alergat de ani de zile undeva. 

— Aşadar ai născocit toată treaba. Mi-au spus ei că probabil ai făcut-o. 
Dar de ce? 

Zâmbind şi mai dulce, Clarissa explică: 

— Păi, te-ai plâns toată ziua că nu faci destulă mişcare. Aşa că m-am 
gândit prieteneşte că singurul lucru pe care îl aveam de făcut era să te ajut 
să te antrenezi. N-ar fi avut nici un rost să-ţi comand să alergi prin pădure în 
pas vioi, dar ştiam că ai să reacţionezi la o provocare. Aşa că am inventat un 
competitor cu care să-ţi măsori puterile. 

Jeremy scoase un mărâit comic de exasperare. 

— Clarissa, tu spui vreodată adevărul? Intrebă el. 

— Fireşte că îl spun... Uneori, recunoscu Clarissa. Dar când spun 
adevărul, se pare că nimeni nu mă crede. E foarte ciudat. Se gândi o clipă, 
apoi continuă: Presupun că atunci când inventezi anumite lucruri te laşi dus 
de imaginaţie şi asta le face să sune mai convingător. 

Se îndreptă spre glasvand. 

— Putea să mi se spargă un vas de sânge, se plânse Jeremy. 

Clarissa râse. Deschizând uşile glasvandului, remarcă: 

— Cred că se înseninează. O să fie o seară încântătoare. Ce delicios 
miroase grădina după ploaie! 

Scoase capul afară şi inspiră. Narcise. 

In timp ce închidea uşile la loc, Jeremy veni lângă ea. 

— Chiar îţi place să trăieşti aici la ţară? O întrebă el. 

— La nebunie. 

— Dar trebuie că te plictiseşti de moarte. Totul aici e atât de nepotrivit 
pentru tine, Clarissa. Trebuie că îţi lipseşte teribil teatrul. Am auzit că aveai o 
pasiune pentru el când erai mai tânără. 

— Da, aveam. Dar am reuşit să-mi creez propriu-mi teatru chiar aici, 
spuse Clarissa râzând. 

— Dar ar trebui să duci o viaţă palpitantă la Londra. 

Clarissa râse din nou. g 

— Ce anume - petreceri şi cluburi de noapte? Intrebă ea. 

— Da, petreceri. Ai fi fost o gazdă sclipitoare, răspunse râzând Jeremy. 

Ea se întoarse cu faţa spre el şi spuse: 

— Sună ca un roman edwardian. Oricum, petrecerile diplomatice sunt 
extrem de plicticoase. 


— Dar e mare păcat să stai ascunsă aici la ţară, insistă el mutându-se 
mai aproape şi încercând să o ia de mână. 

— Păcat de mine? Întrebă Clarissa trăgându-şi mâna. 

— Da, răspunses Jeremy cu ardoare. Şi apoi mai e şi Henry. 

— Ce-i cu Henry? Întrebă Clarissa făcându-şi de lucru cu o pernuţă. 

Jeremy o privi drept. 

— Nu-mi imaginez de ce te-ai măritat cu el. E cu mulţi ani mai mare ca 
tine, şi are o fiică şcolăriţă. Nu mă îndoiesc că e un om grozav, dar zău, e 
scorţos şi pompos. Umblă de parcă ar fi o bufniţă fiartă. 

Se opri, aşteptând reacţia ei. Cum aceasta nu veni, continuă: 

— E plicticos ca apa din şanţ. Şi n-are nici simţul umorului. 

Clarissa se uită la el, zâmbi, dar nu spuse nimic. 

— Presupun că te gândeşti că n-ar trebui să spun asemenea lucruri! 
Exclamă Jeremy. 

Clarissa se aşeză la capătul unei banchete. 

— Nu contează, spuse ea. Spune ce vrei. 

Jeremy se duse şi se aşeză lângă ea. ` 

— Deci îţi dai seama că ai făcut o greşeală? Intrebă el curios. 

— Dar n-am făcut nici o greşeală, răspunse moale Clarissa. 

Apoi tachinându-l, adăugă: 

— Îmi faci avansuri imorale, Jeremy? 

— Categoric, fu răspunsul lui prompt. 

— Ce minunat! Exclamă ea şi îl împunse cu cotul. Continuă, te rog. 

— Cred că ştii ce simt pentru tine, Clarissa, spuse el oarecum 
morocănos. Dar tu doar te joci cu mine, nu-i aşa? Flirtezi. Pentru tine eo 
joacă în plus. Scumpa mea, nu poţi fi serioasă măcar o dată? 

— Serioasă? Ce e aşa de bun în a fi „serios”? Şi aşa există prea multă 
seriozitate pe lume. Mie îmi place să mă distrez şi să-i văd pe toţi cei din jurul 
meu distrându-se. 

Jeremy zâmbi întristat. 

— M-aş distra mult mai bine în clipa asta dacă ai fi serioasă privitor la 
mine. 

— Oh, termină! Îi ordonă ea în joacă. Bineînţeles că te distrezi. Eşti aici, 
oaspetele nostru în weekend, alături de fermecătorul meu naş Roly şi de 
dragul de Hugo. Ei doi formează o pereche foarte amuzantă. Nu poţi spune că 
nu te distrezi. 

— Fireşte că mă distrez, recunoscu Jeremy. Dar nu vrei să mă laşi să 
spun ce vreau de fapt să spun. 

— Nu te prosti, dragul meu. Ştii că poţi să-mi spui tot ce vrei. 

— Zău? Vorbeşti serios? 

— Bineînţeles. 

— Prea bine, atunci, spuse Jeremy şi, ridicându-se, se întoarse cu faţa 
la ea. Te iubesc, declară el. 

— Mă bucur tare mult, răspunse veselă Clarissa. 3 

— Este un răspuns total greşit, se văită Jeremy. Trebuia să spui „Imi 
pare foarte rău”. 


— Dar nu-mi pare rău. Sunt încântată. Îmi place ca oamenii să fie 
îndrăgostiţi de mine. 

Jeremy se aşeză din nou lângă ea, dar cu faţa întoarsă. Acum părea 
profund supărat. Privindu-l o clipă, Clarissa întrebă: 

— Ai face orice pentru mine? 

— Ştii bine că da, răspunse el repede, întorcându-se spre ea. Absolut 
orice. 

Ea se gândi o clipă apoi spuse: 

— Puțin mai înainte m-ai întrebat dacă mă plictisesc aici la ţară. 

— Da. 

— Ei bine, într-un fel mă plictisesc. Sau mai de grabă m-aş plictisi dacă 
n-aş avea hobby-ul meu. 

Jeremy păru nedumerit. 

— Care hobby? Întrebă el. 

Clarissa inspiră adânc. 

— Vezi tu, Jeremy, viaţa mea a fost mereu tihnită şi fericită. Niciodată 
nu mi s-a întâmplat ceva palpitant, aşa că am început să joc micul meu joc. 
Eu îl numesc „Ce-ar fi dacă...”. 

— Ce-ar fi dacă...?” întrebă uimit Jeremy. 

— Da, răspunse Clarissa începând să se plimbe prin cameră. De 
exemplu, aş putea să-mi spun: „Ce-ar fi dacă într-o dimineaţă aş cobori în 
bibliotecă şi aş da peste un cadavru? Ce aş face?” Sau: „Ce-ar fi dacă într-o zi 
ar veni aici o femeie şi mi-ar spune că ea şi Henry s-au căsătorit în secret la 
Constantinopole şi, prin urmare, căsătoria noastră e nulă? Ce i-aş spune eu?” 
Sau: „Ce-ar fi dacă aş avea de ales între ami trăda ţara şi a-l vedea pe Henry 
împuşcat în faţa mea?” Înţelegi ce vreau să spun? Sau chiar... Se aşeză în 
fotoliu. „Ce-ar fi dacă aş fugi cu Jeremy? Ce s-ar întâmpla pe urmă?” 

Jeremy se duse şi îngenunche lângă ea. 

— Mă simt flatat. Dar chiar ţi-ai imaginat vreodată această situaţie 
anume? 

— Oh, da, răspunse zâmbind Clarissa. 

— Şi? Ce s-a întâmplat? 

— Ei bine, ultima dată când l-am jucat, noi doi eram pe Riviera la Juan 
les Pins, şi Henry a venit după noi. Avea la el un revolver. 

Jeremy păru uluit. 

— Doamne sfinte! Exclamă el. M-a împuşcat? 

Clarissa zâmbi a aducere aminte. 

— Îmi amintesc că a spus: „Clarissa, ori te întorci cu mine, ori mă 
omor”. 

Jeremy se ridică şi se îndepărtă. 

— Foarte decent din partea lui, spuse el pe un ton neconvingător. Nu- 
mi imaginez ceva care să-i semene mai puţin. Oricum, ce i-ai spus la asta? 

Clarissa continua să zâmbească mulţumită. _ 

— De fapt, am jucat jocul ăsta în ambele variante, recunoscu ea. Intr-o 
variantă i-am spus lui Henry că-mi pare nespus de rău, că nu vreau să se 
omoare, dar că sunt îndrăgostită profund de Jeremy şi nu pot face nimic în 


privinţa asta. Henry s-a aruncat hohotind la picioarele mele, dar am fost 
necruțătoare. l-am spus: „Ţin la tine, Henry, dar nu pot trăi fără Jeremy. 
Adio.” Apoi am ieşit grăbită din casă în grădină, unde mă aşteptai. In timp ce 
alergam amândoi pe potecă spre poartă, am auzit o împuşcătură în casă, dar 
am continuat să fugim. 

— Cerule! Icni Jeremy. Bietul Henry, s-a ţinut de cuvânt. Se gândi o 
clipă, apoi continuă: Şi cealaltă variantă? 

— Oh, Henry era atât de nefericit şi mă implora cu atâta jale să nu-l 
părăsesc încât nu m-a lăsat inima s-o fac. Am hotărât să renunţ la tine şi să- 
mi dedic viaţa unui singur ţel - țelul de a-l face fericit pe Henry. 

Jeremy arăta acum total dezolat. 

— Ei bine, scumpa mea, chiar te distrezi, spuse el cu tristeţe. Dar te 
rog, te rog să fii serioasă o clipă. Vorbesc foarte serios când îţi spun că te 
iubesc. Te iubesc de mult. Trebuie că ţi-ai dat seama de asta. Eşti sigură că 
n-am nici o speranţă? Chiar vrei să-ţi petreci restul vieţii cu bătrânul şi 
plicticosul de Henry? 

Clarissa fu scutită de a răspunde de sosirea unei copile înăltuţe şi 
slabe, de doisprezece ani, în uniformă şcolară. 

— Bună, Clarissa! O salută fata intrând în cameră... 

— Bună, Pippa, răspunse mama ei vitregă. Ai întârziat. 

Pippa îşi puse pălăria şi geanta de şcoală pe un scaun. 

— Ora de muzică, explică ea laconic. 

— Oh, da, îşi aminti Clarissa. E ziua ta de pian, nu-i aşa? A fost 
interesant? 

— Nu. Înfiorător. A trebuit să tot repet nişte exerciţii cumplite. 
Domnişoara Farrow mi-a spus că e pentru digitaţie. Nu a vrut să mă lase să 
cânt piesa drăguță solo pe care am exersat-o. E ceva de mâncare pe aici? 
Sunt lihnită de foame. 

Clarissa se ridică. _ 

— Nu ţi-ai luat să mănânci în autobuz obişnuitele cornuri? Întrebă ea. 

— Ba da, dar asta a fost acum o jumătate de oră. li aruncă Clarissei o 
privire rugătoare care era aproape comică. Nu pot să mănânc nişte chec sau 
ceva să-mi ţină până la cină? 

Luând-o de mână, Clarissa o conduse râzând pe Pippa la uşa dinspre 
hol. 

— Să vedem ce găsim, spuse ea. 

În timp ce ieşeau, Pippa întrebă cu emoție: 

— A mai rămas ceva din prăjitura aceea cu cireşe? 

— Nu. Ai terminat-o ieri. 

Jeremy clătină din cap zâmbind, ascultând glasurile lor care se 
îndepărtau pe hol. De îndată ce ele se stinseră, se duse repede la birou şi 
trase în grabă câteva sertare. Dar auzind brusc un glas feminin care striga cu 
putere în grădină „Hei! lată-mă-s!”, tresări şi închise repede sertarele. Se 
întoarse spre glasvand la timp să vadă o femeie masivă, cu înfăţişare jovială, 
îmbrăcată în faine de tweed şi cu cizme de cauciuc în picioare deschizând 


uşa glasvandului. Femeia, care arăta la vreo patruzeci de ani, se opri la 
vederea lui Jeremy. Din prag, întrebă cu bruscheţe: 

— Doamna Hailsham-Brown e pe aici? 

Jeremy se îndepărtă de birou şi, îndreptându-se către canapea, 
răspunse: 

— Da, domnişoară Peake. Tocmai s-a dus la bucătărie cu Pippa să-i dea 
ceva să mănânce. Ştii ce apetit zdravăn are mereu Pippa. 

— Copiii n-ar trebui să mănânce între mese, fu răspunsul dat pe un ton 
răsunător, aproape masculin. 

— Vrei să intri, domnişoară Peake? 

— Nu, nu intru din cauza cizmelor. Aş aduce în casă o jumătate de 
grădină. Am venit doar s-o întreb ce legume vrea pentru mâine la prânz. 

— Păi, mă tem că... Începu Jeremy, dar domnişoara Peake îl întrerupse: 

— Ştiţi ce, vin mai târziu. 

O luă din loc, dar apoi se întoarse spre Jeremy. 

— Oh, o să aveţi grijă cu biroul acela, nu-i aşa, domnule Warrender? 
Spuse ea pe un ton poruncitor. 

— Da, desigur, răspunse Jeremy. 

— Ştiţi, e o piesă de valoare. N-ar trebui să trântiţi sertarele în halul 
ăla. 

Jeremy păru uimit. 

— Căutam doar carnetul de însemnări sau hârtie de scris. 

— Caseta din mijloc, lătră domnişoara Peake, arătând-o cu degetul. 

Jeremy se întoarse la birou, deschise caseta din mijloc şi scoase o foaie 
de hârtie. 

— Aşa, continuă cu bruscheţe domnişoara Peake. Ciudat cum adesea 
oamenii nu văd ce e chiar sub nasul lor. 

Se îndepărtă chicotind din toată inima. Jeremy râse şi el, dar se opri de 
îndată ce ea dispăru din vedere. Era pe cale să se întoarcă la birou când intră 
Pippa ronţăind o brioşă. 

— Mmm, o brioşă trăsnet! Spuse Pippa cu gura plină, în timp ce 
închidea uşa în urma ei şi îşi ştergea degetele lipicioase de fustă. 

— Hei, te-ai întors! Cum a fost azi la şcoală? 

— Destul de nasol, răspunse Pippa punând pe masă ce rămăsese din 
brioşă. Azi am vorbit despre afacerile internaţionale. Domnişoarei Wilkinson îi 
plac la nebunie afacerile internaţionale. Dar e teribil de slabă. Nu poate să 
ţină ordine în clasă. 

În timp ce Pippa scoase din geanta ei o carte, Jeremy o întrebă: 

— Care e materia ta preferată? 

— Biologia, răspunse prompt şi cu entuziasm Pippa. E minunată. leri 
am disecat un picior de broască. Îi vârî cartea sub ochi. Uite ce am găsit la 
anticariat. E extrem de rară. Are peste o sută de ani. 

— Ce e asta, mai precis? 

— E un fel de carte cu reţete, explică Pippa, deschizând cartea. E 
fascinantă, absolut fascinantă. 


— Dar despre ce e? Voi Jeremy să ştie. 

Pippa era deja cufundată în citit. 

— Poftim? Întrebă ea, dând paginile. 

— În mod sigur pare foarte captivantă. 

— Poftim? Repetă Pippa, încă absorbită de carte. 

— Evident că a meritat banii, comentă ironic Jeremy şi luă un ziar. 

Aparent încurcată de ce citea în carte, Pippa îl întrebă: 

— Care e diferenţa dintre o lumânare de ceară şi o lumânare de seu? 

Jeremy se gândi o clipă, apoi răspunse: 

— Aş zice că lumânarea de seu este pronunţat inferioară. Dar în mod 
sigur nu se mănâncă. Ce carte ciudată! 

Foarte amuzată, Pippa se ridică. 

— Se mănâncă?” declamă ea. Sună ca „Douăzeci de întrebări”. 

Râse, trânti cartea pe scaun şi luă din blibliotecă un pachet de cărţi de 
joc. 

— Şii să joci „Licitaţie”? 

Acum pe deplin preocupat de ziar, Jeremy răspunse doar cu un „Nu”. 

Pippa încercă să-i capteze atenţia. 

— Îmi închipui că nu ţi-ar plăcea să joci „Popa prostu”? 

— Nu, răspunse cu fermitate Jeremy, după care lăsă ziarul pe banchetă, 
apoi se aşeză la birou şi scrise o adresă pe un plic. 

— Nu, mă gândeam eu că nu ti-ar plăcea, murmură Pippa. 

Îngenunchind în mijlocul camerei, întinse cărţile pe covor şi începu să-şi 
dea o pasienţă. 

— Aş dori să avem o zi frumoasă pentru schimbare, se plânse ea. E 
mare plictiseală să fii la ţară când e vreme umedă. 

Jeremy se uită la ea. 

— Îţi place să trăieşti la ţară, Pippa? 

— Destul de mult, răspunse fata cu entuziasm. Îmi place mult mai mult 
decât la Londra. Casa asta e trăsnet, şi are teren de tenis şi tot. Avem chiar 
şi-o ascunzătoare. 

— O ascunzătoare? Întrebă zâmbind Jeremy. În casa asta? 

— Da... 

— Nu te cred, Pippa. 

— Uite, am să-ţi arăt. 

Pippa se duse în partea dreaptă a rafturilor cu cărţi, scoase câteva cărţi 
şi trase în jos o pârghie mică din peretele din spatele cărţilor. La dreapta 
rafturilor se deschise o porţiune de perete, care era de fapt o uşă mascată. In 
spatele ei era o nişă măricică ce avea în peretele din fund o altă uşă 
mascată. 

— Nu e chiar o ascunzătoare, dar în mod sigur e un pasaj secret. Uşa 
aia dă în bibliotecă. 

— Serios? Întrebă Jeremy şi se duse să cerceteze. 

Deschise uşa din fundul nişei, aruncă o privire în bibliotecă, apoi o 
închise şi se întoarse în cameră. 

— Ai dreptate, Pippa. 


— Dar e atât de camuflat încât, dacă n-ai şti, nici n-ai bănui că există, 
spuse Pippa în timp ce ridică pârghia pentru a închide panoul. E genul de loc 
foarte convenabil pentru a ascunde un cadavru, nu crezi? 

Jeremy zâmbi. 

— Parcă e făcut pentru asta. 

Pippa se întoarse la cărţile ei de joc, în timp ce intră Clarissa. 

Jeremy ridică privirea. 

— Te caută amazoana, o informă el. 

— Domnişoara Peake? Ce plicticoasă! Exclamă Clarissa şi luând brioşa 
Pippei de pe masă muşcă din ea. 

Pippa se ridică imediat în picioare. 

— Hei, aia-i a mea! Protestă ea. 

— Fiinţă lacomă, murmură Clarissa dându-i ce mai rămăsese din brioşă. 

Pippa o puse înapoi pe masă şi se întoarse la cărţile ei. 

— Mai întâi a strigat la mine ca la o oaie, apoi m-a luat la rost că nu ştiu 
să umblu cu biroul ăsta, îi spuse Jeremy Cilarissei. 

— E o adevărată pacoste, recunoscu Clarissa rezemânduse de braţul 
canapelei şi uitându-se la cărţile Pippei. Dar noi doar am închiriat casa, şi am 
luat-o cu ea cu tot, aşa că... 

Se întrerupse pentru a-i spune Pippei: 

— Zece negru peste valetul roşu. 

Apoi continuă: 

— Aşa că trebuie să o păstrăm. Şi, în tot cazul, e cu adevărat o 
grădinăreasă foarte bună. 

— Ştiu, fu de acord Jeremy petrecându-şi braţul în jurul ei. Am văzut din 
dormitorul meu în dimineaţa asta. Am auzit nişte gâfâieli şi am scos capul pe 
fereastră şi am văzut-o pe amazoană în grădină săpând ceva care semăna cu 
un mormânt enorm. 

— Asta se cheamă şanţ adânc, explică Clarissa. Cred că se plantează 
varză în el. 

Jeremy se aplecă pentru a studia jocul Pippei. 

— Trei roşu pe patru negru, o sfătui el pe copilă care îi răspunse cu o 
privire furioasă. 

leşind din biblotecă alături de Hugo, sir Rowland îi adresă lui Jeremy o 
privire cu subiînţeles. Acesta îşi luă cu tact braţul din jurul Clarissei şi se 
îndepărtă de ea. 

— În sfârşit s-a înseninat, anunţă sir Rowland. E prea târziu pentru golf, 
totuşi. Mai e lumină vreo douăzeci de minute, atât. 

Îndreptându-se spre glasvand şi uitându-se în grădină adăugă: 

— Cred că am putea pleca deja spre clubul de golf, dacă e să cinăm în 
seara asta acolo. 

— Mă duc să-mi iau haina, spuse Hugo, aplecându-se asupra Pippei ca 
să-i arate o carte în timp ce trecea pe lângă ea. 

Pippa, acum furioasă cu adevărat, se aplecă şi îşi ascunse cărţile cu 
trupul ei, în timp ce Hugo se întoarse pentru a-l întreba pe Jeremy: 

— Băiatul meu ce zice? Vii cu noi? 


— Da, răspunse Jeremy. Mă duc doar să-mi iau sacoul. 

El şi Hugo ieşiră în hol lăsând uşa deschisă. 

— Eşti sigur că nu te deranjează să cinezi la club în seara asta, 
dragule? Il întrebă Clarissa pe sir Rowland. 

— Nici un pic. E un aranjament foarte înţelept, din moment ce servitorii 
au seară liberă. 

În cameră intră valetul între două vârste al soţilor Hailsham-Brown şi se 
duse la Pippa. 

— Cina dumneavoastră e pregătită în sala de lecţii, domnişoară Pippa. 
Aveţi lapte, fructe şi biscuiţii dumneavoastră preferaţi. 

— Ce bine! Strigă Pippa sărind în picioare. Sunt lihnită de foame. 

Pippa ţâşni spre uşa dinspre hol dar fu oprită de Clarissa care îi spuse 
tăios să îşi adune cărţile de joc şi să le pună la loc. 

— Oh, la naiba! Exclamă Pippa. 

Se întoarse la cărţi, îngenunche şi începu să le adune punându-le într- 
un morman pe canapea. 

Valetul i se adresă acum Cilarissei. 

— Scuzaţi-mă, doamnă, murmură el respectuos. 

— Da, Elgin, ce este? 

Valetul arăta stânjenit. 

— A fost o mică... Neplăcere cu privire la legume. 

— Oh, Doamne! Spuse Clarissa. Te referi la domnişoara Peake? 

— Da, doamnă. Soţia mea o găseşte foarte dificilă pe domnişoara 
Peake, doamnă. Intră mereu în bucătărie şi critică şi strâmbă din nas, şi soţiei 
mele nu-i place deloc asta. Oriunde am fost, eu şi doamna Elgin am avut 
relaţii foarte bune cu grădinarul. 

— Imi pare tare rău, răspunse Clarissa reprimându-şi un zâmbet. Am să 
încerc să fac ceva. Am să vorbesc cu domnişoara Peake. 

— Mulţumesc, doamnă, spuse Elgin. 

Se înclină şi ieşi din încăpere închizând uşa după el. 

— Ce obositori sunt servitorii! Îi spuse Clarissa lui sir Rowland. 

— Oricum, cred că eşti norocoasă că ai cuplul ăsta - soţii Elgin. Unde i- 
ai găsit? 

— Prin agenţia de plasare. 

Sir Rowland se încruntă. 

— Sper că nu cea care întotdeauna trimite escroci. Mai ţii minte agenţia 
aia cu nume spaniol sau italian - di Botello, nu-i aşa - care tot trimitea 
oameni la interviuri, majoritatea lor dovedindu-se a fi străini intraţi ilegal în 
ţară? Andy Hulme a fost practic curăţat de un cuplu pe care el şi soţia lui îl 
angajaseră. L-au lăsat fără o jumătate din casă. Şi încă nu iau prins. 

— Oh, da, râse Clarissa. Imi amintesc. Hai, Pippa, grăbeşte-te. 

Pippa adună cărţile şi se ridică. 

— Gata, spuse ea punând cărţile pe raftul bibliotecii şi adăugă 
bombănind: Bine ar fi dacă n-ar trebui să faci curat toată ziua. 

Porni către uşă dar fu oprită de Clarissa care, luând de pe masă restul 
de brioşă, îi strigă: 


— Uite, i-aţi şi brioşa. Şi nu uita să-ţi iei şi pălăria şi geanta. 

Pippa se conformă şi, în cele din urmă, ieşi, închizând uşa după ea. 

Sir Rowland râse, iar Clarissa, râzând şi ea, luă o ţigară dintr-o cutie de 
pe masă. Afară începea să se însereze, iar camera era acum ceva mai 
întunecată. 

— E minunat, să ştii! Exlamă sir Rowland. Acum Pippa e un alt copil. Ai 
făcut o treabă nemaipomenită, Clarissa. 

Clarissa se lăsă pe canapea. 

— Cred că acum mă place cu adevărat şi are încredere în mine, spuse 
ea. lar mie îmi face mare plăcere să fiu mamă vitregă. 

Sir Rowland luă o brichetă de pe masa de lângă canapea şi aprinse 
ţigara Clarissei. 

— Ei bine, spuse el, în mod sigur pare iarăşi un copil fericit şi normal. 

Clarissa dădu din cap a aprobare. 

— Cred că viaţa la ţară a contat foarte mult, spuse ea. Şi merge la o 
şcoală foarte bună unde îşi face o mulţime de prietene. Da, cred că e fericită 
Şi, cum spui tu, normală. 

Sir Rowland se încruntă şi rosti: Ri 

— E şocant să vezi un copil în starea în care era ea. Imi vine s-o strâng 
de gât pe Miranda. Ce mamă îngrozitoare a fost! 

— Da, aprobă Clarissa. Pippei îi era pur şi simplu groază de mama ei. 

Sir Rowland se aşeză pe canapea, lângă ea. 

— A fost o afacere şocantă, murmură el. 

Clarissa îşi strânse pumnii şi făcu un gest furios. 

— Mă apucă furia de fiecare dată când mă gândesc la Miranda, spuse 
ea. Cât l-a făcut pe Henry să sufere, şi prin câte a făcut-o pe copila asta să 
treacă! Tot nu înţeleg cum poate face o femeie aşa ceva. 

— Drogurile sunt o afacere scârboasă. ţi schimbă tot caracterul. 

Rămaseră o clipă tăcuţi, apoi Clarissa întrebă: 

— Ce crezi că a făcut-o să se apuce de droguri? 

— Cred că prietenul ei, porcul ăla de Oliver Costello, spuse sir Rowland. 
Sunt convins că e băgat în afacerile cu droguri. 

— E un om cumplit, aprobă Clarissa. Un adevărat diavol. 

— E măritată cu el acum, nu-i aşa? 

— Da, s-au căsătorit cam acum o lupă. 

Sir Rowland clătină din cap. 

— Ei bine, nu încape îndoială că Henry a scăpat de tot de Miranda, 
spuse el. Henry e un tip de treabă. Un tip cu adevărat cumsecade. 

Clarissa zâmbi şi murmură cu blândeţe: 

— Crezi că e nevoie să-mi spui asta? 

— Ştiu că nu vorbeşte mult, continuă sir Rowland. Dar e foarte înţelept. 

Se opri, apoi adăugă: 

— Tânărul ăsta, Jeremy, ce ştii despre el? 

Clarissa zâmbi din nou. 

— Jeremy? E foarte amuzant. 

Sir Rowland pufni cu dispreţ. 


— Se pare că, în ziua de azi, asta e singurul lucru de care le pasă 
oamenilor. 

Se uită serios la Clarissa, apoi continuă: 

— N-ai... N-ai să faci vreo prostie, nu-i aşa? 

Clarissa râse. 

— Să nu mă îndrăgostesc de Jeremy Warrender, asta vrei să spui, nu-i 
aşa? 

Sir Rowland continuă să o privească serios. 

— Da, exact asta am vrut să spun. Este evident că ţine foarte mult la 
tine. Şi nu-şi poate ţine mâinile acasă. Dar tu şi Henry aveţi o căsnicie foarte 
fericită, şi n-aş vrea să faci ceva s-o pui în pericol. 

Clarissa îi zâmbi drăgăstos. _ 

— Chiar crezi că aş face o aşa prostie? Intrebă ea. 

— În mod sigur ar fi o mare prostie. Ştii, draga mea, te-am văzut 
crescând. Însemni foarte mult pentru mine. Dacă vreodată ai să fii în vreun 
bucluc, ai să vii la bătrânul tău tutore, nu-i aşa? 

— Desigur, scumpul meu Roly, spuse Clarissa şi îl sărută pe obraz. lar 
în privinţa lui Jeremy n-ai de ce să-ţi faci griji. Ştiu că e fermecător şi 
atrăgător şi tot tacâmul. Dar mă cunoşti, eu doar mă distrez. Mă amuz, doar. 
Nimic serios. 

Sir Rowland dădu să vorbească, dar în acel moment apăru pe 
neaşteptate domnişoara Peake. 

Domnişoara Peake se descălţase deja de cizme, şi era în ciorapi. In 
mână avea o căpăţână de conopidă italiană. 

— Sper că nu vă deranjează că am venit aşa, doamnă Hailsham-Brown, 
bubui ea în timp ce se îndrepta spre canapea. N-am să murdăresc podeaua, 
mi-am lăsat cizmele afară. Vreau doar să vă uitaţi la conopida asta. 

O întinse peste speteaza canapelei, vârând-o sub nasul Clarissei cu un 
gest bătăios. _ 

— Păi... Aă... Arată foarte frumos, răspunse gestului Clarissa. 

Domnişoara Peake mută repezit conopida spre sir Rowland. 

— Aruncaţi o privire! Îi ordonă ea. 

Sir Rowland făcu ce i se spusese şi îşi dădu verdictul. 

— Nu văd nimic rău la ea, declară el, dar îi luă conopida pentru a o 
cerceta îndeaproape. 

— Fireşte că n-are nimic, lătră la el domnişoara Peake. Am dus ieri la 
bucătărie una exact la fel, şi femeia aia din bucătărie... 

Se întrerupse pentru a adăuga ca paranteză: 

— Desigur, nu vreau să spun nimic rău împotriva servitorilor 
dumneavoastră, doamnă Hailsham-Brown, deşi aş putea spune multe. 

Revenind la tema principală, continuă: 

— Dar acea doamnă Elgin a avut tupeul să-mi spună că ea nu are de 
gând să gătească o aşa conopidă urâtă. A spus ceva în genul: „Dacă nu eşti 
în stare să produci ceva mai bun decât asta în grădina de zarzavaturi, ar fi 


mai bine să-ţi iei altă slujbă”. Am fost atât de mâniată încât îmi venea să o 
omor. 

Clarissa începu să vorbească, dar domnişoara Peake o dădu înainte 
fără să ţină seama de asta. 

— Acum dumneavoastră ştiţi că eu nu vreau niciodată să provoc 
probleme, insistă ea. Dar n-am de gând să intru în bucătăria aia ca să fiu 
insultată. 

După o scurtă pauză pentru a-şi recăpăta răsuflarea, îşi reluă tirada: 

— Pe viitor am să trântesc legumele în faţa uşii din spate, iar doamna 
Elgin poate să lase acolo o listă... 

In acest punct sir Rowland făcu o tentativă să-i înapoieze conopida, dar 
domnişoara Peake îl ignoră şi continuă: 

— Poate să lase acolo o listă cu ce are nevoie. 

Nici Clarissa nici sir Rowland nu găsiră nimic de răspuns, şi domnişoara 
Peake deschise gura să vorbească din nou când sună telefonul. 

— Răspund eu, tună ea. 

Se duse la telefon şi ridică receptorul. 

— Alo... Da! Lătră ea, ştergând cu şorţul un colţ al mesei. Aici e 
Copplestone Court... Doriţi cu doamna Brown?... Da, e aici. 

Clarissa îşi stinse ţigara, se duse la telefon şi luă receptorul de la 
domnişoara Peake. 

— Alo. Aici doamna Hailsham-Brown... Alo... Alo... Se uită la 
domnişoara Peake. Ce ciudat! Se pare că a închis. 

In timp ce Clarissa punea receptorul în furcă, domnişoara Peake ţâşni 
brusc spre masa în consolă şi o lipi la loc de perete. 

— Scuzaţi-mă, bubui ea, dar domnului Sellon îi plăcea întotdeauna ca 
masa asta să stea lipită de perete. 

Clarissa se strâmbă pe furiş la sir Rowland, dar se grăbi totuşi s-o ajute 
pe domnişoara Peake. 

— Mulţumesc, spuse grădinăreasa. Şi vă rog să aveţi grijă la urmele 
lăsate de pahare pe mobilă, doamnă BrownhHailsham. Scuzaţi-mă, vreau să 
spun Hailsham-Brown. Râse zgomotos. În fine, Brown-Hailsham, Hailsham- 
Brown, e acelaşi lucru, nu-i aşa? 

— Nu e, domnişoară Peake, spuse sir Rowland. 

În acest moment în încăpere intră Hugo. 

Domnişoara Peake îl salută în felul ei zgomotos, se duse la el şi-l bătu 
zdravăn pe spate, apoi se întoarse spre ceilalţi. 

— Noapte bună tuturor! Strigă ea. Trebuie să plec... Daţimi conopida. 

Luând conopida întinsă de sir Rowland, dispăru pe uşa glasvandului. 

Hugo se uită după ea, apoi se întoarse spre Clarissa şi sir Rowland. 

— Cum naiba o suportă Henry pe femeia asta? Se miră el cu glas tare. 

— De fapt o găseşte foarte greu de suportat, răspunse Clarissa luând 
cartea Pippei de pe scaun şi punând-o pe masă. 

— Cred şi eu! Aprobă Hugo. E atât de zglobie! 

— Un caz de dezvoltare întârziată, mă tem, spuse sir Rowland clătinând 
din cap. 


Clarissa zâmbi. 

— Sunt de acord că e înnebunitoare, dar e o grădinăreasa foarte bună 
Şi, cum spun eu mereu la toată lumea, am luat-o odată cu casa, şi cum casa 
este minunat de ieftină... 

— leftină? Oare? O întrerupse Hugo. Mă uimeşti. 

— Fantastic de ieftină, întări Clarissa. Au văzut un anunţ, am venit şi 
am văzut-o şi am luat-o pe loc pentru şase luni mobilată. 

— A cui este? Întrebă sir Rowland. 

— Aparţinea unui anume domn Sellon, răspunse Clarissa. Dar a murit. 
Era negustor de antichităţi în Maidstone. 

— Ah, da! Exclamă Hugo. Aşa-i. Sellon şi Brown. Am cumpărat odată de 
la ei o oglindă Chippendale foarte frumoasă. Sellon locuia aici la ţară şi venea 
zilnic la Maidston, dar sunt sigur că uneori aducea aici clienţi să le arate 
lucrurile pe care le ţinea în casă. 

Clarissa spuse, adresându-se amândurora: 

— Fiţi atenţi, casa asta are câteva dezavantaje. Nu mai departe decât 
ieri a venit aici un bărbat într-un costum ţipător în carouri cu o maşină sport 
şi a vrut să cumpere biroul acela. l-am spus că nu e al nostru şi nu putem să-l 
vindem, dar pur şi simplu nu a vrut să mă creadă şi a tot ridicat preţul. La 
sfârşit a ajuns la cinci sute de lire. 

— Cinci sute de lire! Exclamă sir Rowland, cu adevărt uimit. Se duse la 
birou. Doamne sfinte! Nici chiar la târgul negustorilor de antichităţi n-am 
auzit de un asemenea preţ. E un obiect destul de frumos, dar cu siguranţă nu 
deosebit de valoros. 

Hugo veni lângă el la birou, în timp ce în cameră intră Pippa. 

— Mi-e încă foame, se văită ea. 

— Nu poate să-ţi fie, îi spuse Clarissa cu fermitate. 

— Ba mi-e, insistă Pippa. Lapte şi biscuiţi cu ciocolată şi o banană nu 
sunt chiar săţioase. 

Se duse la fotoliu şi se trânti în el. 

Sir Rowland şi Hugo se uitau încă la birou. 

— În mod sigur e un birou frumos, spuse sir Rowland. 

— Absolut autentic, aş spune, dar nu e ce aş numi eu o piesă de 
colecţionar. Nu eşti de acord, Hugo? 

— Ba da, dar poate că are un sertar secret în care se află un colier cu 
diamante. 

— Chiar are un sertar secret, interveni Pippa. 

— Poftim?! Exclamă Clarissa. 

— Am găsit o carte la tarabă numai despre sertarele secrete din mobila 
veche, explică Pippa. Aşa că m-am uitat la birou şi la toate lucrurile de prin 
casă. Dar numai acesta are un sertar secret. Se ridică din fotoliu. Am să vă 
arăt. 

Se duse la birou şi deschise o casetă, apoi vâri mâna în ea. 

— Vedeţi, tragi asta afară şi aici dedesubt e un fel de opritoare mică. 

— Hm! Mărâi Hugo. N-aş numi asta foarte secret. 


— Ah, dar asta nu e tot, continuă Pippa. Apeşi pe chestia asta şi sare 
afară un sertăraş. Uite aşa. Vedeţi? 

Hugo luă sertarul şi scoase din el o bucăţică de hârtie. 

— Hei, ce e asta? Întrebă el şi citi cu glas tare: „V-am păcălit”. 

— Poftim?! Exclamă sir Rowland, iar Pippa izbucni într-o cascadă de 
râs. 

Ceilalţi începură să râdă şi ei, iar sir Rowland o scutură în joacă pe 
Pippa care se lăudă: 

— Eu am pus asta acolo! 

— Ticăloasă mică! Spuse sir Rowland, ciufulind-o. Devii la fel de rea ca 
Clarissa cu trucurile tale prosteşti. 

Pippa spuse: 

— De fapt, înăuntru era un plic cu autograful reginei Victoria în el. Să 
vi-l arăt. Ţâşni spre bibliotecă, în timp ce Clarissa se duse la birou şi închise 
caseta. 

Pippa deschise o cutiuţă de pe raftul de jos al bibliotecii, scoase din ea 
un plic vechi în care se aflau trei bucăţi de hârtie şi le arătă celor prezenţi. 

— Colecţionezi autografe, Pippa? O întrebă sir Rowland. 

— Nu chiar, răspunse Pippa. Doar ca ocupaţie colaterală. 

Îi dădu o bucată de hârtie lui Hugo care îşi aruncă ochii pe ea apoi i-o 
trecu lui sir Rowland. 

— La şcoală e o fată care colecţionează timbre, iar fratele ei are o 
colecţie impresionantă, spuse Pippa. Toamna trecută a crezut că are un 
timbru ca cel pe care l-a văzut în catalog - suedez, parcă, şi care valora sute 
de lire. 

În timp ce vorbea, îi dădu celelalte două bucăţi de hârtie şi plicul lui 
Hugo care i le trecu lui sir Rowland. 

— Fratele prietenei mele era extrem de emoţionat şi a dus timbrul unui 
negustor. Dar negustorul a spus că nu era ce credea el, deşi era un timbru 
bun. Oricum, i-a dat cinci lire pe el. 

Sir Rowland îi înapoie Pippei două din autografe. 

— Cinci lire e destul de bine, nu-i aşa? Îl întrebă Pippa pe Hugo care 
mârâi afirmativ. 

Se uită la autografe: 

— Oare cât o valora autograful reginei Victoria? Se întrebă Pippa cu 
voce tare. 

— Cam cinci-zece şilingi, cred îi răspuse Sir Rowland, uitându-se la 
plicul pe care-l ţinea. 

— Îl am şi pe cel al lui John Ruskin şi pe cel al lui Robert Browning, le 
spuse Pippa. 

— Mă tem că niciunul nu valorează mai mult, zise Sir Rowland 
înmânându-i lui Hugo ultimul autograf şi plicul. 

Hugo le luă şi i le dădu Pippei mumurând compătimitor: 

— Îmi pare rău draga mea. N-o duci prea bine cu banii, nu? 


— AŞ fi vrut să-l am pe cel al lui Neville Duke şi Roger Bannister, 
murmură cu jind Pippa. Astea istorice sunt mai degrabă în stare proastă, 
cred. 

Ea puse la loc plicul şi autografele în cutie, plasă cutia înapoi pe raft şi 
se întoarse cu spatele spre uşa dinspre hol. 

— Pot să văd dacă mai sunt biscuiţi cu ciocolată în cămară, Clarissa? 
întrebă ea. 

— Da, dacă vrei, îi spuse Clarissa zâmbind. 

— Trebuie să plecăm, zise Hugo urmând-o pe Pippa către uşă şi 
strigând pe scări. 

— Jeremy! Hai! Jeremy! 

— Sosesc, şopti Jeremy coborând scările, străbătu holul şi intră în 
cameră ducând o crosă de golf. 

— Henry ar trebui să fie acasă, murmură Clarissa. 

Hugo se duse la glasvand strigând către Jeremy: 

— Mai bine să ieşim pe aici, e mai aproape. 

Se întoarse înnapoi către Clarissa: 

— Noapte bună Clarissa, draga mea! Zise el. Mulţumesc că ne-ai 
suportat. Probabil că de la club am să mă întorc direct acasă, dar îţi promit că 
am să-ţi trimit înnapoi oaspeţii întregi! 

— Noapte bună Clarissa, i se alătură Jeremy în timp ce îl urma pe Hugo 
în grădină. 

Clarissa le ură la revedere iar Sir Rowland veni lângă ea şi o cuprinse 
cu braţul: 

— Noapte bună, draga mea! Spuse el. Probabil că eu şi Jeremy nu vom 
reveni acasă înainte de miezul nopţii. 

Clarissa îl conduse până la glasvand: 

— E cu adevărat o seară minunată! Spuse ea. Te conduc până la poarta 
ce dă către terenul de golf. 

Porniră împreună prin grădină, nefăcând nici o tentativă de a-i prinde 
pe Hugo şi Jeremy. 

— La ce oră crezi că va fi acasă Henry? O întrebă Sir Rowland pe 
Clarissa. 

— Oh! Nu sunt sigură. Depinde. Foarte curând aş zice. Oricum, vom 
petrece împreună o seară liniştită, vom servi ceva hrană rece şi probabil ne 
vom duce la culcare înainte ca tu şi Jeremy să vă întoarceţi. 

— Da, nu ne aşteptaţi! 

Ajunseră la poarta grădinii şi Clarissa spuse: 

— La revedere dragul meu, ne vedem mai târziu sau mâine la micul 
dejun. 

Sir Rowland o sărută drăgăstos pe obraz şi porni mai departe cu pas 
vioi să-şi ajungă din urmă tovarăşii, în timp ce Clarissa se întoarse spre casă. 
Era o seară plăcută şi mergea agale, oprindu-se să se bucure de peisaj şi să 
miroasă florile şi lăsându-ţi gândurile să hoinărească. Râse amintindu-şi 
imaginea lui Miss Peake cu conopida ei, apoi zâmbi la amintirea avansurilor 
lui Jeremy şi se întrebă dacă, întradevăr, vorbise serios. Apropiindu-se de 


casă începu să se gândească cu plăcere la perspectiva unei seri liniştite, 
acasă, împreună cu soţul său. 

Capitolul 5 

La nici cinci minute după plecarea Clarissei şi a lui sir Rowland, Elgin, 
valetul, intră în cameră cu o tavă, cu băuturi pe care o puse pe o masă. În 
acel moment se auzi soneria şi valetul se duse să deschidă. In faţa uşii stătea 
un bărbat brunet şi chipeş. 

— Bună seara, domnule, îl salută valetul. 

— Bună seara. Am venit la doamna Brown, spuse bărbatul, oarecum cu 
bruscheţe. 

— Da, domnule, vă rog să intraţi. Închizând uşa în urma 
necunoscutului, valetul întrebă: Cum vă numiţi, domnule? 

— Domnul Costello. 

— Pe aici, domnule. 

Elgin îl conduse în lungul holului, se opri în uşa salonului şi spuse: 

— Vă rog să aşteptaţi aici, domnule. Doamna este acasă. Mă duc să o 
caut. Domnul Costello, ziceaţi? 

— Exact, răspunse străinul. Oliver Costello. 

— Prea bine, domnule, îngână Elgin şi se îndepărtă închizând mai întâi 
uşa după el. 

Rămas singur, Oliver Costello se uită prin cameră, se duse să asculte 
mai întâi la uşa bibliotecii, apoi la uşa dinspre hol, apoi se apropie de birou, 
se aplecă asupra lui şi se uită bine la sertare. Auzind un zgomot, se îndepărtă 
repede de birou şi stătea în mijlocul camerei când Clarissa intră pe uşa 
glasvandului. 

Costello se întoarse. Când văzu cine era, păru uimit. 

Clarissa vorbi prima. 

— Tu? Întrebă ea extrem de surprinsă. 

— Clarissa! Ce cauţi aici? Exclamă Costello, la fel de surprins. 

— E o întrebare destul de prostească, nu crezi? E casa mea. 

— Asta e casa ta? 

— Nu te preface că nu ştii. 

Câteva clipe Costello se uită lung la ea fără să vorbească. Apoi, 
adoptând o atitudine total schimbată, remarcă: 

— Ce casă încântătoare! A aparţinut bătrânului negustor de antichităţi, 
nu-i aşa? Ţin minte că m-a adus aici odată sămi arate nişte scaune Ludovic al 
cincisprezecelea. 

Scoase din buzunar o tabacheră. 

— O ţigară? Intrebă el. 

— Nu, mulţumesc, răspunse cu bruscheţe Clarissa şi adăugă: Cred că 
ar fi mai bine să pleci. Soţul meu trebuie să sosească şi nu cred că va fi prea 
încântat să te vadă. 

Costello răspunse cu insolenţă şi amuzament. 

— Dar eu ţin neapărat să-l văd. De fapt, de asta am venit, să discutăm 
despre nişte aranjamente. 

— Aranjamente? Întrebă nedumerită Clarissa. 


— Aranjamente privitoare la Pippa, explică Costello. Miranda nu are 
nimic împotrivă ca Pippa să-şi petreacă o parte din vacanţa de vară cu Henry, 
şi poate şi o săptămână de Crăciun, dar în rest... 

Clarissa îl întrerupse pe un ton tăios: 

— Ce vrei să spui? Căminul Pippei e aici. 

Costello se duse degajat către masa pe care se aflau băuturile şi spuse: 

— Dar, draga mea Clarissa, în mod sigur eşti la curent cu faptul că 
tribunalul i-a încredinţat Mirandei custodia copilei, nu? Luă o sticlă de whisky. 
Îmi dai voie? Întrebă el şi, fără să aştepte răspunsul, îşi turnă un pahar. 
Decizia n-a fost contestată. 

Clarissa îl înfruntă bătăioasă şi spuse clar şi concis: 

— Henry i-a permis Mirandei să divorţeze de el numai după ce au căzut 
de acord între ei ca Pippa să locuiască cu tatăl ei. Dacă Miranda n-ar fi 
acceptat, Henry ar fi divorţat de ea şi nu invers. 

Castello scoase un hohot de râs asemănător unui nechezat. 

— N-o cunoşti prea bine pe Miranda, nu-i aşa? Intrebă el. Se 
răzgândeşte foarte des. 

Clarissa se întoarce cu spatele la el şi rosti cu dispreţ: 

— Nu cred nici o clipă că Miranda vrea fata, sau măcar îi pasă de ea. 

— Dar tu nu eşti mamă, dragă Clarissa, răspunse cu impertinenţă 
Costello. N-ai nimic împotrivă să-ţi spun Clarissa, nu-i aşa? Continuă el cu un 
zâmbet nesuferit. La urma urmei, acum că sunt însurat cu Miranda suntem 
practic rude. 

Dădu pe gât paharul dintr-o înghiţitură şi-l puse pe masă. 

— Da, continuă el, pot să te asigur că acum Miranda are nişte 
sentimente materne foarte puternice. Consideră că Pippa trebuie să locuiască 
cu noi majoritatea timpului. 

— Nu cred, se răţoi Clarissa. 

— Cum vrei. Costello se instală confortabil în fotoliu. Dar n-are rost să 
încerci să conteşti. La urma urmei, nu există nici un aranjament în scris, să 
ştii. 

— Nu o să o aveţi pe Pippa, spuse cu fermitate Clarisa. Copila era la 
pământ cu nervii când a venit la noi. Acum e mult mai bine şi se simte foarte 
bine la şcoală, şi de asta o să rămână la noi. 

— Cum veţi reuşi asta, draga mea? Pufni Costello. Legea e de partea 
noastră. ` 

— Ce se ascunde în spatele tuturor acestora? Intrebă Clarissa 
tulburată. Nu vă pasă de Pippa. Ce vreţi de fapt? Se opri, apoi îşi dădu o 
palmă peste frunte. Oh, ce proastă sunt. Desigur, e un şantaj. 

În acel moment apăru Elgin. 

— Vă căutam, doamnă, spuse el. E bine dacă eu şi doamna Elgin ne 
luăm acum seara liberă? 

— Da, foarte bine, Elgin, răspunse Clarissa. 

— A sosit taxiul să ne ia, explică Elgin. Cina e deja pusă în sufragerie. 

Dădu să plece, apoi se întoarse către Clarissa. 

— Doriţi să închid aici, doamnă? Întrebă el cu ochii pe Costello. 


— Nu, mă voi ocupa eu de asta. Dumneata şi doamna Elgin puteţi 
pleca. 

— Mulţumesc, doamnă. Noapte bună. 

— Noapte bună, Elgin. 

Costello aşteptă până când valetul ieşi din cameră, apoi spuse: 

— Şantaj e un cuvânt foarte urât, Clarissa. Eu aş fi ceva mai atent în 
mânuirea vorbelor şi a acuzațiilor pe nedrept. Am pomenit eu măcar o dată 
de bani? 

— Nu încă. Dar la asta te gândeşti, nu-i aşa? 

Costello ridică din umeri şi îşi dădu braţele în lături întrun gest 
expresiv. 

— E drept că nu stau prea bine cu banii, recunoscu el. După cum fără 
îndoială ştii, Miranda a fost întotdeauna foarte extravagantă. Cred că ea 
consideră că Henry ar putea să-i reacorde alocaţia. În definitiv, e bogat. 

Clarissa se duse la Costello şi îl înfruntă fățiș. 

— Ascultă la mine! Nu ştiu ce zice Henry, dar ştiu ce vreau eu. Voi 
încercaţi s-o luaţi pe Pippa de aici, iar eu am să mă lupt cu unghiile şi cu 
dinţii. Şi nu-mi pasă ce arme folosesc. 

Aparent neimpresionat de izbucnirea ei, Costello chicoti, dar Clarissa 
continuă: 

— Nu o să fie greu să obţin dovezi medicale precum că Miranda e 
dependentă de droguri. Am să mă duc chiar la Scotland Yard şi am să 
vorbesc cu cei de la narcotice şi am să le sugerez să nu te scape nici pe tine 
din ochi. 

Costello tresări la vorbele astea. 

— E greu de crezut că cinstitul Henry o să fie de acord cu metodele 
tale, spuse el. 

— Atunci va trebui să le înghită, răspunse cu sălbăticie Clarissa. Copilul 
contează. N-am să las ca Pippa să fie terorizată sau înspăimântată. 

În acel moment în cameră intră Pippa. Dând cu ochii de Costello, se 
opri brusc, cu un aer îngrozit. 

— Bună Pippa, o salută Costello. Ce ai mai crescut! 

Când el se îndreptă spre ea, Pippa se îndepărtă cu spatele. 

— Tocmai am venit să fac nişte aranjamente privitoare la tine, spuse 
Costello. Mama te aşteaptă cu nerăbdare să fii iar cu ea. Acum suntem 
căsătoriţi şi... 

— Nu vin! Strigă Pippa isteric, alergând spre Clarissa în căutare de 
protecţie. Nu vin. Nu mă pot lua, Clarissa, nu-i aşa? N-or să... 

— Nu-ţi face griji, iubito, o linişti Clarissa, înconjurând-o cu braţul. Casa 
ta e aici, cu mine şi tatăl tău, şi n-ai s-o părăseşti. 

— Dar te asigur... Începu Costello, însă fu întrerupt cu sălbăticie de 
Clarissa. 

— leşi imediat! Îi ordonă ea. 

Prefăcându-se în bătaie de joc că îi era frică de ea, Costello îşi ridică 
mâinile deasupra capului şi se dădu cu spatele înapoi. 


— Imediat! Repetă Clarissa, avansând spre el. Nu vreau să te văd în 
casa mea, auzi? 

Domnişoara Peake apăru la glasvand cu o furcă. 

— Oh, doamnă Hailsham-Brown, începu ea, am... 

Clarissa o întrerupse. 

— Domnişoară Peake, vrei să-i arăţi domnului Costello drumul până la 
poarta ce dă pe terenul de golf? 

Costello se uită la domnişoara Peake care ridică furca în timp ce îi 
susţinea privirea. 

— Domnişoara... Peake? Întrebă el. 

— Încântată de cunoştinţă, răspunse dintr-o bucată femeia. Sunt 
grădinăreasa de aici. 

— Într-adevăr, da, spuse Costello. Poate îţi aminteşti, am mai venit aici 
o dată, să mă uit la nişte mobilă veche. 

— Oh, da, răspunse domnişoara Peake. Pe vremea domnului Sellon. 
Dar azi nu puteţi să-l vedeţi, să ştiţi. A murit. 

— Nu, n-am venit la el. Am venit la... Doamna Brown. 

— Da? Aşa? Ei bine, acum aţi văzut-o, spuse domnişoara Peake care 
părea să-şi dea seama că oaspetele era nedorit. 

Costello se întoarse către Clarissa. 

— La revedere, Clarissa, spuse el. Vei mai auzi de mine, să ştii, adăugă 
el aproape ameninţător. i 

— Pe aici, îl conduse domnişoara Peake arătându-i uşa glasvandului. Il 
urmă afară, întrebând: Doriţi să ajungeţi la autobuz, sau aţi venit cu maşina? 

— Mi-am lăsat maşina lângă grajduri, răspunse Costello în timp ce se 
îndepărtau. 

Capitolul 6 

Imediat după plecarea lui Oliver Costello şi a domnişoarei Peake, Pippa 
izbucni în lacrimi. 

— O să mă ia de aici, hohoti ea agăţându-se de Clarissa. 

— Ba n-o să te ia, o linişti Clarissa. 

Pippa strigă: 

— Îl urăsc! Întotdeauna l-am urât! 

Temându-se că fata era în pragul isteriei, Clarissa vorbi cu duritate. 

— Pippa! 

Pippa se dădu înapoi. 

— Nu vreau să mă întorc la mama! Ţipă ea. Prefer să mor. Da, prefer să 
mor. Am să-l ucid. 

Pippa părea acum complet cuprinsă de isterie. 

— Am să mă omor! Am să-mi tai venele. 

Clarissa o apucă de umeri. 

— Controlează-te, Pippa, îi ordonă ea. E în ordine, credemă. Sunt aici. 

— Dar nu vreau să mă întorc la mama şi îl urăsc pe Oliver! Strigă cu 
disperare Pippa. E ticălos, ticălos, ticălos! 

— Da, dragă, ştiu, murmură liniştitor Clarissa. 


— Dar nu ştii! Nu ţi-am spus până acum. N-am putut suporta să 
pomenesc despre asta. Nu e vorba doar că Miranda bea tot timpul şi era tare 
nesuferită. Într-o noapte când ea era plecată undeva, iar Oliver era acasă cu 
mine... Cred că era tare beat... Nu ştiu... Dar... 

Se opri şi preţ de o clipă păru incapabilă să continue. Apoi, impunându- 
şi să vorbească mai departe, se uită în podea şi bombăni neclar: 

— A încercat să-mi facă ceva. 

Clarissa arătă interzisă. 

— Ce vrei să spui, Pippa? Ce încerci să spui? 

Pippa se uită disperată în jur de parcă ar fi căutat pe cineva care să 
vorbească în locul ei. 

— A... a încercat să mă sărute şi când l-am împins m-a înhăţat şi a 
început să-mi sfâşie hainele. Pe urmă a... 

Se opri brusc şi izbucni în hohote de plâns. _ 

— Draga mea copilă, murmură Clarissa îmbrăţişând-o. Incearcă să nu 
te mai gândeşti la asta. S-a terminat şi nu o să se mai întâmple niciodată. Am 
să am grijă ca Oliver să-şi primească pedeapsa pentru asta. Bestia 
dezgustătoare! Nu va scăpa nepedepsit. , 

Starea de spirit a Pippei se schimbă deodată. In glasul ei se citea acum 
speranță. 

— Poate o să-l lovească fulgerul, spuse ea. 

— Foarte probabil, aprobă Clarissa pe al cărui chip se citea o hotărâre 
îndârjită. Acum vino-ţi în fire, Pippa. Totul e în regulă. 

Pippa se linişti, apoi luă batista şi începu să şteargă de lacrimi rochia 
Clarissei. 

Clarissa reuşi să râdă în faţa acestui gest, apoi, întorcândo cu faţa către 
uşa dinspre hol îi ordonă: 

— Şi acum du-te sus şi fă-ţi baia. Dar ai grijă să te speli bine, gâtul tău 
e absolut jegos. 

Pippa părea să-şi revină la normal. 

— Întotdeauna este, spuse ea în drum spre uşă. 

Dar când era pe cale să iasă, se întoarse brusc şi alergă la Clarissa. 

— N-ai să-l laşi să mă ia de aici, nu-i aşa? 

— Peste cadavrul meu, răspunse cu hotărâre Clarissa. 

Apoi se corectă. 

— Nu - peste cadavrul lui. Gata! Asta te satisface? 

Pippa dădu din cap şi Clarissa o sărută pe frunte. 

— Şi-acum, fuga sus! Comandă ea. 

Pippa o mai îmbrăţişă o dată pe mama ei vitregă şi ieşi. Clarissa 
rămase o clipă pe gânduri, apoi observând că în cameră era cam întuneric 
aprinse lumina. Se duse la uşile glasvaridului şi le închise, după care se aşeză 
pe canapea uitându-se fix în faţă ei, evident îngândurată. 

Peste doar câteva minute auzi uşa de la intrare şi se uită cu speranţă la 
uşa dinspre hol pe care, o clipă mai târziu, intră soţul ei. Henry Hailsham- 
Brown era un bărbat foarte arătos la vreo patruzeci de ani, cu o faţă cam 
lipsită de expresie. Purta ochelari cu ramă de os, iar în mână avea o servietă. 


— Bună, iubito, spuse Henry punându-şi servieta pe fotoliu. 

— Bună, Henry. N-a fost o zi absolut îngrozitoare? 

— Aşa a fost? 

Henry veni lângă sofa şi, aplecându-se peste spătar, îşi sărută soţia. 

— Nici nu ştiu cu ce să încep, spuse Clarissa. Bea mai întâi ceva. 

— Nu acum, refuză Henry şi, ducându-se la glasvand, trase perdelele. 
Cine e în casă? 

Uşor mirată de întrebare, Clarissa răspunse: 

— Nimeni. Este seara liberă a soţilor Elgin. Ştii, Joia Neagră. Vom 
mânca şuncă rece, budincă de ciocolată, iar cafeaua va fi cu adevărat bună 
pentru că am s-o prepar eu. 

Singurul răspuns al lui Henry fu un: „Nu?” 

Izbită de purtarea lui, Clarissa întrebă: 

— E vreo problemă, Henry? 

— Într-un fel, da. 

— S-a întâmplat ceva? E vorba de Miranda? 

— Nu, nu, nu s-a întâmplat nimic, o linişti Henry. Nu s-a întâmplat nimic 
rău. Aş spune că dimpotrivă. Da, dimpotrivă. 

Vorbind cu afecţiune şi doar cu o uşoară notă de ironie, Clarissa 
întrebă: 

— Dincolo de faţada asta impenetrabilă, de diplomat, intuiesc eu o 
anumită emoție omenească, iubitule? 

— Ei bine, într-un fel e destul de emoţionant, admise Henry. 

Făcu o pauză, apoi adăugă: 

— Ca de obicei, la Londra e puţină ceaţă. 

— Şi asta e ceva foarte palpitant? 

— Nu, nu ceața, fireşte. 

— Ei bine? 

Henry se uită repede în jur ca pentru a se asigura că nu e auzit, apoi se 
duse la canapea şi se aşeză lângă Clarissa. 

— Va trebui să păstrezi pentru tine ce am să-ţi spun, o atenţionă el cu 
glasul foarte grav. 

— Da? Îl îndemnă curioasă Clarissa. 

— E cu adevărat foarte secret, repetă Henry. Nu trebuie să ştie nimeni. 
Dar tu trebuie să ştii. 

— Hai, spune-mi. 

Henry se uită din nou în jur, apoi se întoarse către Clarissa. 

— E mare secret, insistă el. Mâine premierul sovietic, Kalendorff, vine la 
Lontra pentru o conferinţă importantă cu primul ministru. 

— Da, ştiu, spuse neimpresionată Clarissa. 

Henry se arătă surprins. 

— Cum adică, ştii? 

— Am citit duminica trecută în ziar, îl informă degajată soţia lui. 

— Nu-mi dau seama de ce insişti să citeşti ziarele astea de joasă speţă, 
spuse iritat Henry. Oricum, ziarele nu aveau cum să ştie că vine Kalendorff. 
Este strict secret. 


— Chiar strict secret? Ce să spun! Aşa credeţi voi, cei de sus. 

Henry se ridică şi începu să se plimbe prin cameră vizibil îngrijorat. 

— Vai de mine, trebuie că a existat o scurgere de informaţii, bombăni 
el. 

— Aş fi zis că până acum trebuia să ştii că întotdeauna există o 
scurgere de informaţii, spuse răutăcioasă Clarissa. De fapt, aş fi zis că sunteţi 
cu toţii pregătiţi pentru asta. 

Henry se arătă oarecum ofensat. 

— Ştirea a devenit oficială abia în seara asta, spuse el. Avionul lui 
Kalendorff e aşteptat la Heathrow la opt patruzeci, dar de fapt... 

Se aplecă peste canapea şi se uită cu îndoială la soţia sa. 

— Clarissa, chiar pot avea încredere că eşti discretă? 

— Sunt mult mai discretă decât orice ziar de duminică, protestă 
Clarissa legănându-şi piciorul. 

Henry se aşeză pe braţul canapelei şi se aplecă spre Clarissa cu un aer 
conspirativ şi spuse: 

— Conferinţa va avea loc mâine la Whitehall, dar ar avea un mare 
avantaj dacă mai înainte ar exista o discuţie între sir John şi Kalendorff. 
Fireşte că acum reporterii aşteaptă cu toţii la Heathrow, şi din clipa sosirii 
avionului mişcările lui Kalendorff sunt mai mult sau mai puţin proprietate 
publică. Din fericire, ceața asta incipientă ne-a făcut jocul. 

— Continuă, îl încurajă Clarissa. Până acum sunt emoţionată la culme. 

— În ultimul moment pilotul avionul lui va considera că nu e 
recomandat să aterizeze la Heathrow şi va fi dirijat, ca de obicei în astfel de 
împrejurări... 

— Către Bindley Heath, îl întrerupse Clarissa. Asta e doar la 
cincisprezece mile de aici. Inţeleg. 

— Întotdeauna eşti foarte perspicace, draga mea, comentă cu 
dezaprobare Henry. Dar da, am să plec acum la aerodrom cu maşina, am să-l 
întâmpin pe Kalendorff şi am să-l aduc aici. Primul ministru vine aici direct din 
Downing Street. O jumătate de oră ajunge din plin pentru ce au ei de 
discutat, după care Kalendorff va pleca la Londra cu sir John. 

Henry se opri. Se ridică şi făcu câţiva paşi, apoi se întoarse şi spuse 
dezarmant: 

— Ştii, Clarissa, treaba asta ar putea să aibă mare valoare pentru 
cariera mea. Îşi pun multă încredere în mine întâlnindu-se aici. 

— Aşa şi trebuie, spuse cu fermitate Clarissa, ducându-se la soţul ei şi 
aruncându-şi braţele după gâtul lui. E minunat, Henry! 

— Apropo, spuse solemn Henry, lui Kalendorff i se va spune doar 
domnul Jones. 

— Domnul Jones? Întrebă Clarissa nereuşind pe deplin săşi ascundă 
incredulitatea amuzantă din glas. 

— Chiar aşa. Niciodată nu e indicat să se folosească numele adevărate. 

— Da, dar, domnul Jones? N-au putut găsi ceva mai bun? 

Clătină din cap cu îndoială, apoi continuă: 


— În treacăt fie vorba, cu mine cum rămâne? Mă retrag în harem, sau 
aduc băuturile rostind formule de salut şi apoi dispar discret? 

Henry se uită oarecum neliniştit la soţia lui şi o admonestă. 

— Trebuie să iei în serios treaba asta, draga mea. 

— Dar, Henry, nu pot s-o iau în serios şi totuşi să mă distrez puţin? 

Henry se uită gânditor la ea, apoi răspunse cu gravitate: 

— Cred că ar fi mai bine să nu apari, Clarissa. 

Clarissa nu păru deloc deranjată. 

— Foarte bine, spuse ea, dar cum rămâne cu mâncarea? Vor dori să 
mănânce ceva? 

— Oh, nu, nici nu se pune problema de masă. 

— Câteva sandviciuri, poate, sugeră Clarissa aşezându-se pe braţul 
canapelei. Sandviciurile cu şuncă ar fi cele mai bune. Ţinute în ştergar, ca să 
se păstreze proaspete. Şi cafea fierbinte. Da, va fi foarte bine. Budinca de 
ciocolată am s-o iau cu mine în dormitor ca să mă consolez că sunt exclusă 
de la conferinţă. 

— Ei, hai, Clarissa, începu cu dezaprobare Henry, dar fu întrerupt de 
soţia sa care se ridică şi îl luă cu braţele după gât. 

— Am să fiu serioasă, iubitule, zău, îl linişti ea. Totul o să iasă bine. Am 
să am eu grijă. 

II sărută drăgăstos. 

Henry se desprinse cu blândeţe din îmbrăţişare. 

— Ce se aude cu bătrânul Roly? Întrebă el. 

— El şi Jeremy iau cina la clubul de golf cu Hugo. După aceea vor juca 
bridge, aşa că Roly şi Jeremy n-or să se întoarcă acasă înainte de miezul 
nopţii. 

— Şi soţii Elgin sunt plecaţi? 

— Ştii bine că în fiecare joi se duc la film. Se vor întoarce abia după 
unsprezece. 

Henry păru muţumit. : 

— Bun. E foarte bine aşa. Sir John şi domnul... Aă... 

— Jones, îl ajută Clarissa. 

— Chiar aşa, iubito. Domnul Jones şi primul ministru vor fi plecat de 
mult la ora aia. Se uită la ceas. Ei bine, mă duc repede să fac un duş înainte 
de a porni spre Bindley Heath. 

— lar eu mă duc să prepar sandviciurile, spuse Clarissa zbughind-o din 
cameră. 

Luându-şi servieta, Henry strigă după ea: 

— Nu trebuie să uiţi lumina, Clarissa. Se duse la uşă şi stinse lumina. 
Aici avem generator de electricitate propriu, şi asta costă. Nu e ca la Londra. 

La clubul de golf, Hugo se plângea de purtarea Clarissei care îi pusese 
să deguste vinul. 

— Zău aşa, ar trebui să nu se mai ţină de şotii, spuse el în timp ce îşi 
croiau drum către bar. Ţii minte, Roly, când am primit telegrama aceea de la 
Whitehall prin care mi se spunea că voi primi un titlu de nobleţe pe 


următoarea listă onorifică? Abia când i-am pomenit lui Henry despre asta 
întro seară când luam masa cu ei doi şi Henry a rămas perplex dar Clarissa a 
început să chicotească am descoperit că ea trimisese blestemăţia. Uneori e 
tare copilăroasă. 

Sir Rowland chicoti: 5 

— Da, aşa e. Şi îi place la nebunie să joace teatru. In şcoală a fost o 
actriţă a naibii de bună la cercul de teatru. La un moment dat am crezut că o 
să o ia în serios şi o să facă teatru în mod profesionist. E foarte convingătoare 
chiar şi atunci când minte de îngheaţă apele. lar actorii asta sunt. Nişte 
mincinoşi convingători. 

Rămase o clipă pe gânduri, apoi continuă: 

— Cea mai bună prietenă a Clarissei în şcoală era o fată pe nume 
Jeanette Collins, al cărui tată fusese un fotbalist renumit. Şi Jeanette era 
înnebunită după fotbal. Ei bine, într-o zi Clarissa a sunat-o pe Jeanette şi, cu 
un glas amuzat, a anunţat-o că era de la biroul de relaţii cu publicul al nu ştiu 
cărei echipe şi că ea, Janette, fusese aleasă noua mascotă a echipei, dar 
numai dacă se îmbrăca în costum de iepure şi stătea în acea după-amiază în 
faţa stadionului Chelsea în timp ce suporterii se înghesuiau să intre. Jeanette 
a reuşit să închirieze la timp un costum şi s-a dus la stadion îmbrăcată în 
iepure caraghios, iar acolo sute de oameni au râs de ea, iar Clarissa a 
fotografiat-o. Jeanette s-a înfuriat cumplit. Nu cred că prietenia lor a 
supravieţuit. 

— În fine, oftă resemnat Hugo şi, luând o listă cu meniul, începu să o 
consulte. 

Între timp, la numai câteva minute după ieşirea lui Hugo, Oliver 
Costello se furişă pe uşa glasvandului în salonul gol, lăsând perdelele 
desfăcute astfel încât să pătrundă lumina lunii. Plimbă cu grijă fascicolul unei 
lanterne prin cameră, apoi se duse la birou şi aprinse veioza de pe el. După 
ce ridică clapa sertarului secret, stinse brusc veioza şi rămase nemişcat de 
parcă auzise cevă. Aparent calmat, aprinse din nou veioza şi deschise 
sertarul secret. 

În spatele lui Castello, panoul de lângă bibliotecă se deschise încetişor 
şi în linişte. Costello închise sertarul secret, stinse din nou veioza şi se răsuci 
iute în timp ce era izbit puternic în cap de cineva din nişă. Costello se prăbuşi 
imediat în spatele canapelei, iar panoul se închise la loc, de data asta mai 
repede. 

Camera rămase în întuneric o clipă, apoi pe uşa dinspre hol intră Henry 
Hailsham-Brown care aprinse aplicele de pe perete şi strigă: 

— Clarissa! 

Punându-şi ochelarii, îşi umplu tabachera cu ţigări luate din cutia de pe 
o masă de lângă canapea, în timp ce în cameră intră Clarissa. 

— Aici sunt, iubitule. Vrei un sandvici înainte să pleci? 

— Nu, cred că e mai bine s-o iau din loc. 

— Dar ai să ajungi prea devreme. Nu faci mai mult de douăzeci de 
minute până acolo. 

Henry clătină din cap. 


— Nu se ştie niciodată, spuse el. S-ar putea să am o pană sau să se 
strice maşina. 

— Nu te agita, iubitule, îl certă Clarissa îndreptându-i cravata. Totul o 
să meargă foarte bine. 

— Cum rămâne cu Pippa? Întrebă neliniştit Henry. Eşti sigură că n-o să 
coboare şi o să năvălească înăuntru în timp ce sir John şi Kalen. Domnul 
Jones, adică, vorbesc între patru ochi? 

— Nu, nu e nici un pericol în privinţa asta, îl linişti Clarissa. Am să mă 
duc în camera ei şi o să ne ospătăm împreună. 

Henry îi zâmbi cu afecţiune. 

— Eşti foarte bună cu Pippa, draga mea. E unul din lucrurile pentru care 
îţi sunt extrem de recunoscător. Se opri stânjenit, apoi continuă: Niciodată nu 
pot să mă exprim prea bine... Ştii tu... Eram atât de nefericit, iar acum... 
Acum totul e atât de schimbat. Tu... 

Luând-o în braţe, o sărută. 

Preţ de câteva clipe rămaseră înlănţuiţi într-o îmbrăţişare plină de 
dragoste. Apoi Clarissa se desprinse cu blândeţe dar continuă să-l ţină de 
mâini. 

— M-ai făcut foarte fericită, Henry. lar cu Pippa o să fie bine. E un copil 
încântător. 

Henry îi zâmbi drăgăstos, dar Clarissa îl împinse către uşă. 

— Acum du-te şi întâlneşte-te cu domnul Jones al tău, îi ordonă ea. 
Domnul Jones, auzi! Ce nume caraghios au ales! 

Henry era pe cale să iasă când Clarissa îl întrebă: 

— O să intraţi pe uşa din faţă? S-o las descuiată? 

— Nu, cred că vom intra pe uşa de la glasvand. 

— Ar fi bine să-ţi pui pardesiul, Henry. E răcoare, spuse Clarissa 
împingându-l în hol. Şi fularul. 

Henry îşi luă ascultător pardesiul din cuier, iar ea îl conduse la uşa din 
faţă cu un ultim sfat. 

— Să conduci cu grijă, iubitule. 

— Da, da. Ştii că aşa conduc mereu. 

Clarissa închise uşa după el şi plecă la bucătărie să termine de pregătit 
sandviciurile. În timp ce le punea pe un platou şi le învelea cu un prosop ca 
să nu se usuce nu se putu abţine să nu se gândească la enervanta ei întâlnire 
cu Oliver Costello. Duse încruntată sandviciurile în salon şi le puse pe masa 
mică. 

Apucând-o brusc frica de mânia domnişoarei Peake că a lăsat urme pe 
masă, ridică platoul şi frecă fără succes urma lăsată, apoi o acoperi cu o vază 
de flori din apropiere. Transferă platoul cu sandviciuri pe taburet, apoi 
scutură cu grijă pernuţele de pe canapea. Cântând în surdină, luă cartea 
Pippei şi se duse s-o pună la loc în bibliotecă. In acel moment se împiedică de 
Oliver Costello şi scoase un țipăt. 

Aplecându-se peste trupul căzut, îl recunoscu. 

— Oliver! Icni ea. Un timp ce i se păru o eternitate, se holbă cu groază 
la el. Apoi, convinsă că era mort, se îndreptă repede şi alergă la uşă să-l 


strige pe Henry, dar îşi dădu imediat seama că el plecase. Se întoarse la 
cadavru, apoi alergă la telefon şi ridică receptorul. Începu să formeze un 
număr dar apoi se opri şi puse receptorul la loc în furcă. Rămase o clipă pe 
gânduri şi se uită la panoul din perete. Hotărându-se rapid, se aplecă cu 
reţinere şi începu să târască spre el cadavrul. 

În timp ce era ocupată cu asta, panoul se deschise încetişor şi din nişă 
ieşi Pippa purtând un halat peste pijamale. 

— Clarissa! Strigă ea alergând la mama ei vitregă. g 

Încercând să se interpună între ea şi cadavru, Clarissa o Îmbrânci uşor 
pe Pippa ca s-o dea lao parte. 

— Pippa, o imploră ea, nu-te uita, draga mea. Nu te uita. 

Pippa strigă cu un glas gâtuit: 

— N-am vrut. Oh, zău, n-am vrut să fac asta. 

îngrozită, Clarissa o apucă de braţ. 

— Pippa! Tu ai făcut-o? Icni ea. 

— E mort, nu-i aşa? Întrebă Pippa. E mort de-adevăratelea? 

Hohotind isteric, strigă: 

— N-am vrut să-l omor! N-am vrut. 

— Linişteşte-te acum, linişteşte-te, murmură Clarissa. E în regulă. Hai, 
ia loc. 

O conduse pe Pippa la fotoliu şi o aşeză în el. 

— N-am vrut, continuă plângând Pippa. N-am vrut să-l omor. 

Clarissa îngenunche lângă ea. 

— Fireşte că n-ai vrut, spuse ea. Acum ascultă, Pippa... 

Cum Pippa continuă să plângă şi mai isteric, Clarissa strigă la ea. 

— Ascultă-mă, Pippa! Totul o să fie bine. Trebuie să uiţi de asta. Să uiţi 
totul, auzi? 

— Da, hohoti Pippa, dar... Dar eu... 

Clarissa continuă cu şi mai multă forţă: 

— Trebuie să ai încredere în mine, Pippa, şi să crezi ce îţi spun. Totul o 
să fie bine. Dar trebuie să fii curajoasă şi să faci ce îţi spun eu. 

Încă hohotind isteric, Pippa încercă să-şi întoarcă faţa de la ea. 

— Pippa! Strigă Clarissa. Vrei să faci cum spun eu? Vrei? 

— Da, da, vreau, hohoti Pippa punându-şi capul pe pieptul Clarissei. 

— Aşa. 

Clarissa adoptă un ton liniştitor şi o ajută pe Pippa să se ridice. 

— Acum vreau să te duci sus şi să te bagi în pat. 

— Vino cu mine, te rog, o imploră copila. 

— Da, da, am să vin şi eu foarte repede, cât mai repede, şi am să-ţi dau 
o pastiluţă albă. Apoi ai să adormi, iar dimineaţă totul să să ţi se pară altfel. 

Se uită la cadavru şi adăugă: 

— S-ar putea să nu avem de ce să ne facem griji. 

— Dar e mort, nu-i aşa? 

— Nu, nu, poate că nu e mort. Am să văd eu. Acum du-te, Pippa. Fă ce 
ţi-am spus. 


Încă hohotind, Pippa ieşi din cameră şi alergă la etaj. Clarissa se uită 
după ea, apoi se întoarse la cadavru. 

— Dacă aş găsi un cadavru în salon, ce aş face? Se întrebă ea în 
surdină. 

După ce rămase pe gânduri o clipă, exclamă cu mai multă forţă: 

— Oh, Doamne, ce-am să mă fac?! 

Cinci minute mai târziu, Clarissa stătea încă în salon vorbind singură în 
surdină. Dar între timp fusese ocupată. Toate luminile erau acum aprinse, 
panoul din perete era închis, iar draperiile trase peste glasvand. Cadavrul lui 
Oliver Costello era tot în spatele canapelei, dar Clarissa trăsese o masă 
pliantă de bridge în mijlocul camerei şi în jurul ei patru scaune cu spătar înalt. 

Stând la masă, Clarissa scria cifre şi litere. 

— Trei pici, patru cupe, patru fără atu, pas, murmură ea subliniind 
fiecare mână în timp ce făcea strigarea. Cinci carouri, pas, şase pici... 
Dublate... Şi cred că au intrat la minus. 

Se opri o clipă şi se uită la cărţi, apoi continuă: 

— Dublul e vulnerabil, două levate, cinci sute... Sau să-i las să le facă? 
Nu. 

Fu întreruptă de sosirea lui sir Rowland, Hugo şi a tânărului Jeremy care 
intrară pe uşa glasvandului. 

Lăsând pe masă carnetul şi creionul, Clarissa se ridică şi le alergă în 
întâmpinare. 

— Slavă Domnului că aţi venit! Îi spuse ea disperată lui sir Rowland. 

— Despre ce e vorba, draga mea? O întrebă acesta îngrijorat. 

Clarissa li se adresă tuturor. 

— Dragilor, trebuie să mă ajutaţi! 

Jeremy observă masa cu cărţile de joc înşirate pe ea. 

— Seamănă cu o partidă de bridge, spuse el vesel. 

Clarissa se agăţă de sir Rowland. 

— E vorba de ceva serios, spuse ea apăsat. Foarte serios. Osă mă 
ajutaţi, nu-i aşa? _ 

— Bineînţeles, dar despre ce e vorba? Întrebă sir Rowland. 

— Da, ce mai e de data asta? Intrebă şi Hugo, oarecum circumspect. 

Şi Jeremy se arătă precaut. 

— Tu pui ceva la cale, Clarissa, spuse el. Ce e? Ai găsit un cadavru sau 
ceva de genul ăsta? 

— Chiar asta e, spuse Clarissa. Am... Găsit un cadavru. 

— Cum adică... ai găsit un cadavru? Intrebă Hugo. 

Părea nedumerit, dar deloc impresionat. 

— Exact cum a spus Jeremy, îi răspunse Clarissa. Am intrat aici şi am 
găsit un cadavru. 

Hugo îşi aruncă privirea prin cameră. 

— Nu ştiu despre ce vorbeşti, spuse el. Ce cadavru? 

— Unde? 


— Nu joc nici o farsă! Vorbesc serios! Strigă mânioasă Clarissa. E acolo. 
Du-te şi uită-te. După canapea. 

Il împinse pe Hugo înspre canapea apoi se trase într-o parte. 

Hugo se duse repede la canapea. Jeremy îl urmă şi se aplecă peste 
spătar. i 

— Doamne sfinte, are dreptate! Ingână Jeremy. 

Sir Rowland se duse lângă cei doi. El şi Hugo se aplecară să cerceteze 
cadavrul. 

— Vai, e Oliver Costello! Exclamă sir Rowland. 

— Da, spuse Clarissa. E Oliver Costello. 

— Ce căuta aici? O întrebă sir Rowland. 

— A venit în seara asta să discutăm despre Pippa. Chiar după plecarea 
voastră. 

Sir Rowland se arătă nedumerit. 

— Ce voia în legătură cu Pippa? 

— El şi Miranda amenințau s-o ia de aici, explică Clarissa. Dar asta nu 
mai contează acum. Am să vă povestesc mai târziu. Acum trebuie să ne 
grăbim. Avem foarte puţin timp. 

— Doar o clipă, spuse sir Rowland ridicând mâna şi venind mai aproape 
de Clarissa. Trebuie să cunoaştem bine faptele. Ce s-a întâmplat când a sosit 
el? 

— l-am spus că el şi Miranda nu or s-o aibă pe Pippa, iar el a plecat. 

— Dar s-a întors? 

— Evident. 

— Cum? Când? 

— Nu ştiu. Eu doar am intrat în cameră, cum v-am spus şi l-am găsit... 
Aşa. i 

— Inţeleg, spuse sir Rowland întorcându-se la cadavru şi aplecându-se 
asupra lui. Ei bine, e mort de-a binelea. A fost lovit în cap cu ceva dur şi tăios. 
Se uită la ceilalţi. Mă tem că nu o să fie o afacere prea plăcută, dar nu avem 
încotro. Trebuie să sunăm la poliţie şi... 

— Nu! Strigă Clarissa. Puteam să sun şi eu la poliţie dacă voiam. Ştiam 
prea bine că asta se cuvenea să fac. Incepusem chiar să formez numărul. 
Apoi, în loc să sun la poliţie am sunat la club şi v-am rugat să veniţi imediat. 
Nici măcar nu m-aţi întrebat de ce. Acum ştiţi. Dragilor, trebuie să mă ajutaţi. 

— Ce vrei să facem, Clarissa? Intrebă cu blândeţe Jeremy. 

— Să scăpaţi de cadavru, răspunse prompt Clarissa. 

— Draga mea, nu vorbi prostii, o dojeni sir Rowland. Aici e vorba deo 
crimă. 

— Tocmai asta e. Cadavrul nu trebuie să fie găsit în casa asta. 

Hugo pufni pierzându-şi răbdarea. 

— Nu ştii ce spui, fată dragă! Exclamă el. Ai citit prea multe cărți 
polițiste. In viaţa de zi cu zi nu-ţi faci de lucru mutând cadavre. 

— Dar deja l-am mutat din loc, explică Clarissa. L-am întors cu faţa în 
sus să văd dacă e mort, apoi am început să-l târăsc spre nişa aceea şi mi-am 


dat seama că am să am nevoie de ajutor aşa că am sunat la club şi v-am 
chemat. În timp ce vă aşteptam am făcut un plan. 

— Care include şi masa de bridge, presupun, spuse Jeremy arătând 
către masă. 

Clarissa luă tabela de bridge. 

— Da, răspunse ea. Asta o să fie alibiul nostru. 

— Ce naiba... Începu Hugo, dar Clarissa îl întrerupse. 

— Două robere şi jumătate, spuse ea. Mi-am imaginat toate mâinile şi 
am trecut scorurile pe această tabelă. Voi trei trebuie să le completaţi pe 
celelalte cu scrisul vostru, bineînţeles. 

Sir Rowland se uită uimit la ea. 

— Eşti nebună, Clarissa, complet nebună! Spuse el. 

Clarissa nu-i dădu nici o atenţie. 

— M-am gândit la toate, continuă ea. Cadavrul trebuie luat de aici. Se 
uită la Jeremy. O să fie nevoie de doi pentru asta, să ştii. E greu să te 
descurci singur cu un cadavru, am descoperit deja asta. 

— Unde dracu' crezi că o să-l ducem? Întrebă exasperat Hugo. 

Clarissa se gândise deja la asta. 

— Cred că cel mai bun loc ar fi Marsden Wood, spuse ea. E doarla două 
mile de aici. Cotiţi la stânga în drumul acela lateral, la doar câţiva metri după 
ce ieşiţi pe poartă. E un drum îngust, aproape necirculat. Se întoarse către sir 
Rowland. Când ajungeţi la pădure lăsaţi maşina la marginea drumului. Apoi 
vă întoarceţi pe jos aici. _ 

— Adică vrei să lăsăm cadavrul în pădure? Intrebă uluit Jeremy. 

— Nu, îl lăsaţi în maşină, explică Clarissa. E maşina lui, nu înţelegi? A 
lăst-o aici, lângă grajduri. 

Cei trei bărbaţi arătau încurcaţi. 

— E foarte uşor, îi asigură Clarissa. Dacă se întâmplă ca cineva să vă 
vadă întorcându-vă pe jos, e o noapte foarte întunecată şi n-o să ştie cine 
sunteţi. Şi aveţi un alibi. Toţi patru am jucat bridge aici. 

Clarissa puse tabela pe masă arătând aproape încântată de sine în 
timp ce bărbaţii se uitau stupefiaţi la ea. 

— Veţi purta mănuşi, desigur, ca să nu lăsaţi amprente, continuă 
Clarissa. Le-am pregătit deja. 

Ducându-se la canapea, scoase de sub o pernuţă trei perechi de 
mănuşi şi le puse pe braţul canapelei. 

Sir Rowland continuă să se uite lung la ea. 

— Talentul tău nativ pentru crimă mă lasă fără grai, îi spuse el. 

Jeremy se uită admirativ la ea. 

— S-a gândit la toate, nu? Întrebă el retoric. 

— Acum trebuie să vă grăbiţi, rosti cu vehemenţă Clarissa. La nouă 
Henry şi domnul Jones vor fi aici. 

— Domnul Jones? Întrebă sir Rowland. Cine naiba e domnul Jones? 

Clarissa îşi duse o mână la frunte şi zise: 

— Oh, ce de explicaţii trebuie să dai într-o crimă! Credeam că doar o să 
vă rog să mă ajutaţi şi voi o veţi face şi cu asta basta. 


Se uită pe rând la toţi trei. 

— Dragilor, trebuie să mă ajutaţi. 

Vizibil supărat, Hugo spuse: 

— Teatrul ăsta e foarte frumos, draga mea, dar un cadavru este o 
afacere urâtă, serioasă, şi jucându-te de colo-colo cu el poţi intra într-un 
mare bucluc. Nu poţi umbla transportând cadavre în creierul nopţii. 

Clarissa se duse la Jeremy şi îi puse o mână pe braţ. 

— Tu cu siguranţă ai să mă ajuţi, Jeremy. Nu-i aşa? Il întrebă ea 
rugătoare. 

Jeremy o privi cu adoraţie. 

— In ordine, eu intru în joc, răspunse el voios. Ce înseamnă un cadavru 
sau două între prieteni? 

— Opreşte-te tinere, îl temperă sir Rowland. N-am să permit una ca 
asta. Se întoarse către Clarissa. Tu trebuie să te laşi îndrumată de mine, 
Clarissa. Insist. La urma urmelor trebuie să ne gândim şi la Henry. 

Clarissa îi aruncă o privire exasperată. 

— Dar la Henry mă gândesc! Declară ea. 

Cei trei bărbaţi primiră în tăcere anunţul Clarissei. Sir Rowland clătină 
din cap cu gravitate. Hugo continuă să arate încurcat, în timp ce Jeremy 
ridică doar din umeri de parcă renunţase să mai înţeleagă situaţia. 

Inspirând adânc, Clarissa li se adresă tuturor. 

— In seara asta are loc ceva extrem de important. Henry sa dus să se 
întâlnească cu... cu cineva şi să-l aducă aici. E foarte important şi secret. Un 
secret politic. Nimeni nu trebuie să ştie despre asta. Nu trebuie să fie nici 
urmă de publicitate. A 

— Henry s-a dus să se întâlnească cu domnul Jones? Intrebă cu îndoială 
sir Rowland. 

— E un nume prostesc, recunosc, dar aşa i se spune. Nu vă pot spune 
adevăratul lui nume. Nu vă voi spune nimic în plus. l-am promis lui Henry că 
n-am să scot un cuvânt în faţa nimănui, dar trebuie să vă fac să înţelegeţi că 
nu sunt doar o tâmpită care joacă teatru, cum a spus Hugo. 

Se uită la sir Rowland şi îl întrebă: 

— Ce efect crezi că va avea asta asupra carierei lui Hugo, dacă ar fi să 
intre aici cu această persoană distinsă, şi o alta foarte distinsă care vine de la 
Londra pentru această întâlnire, şi să găsească poliţia investigând o crimă în 
care victima e soţul fostei soţii a lui Henry? 

— Doamne sfinte! Exclamă sir Rowland, apoi, uitându-se drept în ochii 
Clarissei, adăugă bănuitor: N-ai inventat acum toate astea, nu? Nu e vreo 
farsă complicată de-a ta menită să ne facă să cădem de proşti? 

Clarissa clătină din cap îndurerată. 

— Nimeni nu mă crede când spun adevărul, protestă ea. 

— Scuză-mă, draga mea, spuse sir Rowland. Da, înţeleg căe o 
problemă mai complicată decât credeam. 

— Vezi? Aşa că e absolut vital să luăm cadavrul de aici. 

— Unde ziceai că e maşina lui? Intrebă Jeremy. 


— Lângă grajduri. 

— lar servitorii sunt liberi, am înţeles. 

— Da. 

Jeremy luă o pereche de mănuşi de pe canapea. _ 

— Duc cadavrul la maşină sau aduc maşina la cadavru? Intrebă el. 

Sir Rowland ridică o mână. 

— Stai o clipă, spuse el. Nu trebuie să dăm zor aşa. 

Jeremy lăsă mănuşile jos, dar Clarissa se întoarse către sir Rowland şi 
strigă cu disperare: 

— Dar trebuie să ne grăbim! 

Sir Rowland o privi cu gravitate. 

— Nu sunt sigur că planul ăsta al tău e cel mai bun, Clarissa, spuse el. 
Cred că ar fi mult mai simplu să putem întârzia descoperirea cadavrului până 
mâine dimineaţă. Dacă, deocamdată, dacă l-am muta doar în altă cameră, de 
exemplu. 

Clarissa i se adresă direct... 

— Pe tine trebuie să te conving, nu-i aşa? Jeremy e destul de pregătit. 
lar Hugo va mârâi şi va clătina din cap, dar o va face, totuşi. Tu eşti... 

Se duse la uşa ce dădea în bibliotecă şi o deschise: 

— Vreţi să ne scuzati puţin? Îi întrebă ea pe Hugo şi Jeremy. Vreau să 
vorbesc cu Roly între patru ochi. 

— Să nu te laşi atras în vreo prostie, Roly, bombăni Hugo ieşind din 
cameră. 

Jeremy îi zâmbi Clarissei încurajator şi murmură: 

— Baftă! 

Arătând grav, sir Rowland luă un scaun şi se aşeză la masa de lângă 
bibliotecă. Clarissa luă loc în faţa lui, de cealaltă parte a mesei. 

— Între noi doi acum! Spuse Clarissa. 

— Draga mea, te iubesc şi te voi iubi mult întotdeauna. Dar, înainte să 
întrebi, răspunsul în cazul ăsta trebuie să fie pur şi simplu nu. 

Clarissa începu să vorbească serios şi apăsat. 

— Cadavrul acestui om nu trebuie să fie găsit în casă. Dacă e găsit în 
Marsden Wood pot să spun că a trecut azi pe aici, şi mai pot să le spun 
poliţiştilor exact când a plecat. De fapt, domnişoara Peake l-a condus, ceea 
ce este un adevărat noroc. Nu are cum să se ştie că el s-a întors. Dar dacă e 
găsit aici, cadavrul lui adică, o să fim cu toţii interogaţi. lar Pippa nu va fi în 
stare să reziste. 

— Pippa? Întrebă sir Rowland evident nedumerit. 

Faţa Clarissei se întunecă. 

— Da, Pippa. O să cedeze şi o să mărturisească faptul că ea a făcut-o. 

— Pippa! Repetă sir Rowland începând să înţeleagă. 

Clarissa aprobă din cap. 

— Doamne sfinte! Exclamă sir Rowland. 

— A fost îngrozită când l-a văzut azi aici. Am încercat să o asigur că n- 
am să-l las s-o ia de aici, dar cred că nu ne-a crezut. Ştii prin ce a trecut, 
căderea nervoasă pe care a avuto. Ei bine, nu cred că ar fi putut supravieţui 


dacă era dusă înapoi şi obligată să trăiască împreună cu Oliver şi Miranda. 
Pippa era aici când am găsit cadavrul lui Oliver. Mi-a spus că n-a vrut s-o 
facă, sunt sigură că mi-a spus adevărul. Panica a fost de vină. A apucat 
bastonul ăla şi a izbit orbeşte. 

— Care baston? 

— Cel din hol. E în nişă. L-am lăsat acolo, nu l-am atins. 

Sir Rowland se gândi o clipă, apoi întrebă: 

— Unde e Pippa acum? 

— În pat. l-am dat un somnifer. O să doarmă până dimineaţă. Mâine am 
s-o duc la Londra şi am s-o las în grija vechii mele doici un timp. 

Sir Rowland se ridică şi se duse să se uite la cadavrul lui Oliver Costello 
din spatele canapelei, apoi se întoarse la Clarissa şi o sărută. 

— Ai învins, draga mea. Îmi cer scuze. Copila nu trebuie să fie supusă la 
alte încercări. Cheamă-i înapoi pe cei doi. 

Clarissa deschise uşa dinspre bibliotecă şi strigă: 

— Hugo, Jeremy! Vă rog să vă întoarceţi. Cei doi bărbaţi reveniră în 
cameră. 

— Valetul ăla al vostru n-a încuiat cu grijă, spuse Hugo. Fereastra din 
bibliotecă era deschisă; Am închis-o eu. Întorcându-se către sir Rowland 
întrebă: Cum a rămas? 

— M-a convins, răspunse scurt sir Rowland. 

— Bine lucrat, comentă Jeremy. 

— N-avem timp de pierdut, spuse sir Rowland. Mănuşile. Luă o pereche 
de mănuşi şi şi le puse. Jeremy le luă pe celelalte, îi dădu una lui Hugo, şi 
amândoi şi le puseră. Sir Rowland se duse la panou. 

— Cum se deschide chestia asta? Întrebă el. Jeremy se duse lângă el. 

— Aşa, domnule, spuse el. Mi-a arătat Pippa. Mişcă pârghia şi deschise 
panoul. 

Sir Rowland se uită în nişă, întinse mâna şi scoase bastonul. 

— Da, e suficient de greu, comentă el. Are măciulia grea. Totuşi, n-aş fi 
crezut că... 

Se opri. 

— Ce n-ai fi crezut? Întrebă Hugo. 

— Aş fi crezut că a fost ceva cu o muchie tăioasă... Vreun metal. 

— Vrei să spui un satâr, preciză Hugo. 

— Ştiu şi eu? Se băgă Jeremy. Mie bastonul ăsta mi se pare destul de 
mortal. Poţi să despici uşor capul cuiva cu el. 

— Evident, spuse sir Rowland. 

Se întoarse spre Hugo şi îi trecu bastonul. 

— Hugo, bagă-l să ardă în soba din bucătărie. Warrender, noi doi vom 
duce cadavrul la maşină. 

El şi Jeremy se aplecară asupra cadavrului, dar în acel moment se auzi 
soneria. 

— Ce-a fost asta? Întrebă tresărind sir Rowland. 


— Soneria de la intrare, răspunse uimită Clarissa. Cine ar putea să fie? 
E mult prea devreme să fi sosit Henry şi... Aă domnul Jones. Trebuie să fie sir 
John. 

— Sir John? Întrebă şi mai uimit sir Rowland. Vrei să spui că primul 
ministru e aşteptat aici în seara asta? 

— Da, răspunse Clarissa. 

— Hm. 

Sir Rowland păru o clipă nehotărât, apoi îngână: 

— Da. Ei bine, trebuie să facem ceva. Clarissa, tu du-te şi deschide uşa. 
Apelează la orice tactică de întârziere ce-ţi vine în minte. Intre timp noi facem 
curat aici. 

Clarissa ieşi repede, iar sir Rowland li se adresă lui Hugo şi Jeremy. 

— Uitaţi ce facem. Îl băgăm în nişa aia. Mai târziu, când cei din camera 
asta vor fi ocupați cu discuţiile, îl putem scoate prin bibliotecă. 

— Bună idee, aprobă Jeremy în timp ce îl ajuta pe sir Rowland să ridice 
cadavrul. 

— Vreţi să vă dau o mână de ajutor? Intrebă Hugo. 

— Nu, ne descurcăm, răspunse Jeremy. 

El şi sir Rowland cărară cadavrul în nişă, în timp ce Hugo luă lanterna. 
Câteva clipe mai târziu Jeremy şi sir Rowland ieşiră şi Jeremy manevră 
pârghia. Hugo se strecură repede pe sub braţul lui Jeremy în nişă cu lanterna 
şi bastonul. Panoul se închise. 

Sir Rowland îşi scoase mănuşile şi le băgă sub o pernuţă de pe 
canapea. Jeremy făcu la fel. 

— Bridge-ul! Îşi aminti sir Rowland şi se aşeză repede la masa de 
bridge. 

Jeremy îl urmă şi luă cărţile de joc. 

— Hai, Hugo, grăbeşte-te, spuse sir Rowland ridicându-şi cărţile. 

| se răspunse printr-o ciocănitură din nişă. Dându-şi brusc seama că 
Hugo nu era în cameră, sir Rowland şi Jeremy se uitară alarmaţi unul la altul. 
Jeremy se ridică şi alergă la panou, deschizându-l. Hugo ieşi. 

— Repede, Hugo, murmură nerăbdător Jeremy şi închise panoul la loc. 

Sir Rowland luă mănuşile lui Hugo şi le băgă sub pernă. Cei trei se 
aşezară repede la masa de bridge, îşi luară cărţile, tocmai în clipa în care 
intră Clarissa urmată de doi bărbaţi în uniformă. 

Pe un ton de mirare inocentă, Clarissa anunţă: 

— E poliţia, unchiule Roly. 

Cel mai în vârstă dintre cei doi ofiţeri de poliţie, un bărbat masiv şi 
cărunt, o urmă pe Clarissa în cameră în timp ce celălalt rămase lângă uşa 
dinspre hol. 

— Dumnealui este inspectorul Lord, spuse Clarissa. Se întoarse spre 
ofiţerul mai tânăr, un brunet de douăzeci de ani şi ceva, cu alură de fotbalist. 
Îmi pare rău, cum spuneaţi că vă numiţi? 

În locul lui răspunse inspectorul. 

— El e ofiţerul de poliţie Jones. 


Adresându-se celor trei bărbaţi, continuă: 

— Îmi pare rău că vă deranjăm, domnilor, dar am primit informaţia că 
aici s-a comis o crimă. 

Clarissa şi cei trei vorbiră simultan. 

— Doamne sfinte! Strigă sir Rowland. 

— E ceva fantastic! Spuse Clarissa. 

Toţi păreau absolut uluiţi. 

— Da, am primit la secţie un telefon, spuse inspectorul, înclinându-şi 
capul în faţa lui Hugo, adăugă: Bună seara, domnule Birch. 

— AG... Bună seara, inspectare, se bâlbâi Hugo. 

— S-ar părea că cineva v-a tras pe sfoară, inspectore, sugeră sir 
Rowland. 

Ceilalţi dădură din cap a încuvinţare, iar Clarissa întrebă: 

— Cine vi s-a spus că a fost omorât? 

— Nu s-a menţionat nici un nume, îi informă inspectorul. Cel care a 
sunat a spus doar că la Copplestone Court a fost omorât un bărbat şi să 
venim imediat, apoi a închis. 

— Trebuie să fi fost o păcăleală, declară Clarissa şi adăugă indignată: 
Ce ticăloşie! 

Hugo ţâţâi, iar inspectorul spuse: 

— Aţi fi surprinsă, doamnă, la câte trăsnăi se pretează oamenii. Aşadar, 
conform spuselor dumneavoastră, aici nu sa întâmplat nimic ieşit din comun 
în seara asta. Poate ar fi mai bine să vorbim şi cu domnul Hailsham-Brown. 

— Nu e acasă, spuse Clarissa. Nu mă aştept să se întoarcă decât la 
noapte, târziu. 

— Înţeleg, răspunse inspectorul. Cine se află în momentul de faţă în 
casă? 

— Sir Rowland Delahaye şi domnul Warrender care îşi petrec weekend- 
ul aici, şi domnul Birch pe care îl cunoaşteţi deja şi, care e doar în vizită. Oh, 
da, şi micuța mea fiică vitregă. Doarme. i 

— Ce-mi puteți spune despre servitori? Intrebă inspectorul. 

— Avem doi. Soţ şi soție. Dar e seara lor liberă şi s-au dus la film în 
Maidstone. 

— Inţeleg, spuse inspectorul dând din cap cu gravitate. 

Chiar în acea clipă în cameră intră Elgin, aproape ciocnindu-se de 
polițistul care stătea de pază lângă uşă. După ce se uită repede şi întrebător 
la inspector, Elgin i se adresă Clarissei. 

— Doriţi ceva, doamnă? 

Clarissa se arătă uimită. 

— Credeam că v-aţi dus la film, Elgin! Exclamă ea în timp ce 
inspectorul îi aruncă o privire tăioasă. 

— Ne-am întors aproape imediat, domană, explică Elgin. Soţia mea nu 
se simţea bine. Părând stânjenit, adăugă: Aă... Probleme gastrice. Trebuie că 
a mâncat ceva ce nu i-a priit. Uitându-se de la inspector la poliţist, întrebă: S- 
a întâmplat ceva? _ 

— Cum te cheamă? Intrebă inspectorul. 


— Elgin, domnule. Sper că nu... 

Inspectorul îl întrerupse. 

— Cineva a sunat la secţia de poliţie şi a spus că aici s-a comis o crimă. 

— O crimă? Icni Elgin. 

— Ce ştii referitor la asta? 

— Nimic, domnule. Absolut nimic. 

— Deci nu dumneata ai sunat? 

— Nu, în nici un caz. 

— Când v-aţi întors acasă, aţi intrat pe uşa din spate? 

— Da, domnule. 

— Ai observat ceva neobişnuit? Valetul se gândi o clipă, apoi răspunse: 

— Acum că mă gândesc, am văzut o maşină străină lângă grajduri. 

— O maşină străină? Ce vrei să spui? 

— La vremea aceea m-am întrebat a cui putea să fie. Mi sa părut un loc 
ciudat să laşi o maşină. 

— Era cineva în ea? 

— Din cât am văzut eu, nu, domnule. 

— Du-te şi uită-te la ea, Jones, îi ordonă inspectorul ajutorului său. 

— Jones! Exclamă fără să vrea Clarissa, tresărind. 

— Poftim? Întrebă inspectorul întorcându-se spre ea. Clarissa îşi reveni 
rapid. Zâmbindu-i, murmură: 

— Nimic... Doar că... Nu mi s-a părut că arată a irlandez. Inspectorul le 
făcu semn lui Elgin şi poliţistului să iasă, şi În cameră se instală tăcerea. 
Jeremy se aşeză pe canapea şi începu să mănânce sandviciuri. Inspectorul îşi 
puse pălăria şi mănuşile pe fotoliu, apoi, trăgând aer în piept, se adresă celor 
de faţă. 

— Se pare că în seara asta a venit aici cineva, totuşi. Se uită la Clarissa. 

— Sunteţi sigură că nu aşteptaţi pe nimeni? 

— Oh, nu, nu, răspunse Clarissa. Nu voiam să pice nimeni. Vedeţi, 
suntem exact patru pentru bridge. 

— Serios? Şi mie îmi place bridge-ul, spuse inspectorul. 

— Zău? Jucaţi Blackwood? 

— Îmi place doar jocul de rând. Spuneţi-mi, doamnă Hailsham-Brown, 
nu locuiţi de prea mult timp aici, nu-i aşa? 

— Nu. De vreo şase săptămâni. Inspectorul se uită serios la Clarissa. 

— Şi, de când locuiţi aici, nu s-a întâmplat nimic ciudat? O întrebă el. 

Sir Rowland interveni: 

— Ce anume vrei să spui, inspectore? 

Inspectorul se întoarse spre el. 

— Ei bine, e o poveste destul de curioasă, domnule. Casa asta a 
aparţinut domnului Sellon, vânzătorul de antichităţi. A murit acum şase 
săptămâni. 

— Da, îşi reaminti Clarissa. A avut un accident, nu-i aşa? 

— Corect, spuse inspectorul. A căzut pe scări şi s-a lovit la cap. Moarte 
prin accident a fost verdictul. S-ar putea să fi fost asta, s-ar putea să nu fi 
fost. 


— Vreţi să spuneţi că s-ar fi putut să-l împingă cineva? Întrebă Clarissa. 

— Şi asta, dar şi că cineva l-a izbit în cap... 

Se opri, iar între cei prezenţi încordarea deveni palpabilă. Inspectorul 
continuă: 

— Se poate ca cineva să fi aranjat capul lui Sellon la picioarele scării 
într-o poziţie corespunzătoare. _ 

— Scara de aici din casă? Intrebă cu nervozitate Clarissa. 

— Nu, treaba s-a întâmplat la el la prăvălie. Desigur, n-a existat nici o 
dovadă convingătoare... Dar era destul de deocheat domnul Sellon al nostru. 

— În ce fel, inspectore? Întrebă sir Rowland. 

— În câteva rânduri a trebuit să ne explice câteva lucruri, ca să zic aşa. 
lar cu un prilej a venit de la Londra o echipă de la narcotice şi a stat de vorbă 
cu el, dar totul n-a fost decât bănuială. 

— Oficial, adică, remarcă sir Rowland. 

— Exact, domnule, spuse cu înţeles inspectorul. Oficial. 

— Dar neoficial? Îl trase de limbă sir Rowland. 

— Mă tem că nu pot vorbi despre asta, răspunse inspectorul. Totuşi, a 
existat o împrejurare destul de ciudată. Pe masa domnului Sellon s-a găsit o 
scrisoare neterminată în care el menţiona că intrase în posesia a ceva pe 
care l-a descris ca pe o raritate fără pereche şi garanta că nu era un fals, şi 
cerea pe el paisprezece mii de lire. 

Sir Rowland arătă gânditor. 

— Paisprezece mii de lire, murmură el. Continuă mai tare. Da, sunt într- 
adevăr o mulţime de bani. Despre ce o fi vorba? Vreo bijuterie sau, poate, un 
tablou? 

— Da, poate, răspunse inspectorul. În prăvălie nu exista nimic care să 
valoreze atâţia bani, s-a văzut la inventar. Partenera domnului Sellon era o 
femeie care avea şi o firmă la Londra. Ne-a scris şi ne-a spus că nu ne poate 
da nici un ajutor sau informaţie. 

Sir Rowland dădu încet din cap. 

— Deci se poate să fi fost omorât, iar articolul în cauză furat, sugeră el. 

— E foarte posibil, domnule, dar, iarăşi, s-ar putea ca prezumtivul hoţ 
să nu-l fi putut găsi. 

— De ce crezi asta? Întrebă sir Rowland. 

— Pentru că de atunci prăvălia a fost spartă de două ori. S-a intrat 
înăuntru şi s-a scotocit peste tot. 

Clarissa se arătă nedumerită. 

— De ce ne spuneţi toate astea, domnule inspector? Întrebă ea. 

— Pentru că, doamnă Hailsham-Brown, mi-a trecut prin minte că ceea 
ce a ascuns domnul Sellon se poate să fi fost ascuns aici şi nu în prăvălia lui 
din Maidstone. De asta vă întreb dacă n-aţi observat nimic ciudat. 

Ridicând o mână de parcă şi-ar fi adus brusc aminte, Clarissa spuse cu 
surescitare: 

— Chiar azi a sunat cineva şi a cerut să vorbească cu mine şi când am 
venit la telefon închisese. Intr-un fel e destul de ciudat, nu? Se întoarse spre 
Jeremy. Oh, da, sigur. Ştii tu, omul acela care a venit zilele trecute şi a vrut să 


cumpere nişte lucruri... Un om care avea ceva de jocheu şi purta un costum 
în carouri. Voia să cumpere biroul acela. 

Inspectorul se duse şi se uită la birou. 

— Acesta de aici? Intrebă el. 

— Da, răspunse Clarissa. l-am spus că nu e al nostru ca să-l vindem, 
dar nu cred că m-a crezut. Mi-a oferit o sumă mare, mult mai mare decât 
face. 

— Foarte interesant! Comentă inspectorul în timp ce examina biroul. 
Chestiile astea au adesea un sertar secret. 

— Da, acesta are, spuse Clarissa. Dar nu era nimic interesant în el. 
Numai nişte autografe vechi. 

Inspectorul se arătă interesat. 

— Autografele vechi pot fi extrem de valoroase, spuse el. Ale cui erau? 

Sir Rowland interveni. 

— Te asigur, inspectore, că nu erau destul de rare ca să valoreze mai 
mult de o liră sau două. 

Uşa dinspre hol se deschise şi intră polițistul cel tânăr ducând un 
carneţel şi o pereche de mănuşi. 

— Da, Jones, ce e? Il întrebă inspectorul. 

— Am cercetat, maşina, domnule. Pe scaunul şoferului era o pereche 
de mănuşi. Insă am găsit carnetul ăsta de înmatriculare în buzunarul lateral. 

li înmână carnetul inspectorului, în timp ce Clarissa şi Jeremy 
schimbară un zâmbet auzind puternicul accent irlandez al poliţistului. 

— Oliver Costello, Morgan Mansions 27, Londra SW3, citi inspectorul cu 
glas tare, apoi se întoarse către Clarissa şi întrebă tăios: A fost aici azi un om 
pe nume Costello? 

Cei patru schimbară pe furiş priviri vinovate. Cea care vorbi fu Clarissa. 

— Da, recunoscu ea. A fost aici pe la... Staţi să văd... Da, pe la şase şi 
jumătate. 

— E prieten cu dumneavoastră? O întrebă inspectorul. 

— Nu, nu l-aş numi prieten, l-am văzut doar de câteva ori. Îşi luă în mod 
deliberat o expresie încurcată şi apoi spuse ezitant: E... puţin cam 
stânjenitor, zău... 

Se uită rugătoare la sir Rowland. 

Acesta se grăbi să răspundă cererii ei nerostite. 

— Poate ar fi mai bine dacă aş explica eu situaţia, inspectore, spuse el. 

— Vă rog, domnule. 

— Ei bine, povestea asta are legătură cu prima doamnă Hailsham- 
Brown. Ea şi domnul Hailsham-Brown au divorţat acum mai bine de un an, şi 
ea s-a recăsătorit recent cu domnul Oliver Costello. 

— Inţeleg, spuse inspectorul. lar domnul Costello a venit azi aici. De ce? 
Era aşteptat? 

— Oh, nu, răspunse senină Clarissa. De fapt, când Miranda, prima 
doamnă Hailsham-Brown a părăsit casa asta a luat câteva lucruri care nu era 


ale ei. Oliver Costello se afla întâmplător prin părţile astea şi a trecut să le 
aducă. ` 

— Ce fel de lucruri? Intrebă repede inspectorul. 

— Nimic prea important, răspunse zâmbind Clarissa. Ridicând mica 
cutie de argint pentru ţigări de pe masă de lângă canapea, i-o arătă 
inspectorului. Aceasta a fost una dintre ele. A fost a mamei soțului meu, şi el 
ţine la ea din motive sentimentale. 

Inspectorul se uită gânditor la Clarissa, apoi o întrebă: 

— Cât a stat aici domnul Costello? 

— Oh, foarte puţin. Spunea că e foarte grăbit. Cam zece minute, cred. 
Nu mai mult. 

— Şi întrevederea dumneavoastră a fost absolut amiabilă? 

— Oh, da, îl asigură Clarissa pe inspector. Am considerat că e foarte 
amabil din partea lui să se deranjeze ca să returneze nişte lucruri. 

— A pomenit unde se duce când pleacă de aici? 

— Nu. De fapt, a ieşit pe uşa glasvandului. Grădinăreasa mea, 
domnişoara Peake, era aici şi s-a oferit să-l conducă prin grădină. 

— Grădinăreasa dumneavoastră locuieşte pe domeniu? 

— Da, dar nu în casă. Locuieşte în căsuţă. 

— Cred că am să stau de vorbă cu ea. Jones, du-te şi aduo aici. 

— Există o linie telefonică până la căsuţă. Să v-o chem eu, domnule 
inspector? Se oferi Clarissa. 

— Sunteţi foarte amabilă, doamnă Hailsham-Brown. 

— Deloc. Nu cred că s-a culcat încă, spuse Clarissa apăsând pe un 
buton al telefonului. Alo, domnişoară Peake. Aici doamna Hailsham-Brown... 
Te-ar deranja să vii până aici? S-a întâmplat ceva destul de interesant... 
Mulţumesc. 

Puse receptorul în furcă şi i se adresă inspectorului: 

— Domnişoara Peake s-a spălat pe cap, dar se îmbracă şi vine. 

— Mulţumesc, spuse inspectorul. S-ar putea ca domnul Costello să-i fi 
spus ei unde se ducea. 

— Da, se poate, aprobă Clarissa. 

— Întrebările care nu-mi dau pace sunt de ce maşina lui Costello e încă 
aici şi unde s-a dus el. 

Clarissa aruncă fără să vrea o privire spre panoul de lângă bibliotecă, 
apoi se duse la glasvand s-o aştepte pe domnişoara Peake. Observându-i 
privirea, Jeremy se rezemă de speteaza scaunului cu un aer inocent şi îşi 
încrucişă picioarele. 

Inspectorul continuă: 

— Se pare că această domnişoară Peake este ultima persoană care l-a 
văzut. Spuneţi că a ieşit pe uşa acelui glasvand. Aţi încuiat-o după el? 

— Nu, răspunse Clarissa stând cu spatele la inspector. 

— Poftim? Întrebă inspectorul. 

Ceva în tonul lui o făcu se se întoarcă. 

— Nu... Nu cred, spuse ea ezitant. 


— Deci se poate ca el să se fi întors pe acolo, rosti inspectorul. Inspiră 
adânc şi anunţă cu importanţă: Cu permisiunea dumnevoastră, doamnă 
Hailsham-Brown, aş vrea să cercetez casa. 

— Desigur, răspunse Clarissa cu un zâmbet prietenos. Camera asta aţi 
văzut-o. Aici n-ar putea să fie nimeni ascuns. lar aici este biblioteca. 
Ducându-se la uşa bibliotecii, o deschise. Vreţi să intraţi? 

— Mulţumesc, spuse inspectorul. Jones! 

În timp ce cei doi bărbaţi intrau în bibliotecă, inspectorul adăugă: 

— Doar să vedem unde dă uşa aceea. 

Arătă o altă uşă din bibliotecă. 

Imediat ce se îndepărtară, sir Rowland se duse la Clarissa. 

— Ce e de partea cealaltă? O întrebă el încet arătând panoul. 

— Rafturi de cărţi. 

Sir Rowland dădu din cap şi se îndreptă nonşalant spre canapea, în 
timp ce auzi glasul poliţistului strigând: 

— E doar o altă uşă care dă în hol, domnule. 

Cei doi ofiţeri se întoarseră din bibliotecă. 

— Corect, spuse inspectorul. Se uită la sir Rowland, aparent luând notă 
de faptul că se mişcase din loc. Acum vom cerceta restul casei. 

— Dacă nu vă deranjează, am să vin cu dumneavoastră, în caz că fiica 
mea vitregă s-ar trezi şi s-ar speria, deşi nu cred, spuse Clarissa. Copiii dorm 
foarte adânc. Trebuie să-i zgâlţăi ca să se trezească. Aveţi copii, domnule 
inspector? 

— Un băiat şi o fată, răspunse scurt inspectorul deschizând uşa dinspre 
hol. 

leşi din cameră şi traversă holul şi începu să urce scara. 

Jones ieşi după el, iar Clarissa îl urmă îndeaproape. 

După ieşirea lor, cei trei rămaşi în cameră se uitară unul la altul. Hugo 
îşi şterse mâinile şi Jeremy îşi tamponă fruntea cu batista. 

— Şi acum? Întrebă Jeremy luând încă un sandvici. 

Sir Rowland clătină din cap. 

— Nu-mi place asta, spuse el. 

— După părerea mea, nu e decât un lucru de făcut, spuse Hugo. Să 
mărturisim înainte de a fi prea târziu. 

— La naiba, nu putem face asta! Exclamă Jeremy. N-ar fi prea corect 
faţă de Clarissa. 

— Dar o băgăm într-un bucluc şi mai mare dacă o ţinem aşa, insistă 
Hugo. Cum o să ducem cadavrul? Poliţia va confisca maşina tipului. 

— Am putea s-o folosim pe a mea, sugeră Jeremy. 

— Ei bine, nu-mi place, spuse Hugo. Nu-mi place deloc. La naiba, fac 
parte din justiţia locală. Trebuie să mă gândesc la reputaţia mea. Se întoarse 
către sir Rowland. Tu ce spui, Roly? 

Sir Rowland arăta grav. 

— Recunosc că nu-mi place, dar m-am angajat personal să duc treaba 
până la capăt. 

Se uită grav la cei doi şi continuă: 


— Suntem cu toţii într-un mare bucluc. Dar dacă suntem uniţi şi avem 
noroc, cred că există o şansă s-o scoatem la capăt. Odată ce poliţiştii vor 
constata că Costello nu e în casă, vor pleca şi vor căuta în altă parte. La urma 
urmelor, putea foarte bine să-şi lase maşina aici şi să plece pe jos. Noi toţi 
suntem oameni respectabili; n-au dat de ce să ne bănuiască. 

— Bine, dacă spui tu, vom înfrunta cu tupeu situaţia, spuse Hugo. 

— Trebuie să spun că Clarissa e o minunăţie, se entuziasmă Jeremy. Nu 
i s-a clintit un fir de păr. L-a făcut pe inspector să-i mănânce din palmă. 

Se auzi soneria de la intrare. 

— Asta trebuie să fie domnişoara Peake, spuse sir Rowland. Te rog, 
Warrender, du-te şi adu-o aici. 

Imediat după ieşirea lui Jeremy, Hugo întrebă în şoaptă. 

— Despre ce este vorba, Roly? Ce ţi-a spus Clarissa când te-a convins? 

Sir Rowland dădu să vorbească, dar auzind pe hol glasurile lui Jeremy şi 
domnişoarei Peake, făcu un gest care se traducea prin „Nu acum”. 

Un moment mai târziu în salon intrară Jeremy şi grădinăreasa, aceasta 
din urmă îmbrăcată în grabă şi cu un prosop pe cap. 

— Ce sunt toate astea? Vru să ştie ea. Doamna HailshamBrown a fost 
extrem de misterioasă la telefon. S-a întâmplat ceva? 

Sir Rowland i se adresă cu o curtoazie extremă. 

— Imi pare rău că ai fost luată pe sus în felul ăsta, domnişoară Peake, 
se scuză el. Te rog să iei loc. 

li arătă un scaun de lângă masa de bridge. 

Hugo trase scaunul pentru domnişoara Peake care îi mulţumi, apoi se 
aşeză şi el pe un scaun mai confortabil în timp ce sir Rowland o informa pe 
grădinăreasă. 

— De fapt, e poliţia aici şi... 

— Poliţia? Îl întrerupse uimită domnişoara Peake. A avut loc un jaf? 

— Nu, nu un jaf, dar... 

Se opri căci în acel moment în cameră intrară Clarissa, inspectorul şi 
polițistul. Jeremy se aşeză pe canapea, iar sir Rowland rămase în picioare în 
spatele ei. 

— Domnule inspector, aceasta e domnişoara Peake, spuse Clarissa. 

Inspectorul făcu o mică plecăciune băţoasă în faţa domnişoarei Peake. 

— Bună seara, spuse el. 

— Bună seara, domnule inspector, răspunse domnişoara Peake. Tocmai 
îl întrebam pe sir Rowland dacă a avut loc vreun jaf. 

Inspectorul se uită cercetător la ea câteva clipe, apoi vorbi: 

— Am primit un telefon destul de ciudat care ne-a adus aici. Şi ne-am 
gândit că poate dumneata ai să poţi să ne lămureşti problema. 

Vorbele inspectorului fură întâmpinate de râsul vesel al domnişoarei 
Peake. 

— Treaba asta e misterioasă! Mă distrez pe cinste! Exclamă ea cu 
încântare. 

Inspectorul se încruntă. 


— E în legătură cu domnul Costello, explică el. Domnul Oliver Costello 
din Morgan Mansions 27, Londra SW3. Cred că asta vine prin zona Chelsea. 
— N-am auzit niciodată de el, spuse cu tărie domnişoara Peake. 

— A fost aici în seara asta, în vizită la doamna HailshamBrown, şi cred 
că dumneata l-ai condus la plecare prin grădină. 

Domnişoara Peake îşi dădu o palmă peste coapsă. 

— Oh, omul acela! Îşi aminti ea. Doamna HailshamBrown nu i-a 
menţionat numele. 

Se uită la inspector cu ceva mai mult interes. 

— Da, ce vreţi să ştiţi? 

Vorbind rar şi apăsat, inspectorul spuse: 

— Aş vrea să ştiu exact ce s-a întâmplat, şi când l-ai văzut ultima dată. 

Domnişoara Peake se gândi o clipă, apoi răspunse. 

— Staţi să văd. Am ieşit pe uşa glasvandului şi i-am spus că există o 
scurtătură dacă vrea să ajungă la autobuz dar el mi-a spus că nu, că venise 
cu maşina şi că o lăsase lângă grajduri. 

Îi zâmbi inspectorului de parcă se aştepta să fie premiată pentru ce îşi 
amintise, dar acesta se mulţumi să comenteze îngândurat: 

— Nu-i un loc cam ciudat să laşi o maşină? 

— Exact aşa m-am gândit şi eu, aprobă domnişoara Peake dându-i 
inspectorului o palmă peste mână. În loc să vină ca tot omu' cu maşina până 
la uşa din faţă, a lăsat-o lângă grajduri. Ce lucruri ciudate fac oamenii! 

— Şi pe urmă ce s-a întâmplat? 

Domnişoara Peake ridică din umeri. 

— Păi, a plecat spre maşina lui şi presupun că a luat-o din loc. 

— L-ai văzut când a plecat? 

— Nu, strângeam uneltele. 

— Şi asta a fost ultima dată când l-ai văzut? 

— Da, de ce? 

— Pentru că maşina lui e încă aici, spuse inspectorul. 

Vorbind rar şi apăsat, continuă: 

— La şapte patruzeci şi nouă s-a primit un telefon la poliţie care spunea 
că la Copplestone Court a fost omorât un bărbat. 

Domnişoara Peake arată interzisă. 

— Omorât? Exclamă ea. Aici? Caraghios! 

— Toată lumea pare să creadă asta, spuse inspectorul uitându-se 
grăitor la sir Rowland. 

— Fireşte, continuă domnişoara Peake, ştiu că prin preajmă mişună 
maniacii ăia care atrag femei... Dar dumneavoastră spuneţi că a fost omorât 
un bărbat... 

Inspectorul i-o reteză cu bruscheţe. 

— N-ai auzit altă maşină în seara asta? 

— Numai pe-a domnului Hailsham-Brown. 

— Domnul Hailsham-Brown? Întrebă inspectorul ridicând din sprâncene. 
Credeam că e aşteptat acasă foarte târziu. 

Privirea i se mută la Clarissa care se grăbi să explice. 


— Soţul meu a venit într-adevăr acasă dar a trebuit să plece aproape 
imediat. 

Inspectorul adoptă o expresie deliberat răbdătoare. 

— Oh, aşa? Comentă el pe un ton de politeţe studiată. Când anume a 
venit acasă? 

— Să văd... Începu să se bâlbâie Clarissa. Trebuie să fi fost pe la... 

— Cam cu un sfert de oră înainte să-mi termin eu programul, interveni 
domnişoara Peake. Eu muncesc mult peste program, domnule inspector. 
Niciodată nu mă limitez la orele stabilite. Asta se cheamă să fii îndrăgostit de 
munca ta, explică ea bătând cu pumnul în masă în timp ce vorbea. Da, 
trebuie să fi fost cam şapte şi un sfert când a venit domnul Hailsham-Brown. 

— Asta ar fi fost la scurt timp după plecarea domnului Costello, 
remarcă inspectorul. 

Se duse în mijlocul camerei şi purtarea i se schimbă imperceptibil când 
continuă: 

— Probabil că el şi domnul Hailsham-Brown au trecut unul pe lângă 
altul. 

Domnişoara Peake spuse îngândurată: 

— Vreţi să spuneţi că s-ar putea să se fi întors să vorbească cu domnul 
Hailsham-Brown. 

— Oliver Costello nu s-a întors în mod sigur în casă, interveni cu tărie 
Clarissa. 

— Dar nu puteţi fi sigură privitor la asta, doamnă Hailsham-Brown, o 
contrazise grădinăreasa. Putea să fi intrat pe glasvanul acela fără ca 
dumneavoastră să ştiţi. 

Se opri, apoi exclamă: 

— Măiculiţă! Doar nu credeţi că l-a omorât pe domnul Hailsham-Brown, 
nu-i aşa? 

— Fireşte că nu l-a omorât pe Henry! Se răsti iritată Clarissa. 

— Unde s-a dus soţul dumneavoastră când a plecat de aici? O întrebă 
inspectorul. 

— Habar n-am, răspunse scurt Clarissa. 

— De regulă nu vă spune unde se duce? Insistă inspectorul. 

— Eu nu pun niciodată întrebări. Consider că pentru un bărbat e 
sâcâitor ca soţia să-i pună întrebări. 

Doamna Peake scoase un schelălăit brusc. 

— Ce proastă sunt! Strigă ea. Bineînţeles, dacă maşina omului ăla e 
încă aici, el trebuie să fie cel care a fost omorât. 

Hohoti de râs. 

Sir Rowland se ridică. 

— Nu avem nici un motiv să credem că cineva a fost omorât, 
domnişoară Peake, rosti el cu demnitate. De fapt, inspectorul crede că n-a 
fost decât o farsă prostească. 

Domnişoara Peake nu fu deloc de aceeaşi părere. 


— Dar maşina? Insistă ea. Ea cred că faptul că maşina aia e încă aici 
este foarte suspect. Se ridică şi se apropie de inspector. V-aţi uitat după 
cadavru, domnule inspector? Intrebă ea curioasă. 

— Inspectorul a cercetat deja casa, spuse sir Rowland. 

Domnişoara Peake îl bătu pe umăr pe inspector şi continuă să-şi 
expună ideile. 

— Sunt sigură că Elginii ăia au o legătură cu asta - valetul şi nevasta 
aia a lui care-şi spune bucătăreasă. Am bănuielile mele cu privire la ei de mai 
mult timp. Chiar acum când veneam încoace am văzut lumină la fereastra 
dormitorului lor, ceea ce e suspect. E seara lor liberă, şi de obicei nu se întorc 
decât după unsprezece. Îl apucă pe inspector de braţ. Aţi căutat în odăile lor? 

Inspectorul deschise gura să vorbească, dar ea îl întrerupse cu o altă 
bătaie pe umăr. 

— Ascultaţi la mine, începu ea. Să presupunem că acest domn Costello 
l-a recunoscut pe Elgin ca fiind un om cu trecut de infractor. Costello s-o fi 
hotărât să se întoarcă şi s-o avertizeze pe doamna Hailsham-Brown cu privire 
la acest om, iar Elgin l-a atacat. Apoi, desigur, Eligin a ascuns cadavrul 
repede, astfel încât să poată scăpa de el mai târziu, în timpul nopţii. Unde l-o 
fi ascuns, mă întreb? După o draperie sau... 

— Zău aşa, domnişoară Peake! O întrerupse mânioasă Clarissa. Nu e 
nimeni ascuns după nici o draperie. Şi sunt sigură că Elgin n-ar omori pe 
nimeni. E absolut caraghios. 

Domnişoara Peake nu se lăsă. 

— Sunteţi atât de credulă, doamnă Hailsham-Brown! Când veţi ajunge 
la vârsta mea, vă veţi da seama că adesea oamenii nu sunt ceea ce par. 

Râse cu poftă şi se întoarse către inspector. 

Când el deschise gura să vorbească, ea îi dădu încă o palmă zdravănă 
peste umăr. 

— Deci, continuă ea, unde ar ascunde un om ca Elgin un cadavru? 
Există dulapul ăla între camera asta şi bibliotecă. V-aţi uitat acolo? 

Sir Rowland interveni repede. 

— Inspectorul s-a uitat atât aici cât şi în bibliotecă, domnişoară Peake. 

Inspectorul se uită la sir Rowland, apoi la grădinăreasă. 

— Ce anume înţelegi dumneata prin „dulap”, domnişoară Peake? 

Ceilalţi din încăpere arătau cu toţii mai mult decât încordaţi când 
domnişoara Peake răspunse: 

— Oh, e un loc minunat când te joc de-a v-aţi ascunselea. Nici prin cap 
nu-ţi trece că există. Să vă arăt. 

Se duse la panou, urmată de inspector. Jeremy se ridică în picioare în 
acelaşi moment în care Clarissa exclamă cu putere „Nu!” 

Inspectorul şi domnişoara Peake se întoarseră spre ea. 

— Acum nu e nimic acolo, le spuse Clarissa. Ştiu asta pentru că puţin 
mai înainte am trecut pe acolo spre bibliotecă. 

Glasul i se stinse. Dezamăgită, domnişoara Peake murmură: 

— În fine, în cazul ăsta... 

Totuşi, inspectorul insistă: 


— Chiar şi aşa, arătă-mi tot, domnişoară Peake. Vreau să văd. 

Domnişoara Peake se duse la raftul de cărţi; acţionă pârghia şi explică: 

— Tragi de închizătoarea asta şi uşa se deschide. Vedeţi? 

Panoul se deschise şi cadavrul lui Oliver Costello alunecă şi se prăbuşi. 
Domnişoara Peake ţipă. 

— Deci aşa, spuse inspectorul uitându-se întunecat la Clarissa. V-aţi 
înşelat, doamnă Hailsham-Brown. Se pare că aici a fost comisă o crimă în 
seara asta. 

Ţipătul domnişoarei Peake se înălța într-un crescendo. 

Capitolul 13 

Zece minute mai târziu, lucrurile erau oarecum mai liniştite căci 
domnişoara Peake nu mai era în cameră, cum de altfel nu mai erau nici Hugo 
nici Jeremy. Cadavrul lui Oliver Costello zăcea prăbuşit în nişa a cărei uşă era 
deschisă. Clarissa era întinsă pe canapea, iar sir Rowland stătea lângă ea 
încercând să o convingă să ia o înghiţitură de coniac. Inspectorul vorbea la 
telefon, iar polițistul stătea de pază. 

— Da, da... Spunea inspectorul. Unde?... A lovit şi a fugit?... Da, trimite- 
i acolo cât de repede poţi... Da, să facă şi fotografii... Da, tot tacâmul. 

Puse receptorul în furcă şi se duse la poliţist. 

— Au venit toate o dată, i se plânse el colegului său. Săptămâni întregi 
nu se întâmplă nimic, iar acum medicul secţiei a plecat la un accident grav 
de maşină survenit pe şoseaua spre Londra. Asta înseamnă niţică întârziere. 
Arătă înspre cadavru. Ar fi bine să nu-l mişcăm până nu i se fac fotografiile. 
Nu că ne-ar spune ceva. N-a fost omorât acolo, a fost băgat acolo după 
aceea. _ 

— De unde ştiţi sigur, domnule? Intrebă polițistul. 

Inspectorul se uită la covor. 

— Se văd urmele picioarelor când a fost târât, spuse el şi îngenunche în 
spatele canapelei. Polițistul făcu la fel. 

Sir Rowland o întrebă pe Clarissa: 

— Cum te simţi acum? 

— Mulţumesc, Roly, mai bine, răspunse ea slab. 

Cei doi poliţişti se ridicară. 

— Mai bine ai închide uşa asta, îi spuse inspectorul colegului său. Nu 
avem nevoie de alte istericale. 

— Prea bine, domnule, răspunse polițistul şi închise panoul. 

Sir Rowland se ridică de pe canapea şi i se adresă inspectorului. 

— Doamna Hailsham-Brown a suferit un şoc puternic. Cred că ar trebui 
să meargă în camera ei şi să se întindă. 

Politicos, dar cu o anume rezervă, inspectorul răspunse: 

— Sigur, domnule, dar nu chiar acum. Mai întâi aş vrea să-i pun câteva 
întrebări. 

Sir Rowland încercă să insiste. 

— Dar nu e în formă ca să fie chestionată în momentul de faţă. 

— Mă simt bine, Roly, interveni slab Clarissa. 

Sir Rowland i se adresă pe un ton prevenitor. 


— Eşti foarte curajoasă, draga mea, dar cred că ar fi mai înţelept din 
partea ta să te duci să se odihneşti puţin. 

— Dragul meu unchi Roly! Îi răspunse cu un zâmbet Clarissa. Puteţi să 
mă întrebaţi orice doriţi, domnule inspector, continuă ea cu graţie. Deşi mă 
tem că n-am să vă pot ajuta prea mult pentru că pur şi simplu nu ştiu nimic 
despre toate astea. 

Sir Rowland oftă, clătină din cap şi se îndepărtă. 

— N-o să vă deranjăm mult, doamnă, o asigură inspectorul pe Clarissa. 
Ducându-se la uşa dinspre bibliotecă o deschise şi i se adresă lui Sir Rowland. 
Vreţi să vă alăturaţi celorlalţi domni din bibliotecă, domnule? 

După un scurt duel de priviri, sir Rowland se dădu învins şi se duse în 
bibliotecă. Inspectorul închise uşa şi îi făcu semn poliţistului să ia loc şi să 
noteze. Clarissa se ridică în poziţie şezândă. 

— Şi-acum, doamnă Hailsham-Brown, dacă într-adevăr sunteţi gata, să 
începem, spuse inspectorul. Eşti gata, Jones? Întrebă el şi, trăgând un scaun 
de la masa de bridge, se aşeză cu faţa la Clarissa. 

— Gata, domnule, răspunse Jones. 

— Bun. Doamnă Hailsham-Brown, susţineţi că nu ştiaţi că în nişa aceea 
era ascuns un cadavru? 

— Nu, bineînţeles că nu ştiam, răspunse Clarissa, cu ochii mari. E oribil! 
Absolut oribil. 

Inspectorul se uită întrebător la ea. 

— Când am cercetat această cameră, de ce nu ne-aţi atras atenţia că 
există o nişă? 

— Nu ştiu, nu mi-a trecut prin cap. Vedeţi dumneavoastră, noi nu 
folosim niciodată nişa aceea, aşa că nici nu mi-a venit în minte. 

— Dar parcă spuneaţi că tocmai trecuserăţi pe acolo în bibliotecă, 
punctă inspectorul. 

— Oh, nu! Exclamă repede Clarissa. Trebuie că m-aţi înţeles greşit. 
Arătă către uşa bibliotecii. Am vrut să spun că am intrat pe uşa aceea în 
bibliotecă. _ 

— Da, probabil că n-am înţeles eu bine, spuse mohorât - inspectorul. În 
fine, să lămurim măcar următorul lucru. Spuneţi că nu aveţi nici o idee când 
s-a întors domnul Costello în casă sau pentru ce s-a întors. 

— Nu, pur şi simplu nu-mi imaginez, răspuns Clarissa cu candoare. 

— Dar e cert că s-a întors, insistă inspectorul. 

— Da, desigur... Asta acum. 

— Ei bine, trebuie să fi avut un motiv. 

— Aşa presupun. Dar habar n-am care putea să fie. 

— Credeţi că, poate, voia să stea de vorbă cu soţul dumneavoastră? 

— Nu. Sunt sigură că nu. El şi Henry nu s-au plăcut niciodată. 

— Oh! Nu s-au plăcut niciodată. Nu mi-am dat seama de asta. A existat 
vreo ceartă între ei? 

— Nu, domnule inspector, nu s-au certat. Henry pur şi simplu nu-l 
agrea. 


— Sunteţi absolut sigură că domnul Costello nu s-a întors să stea de 
vorbă cu dumneavoastră? 

— Cu mine? Întrebă cu inocenţă Clarissa. Oh, nu, sunt sigură că nu. Ce 
motiv putea să aibă? 

Inspectorul inspiră adânc, apoi întrebă rar şi apăsat: 

— Există altcineva în casă cu care să fi vrut să vorbească? Vă rog să vă 
gândiţi bine înainte să răspundeţi. 

— Nu văd cine altcineva ar putea fi, răspunse cu inocenţă Clarissa. 

Inspectorul se ridică şi puse scaunul la loc. Apoi, plimbându-se agale 
prin cameră, începu să raţioneze cu glas tare. 

— Domnul Costello vine aici şi restituie obiectele pe care prima 
doamnă Hailsham-Brown le luase din greşeală. Apoi îşi ia la revedere. Dar pe 
urmă se întoarce în casă. Probabil că a intrat pe aici, spuse inspectorul 
arătând spre uşile glasvandului. Este omorât şi cadavrul lui este băgat în nişa 
aceea - totul într-un interval de timp cuprins între zece şi douăzeci de 
minute. Şi nimeni nu aude nimic? Îmi vine foarte greu să cred. 

— Ştiu, aprobă Clarissa. Şi mie îmi vine tot atât de greu să cred. E cu 
adevărat extraordinar, nu? 

— În mod sigur, spuse pe un ton clar ironic inspectorul. Doamnă 
Hailsham-Brown, sunteţi absolut sigură că n-aţi auzit nimic? Întrebă el 
apăsat. 

— N-am auzit absolut nimic, răspunse Clarissa. 

Inspectorul se duse la uşa dinspre hol şi o deschise. 

— Ei bine, asta e tot deocamdată, doamnă HailshamBrown. 

Clarissa se ridică şi se duse repede la uşa dinspre bibliotecă, însă fu 
oprită de inspector. 

— Nu pe acolo, vă rog, spuse el şi o conduse la uşa dinspre hol. 

— Dar prefer să stau cu ceilalţi, protestă ea. 

— Mai târziu, dacă nu aveţi nimic împotrivă. 

Cu mare reţinere, Clarissa ieşi pe uşa dinspre hol. 

Capitolul 14 

Inspectorul închise uşa după Clarissa, apoi se duse la polițistul care mai 
scria încă. , 

— Unde-i femeia cealaltă? Grădinăreasa. Domnişoara... Aă... Peake, 
parcă. 

— Am pus-o pe patul din camera liberă, domnule. După ce i-a trecut 
isteria, adică. Ce ne-am mai luptat cu ea! Râdea şi plângea, ceva de groază, 
domnule. 

— Nu contează dacă doamna Hailsham-Brown se duce şi vorbeşte cu 
ea. Dar nu o să vorbească cu aceşti trei bărbaţi. Sper că ai încuiat uşa 
bibliotecii care dă în hol? 

— Da, domnule. Am cheia la mine. 

— Nu ştiu ce să mai cred. Toţi sunt persoane extrem de respectabile. 
Hailsham-Brown e diplomat, Hugo Birch e în justiţie şi îl cunoaştem, iar 
ceilalţi doi oaspeţi ai familiei Hailsham-Brown par tipi decenţi şi de înaltă 
clasă. Dar se petrece ceva ciudat. Niciunul din ei nu e cinstit cu noi, şi asta e 


valabil şi pentru doamna Hailsham-Brown. Ascund ceva, şi sunt hotărât să 
aflu ce, fie că are sau nu legătură cu crima. În fine, ar fi mai bine să 
continuăm. Să-i luăm pe toţi o dată. 

În timp ce polițistul se ridică, inspectorul se răzgândi. 

— Nu. Mai întâi am să schimb o vorbă cu valetul, se hotărî el. 

— Elgin? 

— Da, Elgin. Cheamă-l înăuntru. Am o bănuială că el ştie ceva. 

— Cu siguranţă, domnule, răspunse polițistul. 

Părăsind încăperea, îl găsi pe Elgin dând târcoale uşii camerei de zi. 
Valetul se prefăcu că se îndreaptă spre scară, dar se opri când polițistul îl 
chemă şi intră în încăpere destul de nervos. 

Inspectorul îi arătă scaunul de lângă masa de bridge. Elgin se aşeză, şi 
inspectorul începu interogatoriul. 

— Spui că în seara asta aţi plecat la film dar v-aţi întors. De ce? 

— V-am spus, domnule. Soţia mea nu se simţea bine. 

Inspectorul îl privi drept. 

— Dumneata i-ai dat drumul în casă domnului Costello când a venit aici 
în seara asta, nu-i aşa? 

— Da, domnule. 

— De ce nu ne-ai spus pe loc că maşina domnului Costello era afară? 

— N-am ştiut a cui maşină era, domnule. Domnul Costello n-a venit cu 
maşina până la uşa din faţă. Nici măcar n-am ştiut că venise cu maşina. 

— Nu e ciudat că şi-a lăsat maşina lângă grajduri? 

— Da, domnule, presupun că e. Dar cred că a avut motivele lui. 

— Ce anume înţelegi prin asta? Întrebă repede inspectorul. 

— Nimic, domnule, răspunse Elgin. Absolut nimic. 

— ÎI mai văzuseşi vreodată pe domnul Costello? 

— Niciodată, domnule. 

Inspectorul adoptă un ton plin de înţeles. _ 

— Nu din cauza domnului Costello te-ai întors în seara asta? Intrebă el. 

— V-am spus, domnule. Soţia mea... 

— Nu vreau să mai aud de soţia dumitale, îl întrerupse inspectorul. De 
cât timp eşti la doamna Hailsham-Brown? 

— De şase săptămâni, domnule. 

— Şi înainte de asta? 

— Am... Am avut o mică perioadă de odihnă, răspunse neliniştit valetul. 

— Odihnă? Întrebă inspectorul bănuitor. Îţi dai seama că într-un caz ca 
acesta referinţele dumitale vor fi cercetate cu mare grijă. 

Elgin dădu să se ridice, dar se aşeză la loc. 

— N-aş... N-aş vrea să vă păcălesc, domnule, spuse el. N-a fost nimic 
cu adevărat rău. Vreau să spun că... Referințele originale rupându-se... N-am 
putu să-mi amintesc bine conţinutul... 

— Aşa că ţi-ai scris singur referinţele, îl întrerupse inspectorul. Asta e, 
nu-i aşa? 

— N-am vrut să fac nici un rău, protestă Elgin. Trebuia sămi câştig 
existenţa... 


Inspectorul îl înterupse din nou. 

— În momentul de faţă nu mă interesează că ţi-ai falsificat referinţele, 
spuse el. Vreau să ştiu ce s-a întâmplat aici în seara asta şi ce ştii despre 
domnul Costello. 

— N-am mai dat ochii cu el înainte, insistă Elgin. 

Uitându-se la uşa dinspre hol, continuă: 

— Dar am o bănuială de ce a venit aici. 

— Şi care e asta? 

— A venit s-o şantajeze. O avea cu ceva la mână. 

— Spunând „0”, presupun că te referi la doamna Hailsham-Brown. 

— Da. Am intrat aici să întreb dacă mai voia ceva, şi i-am auzit 
discutând. 

— Ce anume ai auzit? 

— Am auzit-o pe ea spunând: „Dar ăsta e şantaj. N-am să cedez în faţa 


PLLA 


lui”. 

— Hm! Exclamă inspectorul îndoit. Altceva? 

— Nimic. S-au oprit când am intrat eu, iar când am ieşit şi-au coborât 
glasurile. 

— Înţeleg. 

Inspectorul se uită cu atenţie la valet, aşteptându-l să vorbească din 
nou. 


Elgin se ridică de pe scaun şi rosti aproape scâncind: 

— N-o să fiţi aspru, cu mine, nu-i aşa, domnule? Şi aşa am avut o 
mulţime de probleme. 

Inspectorul îl mai privi o clipă, apoi îl concedie. 

— Eşti liber. 

— Da, domnule. Mulţumesc, domnule, răspunse repede Elgin şi ieşi în 
grabă. 

Inspectorul se uită după el, apoi se întoarse către poliţist. 

— Şantaj, ai? Murmură el. 

— Şi doamna Hailsham-Brown pare o doamnă atât de cumsecade! 
Comentă polițistul. 

— Da, nu poţi şti niciodată sigur. Acum am să vorbesc cu domnul Birch. 

Polițistul se duse la uşa bibliotecii. 

— Domnul Birch, vă rog. 

Hugo intră arătând încăpățânat şi destul de sfidător. Polițistul închise 
uşa după el şi se aşeză la masă, în timp ce inspectorul îl întâmpină cu 
politeţe pe Hugo. 

— Intraţi, domnule Birch, îl invită el. Luaţi loc, vă rog. 

Hugo se aşeză, şi inspectorul continuă: 

— E o afacere foarte neplăcută, domnule. Ce aveţi de spus despre ea? 

Bătând cu tocul de ochelari în masă, Hugo răspunse sfidător: 

— Absolut nimic. 

— Nimic? Întrebă surprins inspectorul. 


— Ce te aştepţi să spun? Femeia deschide dulapul şi din el cade un 
cadavru. Mi s-a tăiat respiraţia. Nici acum nu mi-am revenit. N-are rost să mă 
întrebi ceva, pentru că nu ştiu nimic despre asta. 

Inspectorul se uită drept la Hugo, apoi întrebă: 

— Asta e declaraţia dumneavoastră? Că nu ştiţi absolut nimic despre 
asta? 

— Ţi-am spus, repetă Hugo. Nu eu l-am omorât pe tip. 

Îl fulgeră sfidător cu privirea pe inspector. 

— Nici măcar nu-l cunoşteam. i 

— Nu-l cunoşteaţi. Foarte bine. Nu spun că îl cunoşteaţi. In mod sigur 
nu spun nici că l-aţi omorât dumneavoastră. Dar nu cred „nu ştiţi nimic”, 
după cum afirmaţi. Aşa că haideţi să colaborăm pentru a afla ce ştiţi. Pentru 
început, auziserăţi de el, nu-i aşa? 

— Da, se răsti Hugo. Auzisem că era un tip deocheat. 

— In ce sens? 

— Ştiu şi eu? Era genul de tip care plăcea femeilor, iar bărbaţilor nu le 
era de nici un folos. Cam aşa ceva. 

Inspectorul făcu o pauză apoi întrebă cu grijă: 

— Nu aveţi idee ce ce s-o fi întors în casa asta a doua oară în această 
seară? 

— Nici cea mai mică, răspunse ferm Hugo. 

Inspectorul făcu câţiva paşi în jurul mesei, apoi se întoarse brusc spre 
Hugo. 

— Credeţi că exista ceva între el şi actuala doamnă Hailsham-Brown? 

Hugo se arătă şocat. 

— Clarissa? Doamne sfinte, nu! Clarissa e o fată de treabă. Are foarte 
multă minte. Ea nu s-ar uita de două ori la un tip ca ăsta. 

— Aşadar, nu ne puteţi ajuta. 

— Îmi pare rău. Dar asta e, răspunse Hugo încercând să fie nonşalant. 

Făcând un ultim efort de smulge cel puţin o informaţie de la Hugo, 
inspectorul întrebă: 

— Chiar nu aveati nici o idee că acel cadavru era în nişă? 

— Bineînţeles că nu, răspunse ofensat Hugo. 

— Vă mulţumesc, domnule, spuse inspectorul îndepărtându-se. Asta e 
tot. 

Hugo se ridică, îşi luă tocul de ochelari şi o porni către uşa ce dădea în 
bibliotecă, dar polițistul îi bară calea. 

— Pe aici, domnule, spuse el deschizând uşa de la hol. 

Hugo se supuse şi polițistul închise uşa în urma lui. 

Inspectorul se duse la birou şi luă de pe el o carte groasă cu coperţi 
roşii. 

— Domnul Birch a fost o mină de informaţii, nu-i aşa? Comentă el 
ironic. Reţine, nu e prea plăcut pentru un membru al justiţiei să fie amestecat 
într-o crimă. 

Inspectorul începu să citească cu glas tare. 

— Delahaye, sir Rowland Edward Mark...” 


— Ce aveţi acolo? Întrebă polițistul. Oh, Who's who. 

Inspectorul continuă să citească. 

— Studii: Eton - Trinity College...” Um! „Ataşatul Ministerului de 
Externe... Secretar de gradul doi... Madrid... Plenipotenţiar.” 

— Oho! Exclamă polițistul. Vreţi să-l introduc acum, domnule? 

Inspectorul se gândi o clipă. 

— Nu, hotărî el. El e cel mai interesant dintre toţi, aşa că o să-l las la 
urmă. Introdu-l acum pe tânărul Warrender. 

Polițistul chemă din pragul uşii bibliotecii. 

— Domnul Warrender, vă rog. 

Jeremy intră căutând, cam fără succes, să arate complet degajat. 
Polițistul îşi reluă locul la masă, în timp ce inspectorul se ridică pe jumătate şi 
trase un scaun pentru Jeremy. 

— Luaţi loc, spuse el oarecum cu bruscheţe. 

Jeremy se aşeză şi inspectorul îl întrebă oficial: 

— Cum vă numiţi? 

— Jeremy Warrender. 

— Adresa? 

— Broad Street 340 şi Grosvenor Square 34, răspunse Jeremy 
încercând să pară nonşalant. Adresa de la ţară, Hepplestone, Wiltshire. 

— Sună de parcă aţi fi un domn independent din punct de vedere 
material, comentă inspectorul. 

— Mă tem că nu, spuse cu un zâmbet Jeremy. Sunt secretarul particular 
al lui Sir Kenneth Thompson, preşedintele lui Saxon-Arabian Oil. Acestea sunt 
adresele lui. 

— De când lucraţi pentru el? 

— Cam de-un an. Înainte am fost timp de patru ani asistentul personal 
al domnului Scott Agins. 

— Ah, da, spuse inspectorul. Afaceristul acela bogat din City, nu-i aşa? 

Se gândi o clipă, apoi întrebă: 

— Îl cunoaşteaţi pe acest om, Oliver Costello? 

— Nu, n-am auzit niciodată de el până în seara asta. 

— Şi nu l-aţi văzut când a venit aici în seara asta? 

— Nu. Plecasem la clubul de golf împreună cu ceilalţi. Cinam acolo. Era 
seara liberă a servitorilor, şi domnul Birch ne invitase să cinăm cu el la club. 

Inspectorul dădu din cap. După o pauză, întrebă: 

— A fost invitată şi doamna Hailsham-Brown? 

— Nu, răspunse Jeremy. 

Inspectorul ridică din sprâncene, iar Jeremy se grăbi să adauge: 

— Adică, putea să vină dacă voia. 

— Vreţi să spuneţi că a fost invitată şi a refuzat? 

— Nu, nu, răspunse repede Jeremy. Vreau să spun că Hailsham-Brown e 
de obicei foarte obosit când ajunge acasă, şi Clarissa spunea că or să 
mănânce ceva frugal aici. 

Inspectorul păru derutat. 


— Staţi să înţeleg, spuse el răstit. Doamna HailshamBrown îşi aştepta 
soţul la cină? Nu se aştepta ca el să plece iar imediat după ce venea? 

Jeremy era acum clar încurcat. 

— Păi... Ăă... Ei bine... Ăă... Zău, nu ştiu, se bâlbâi ei. Nu... Acum că aţi 
pomenit de asta, cred că ea a spuscăelo să fie plecat în seara asta. 

Inspectorul se ridică şi se îndepărtă câţiva paşi. 

— Atunci pare ciudat că doamna Hailsham-Brown n-a ieşit să ia cina cu 
dumneavoastră, în loc să rămână aici să cineze singură. 

Jeremy se răsuci în scaun, cu faţa la inspector. 

— Păi... Aă..., începu el apoi, câştigând încredere în sine, continuă 
repede. Ştiţi, mai era şi copila - Pippa. Clarissa nu voia să iasă şi s-o lase 
singură în casă. 

Inspectorul sugeră cu subiînţeles: 

— Sau poate îşi făcea planul să primească un vizitator? 

Jeremy se ridică. 

— Sugeraţi un lucru mârşav! Exclamă el cu aprindere. Şi nu e adevărat. 
Sunt sigur că nu a plănuit nimic de genul ăsta. 

— Şi totuşi Oliver Castello a venit aici să se întâlnească cu cineva, 
punctă inspectorul. Cei doi servitori aveau liber. 

Domnişoara Peake era în căsuţa ei. Nu mai era nimeni cu care putea să 
se întâlnească în afară de doamna HailshamBrown. 

— Tot ce pot să spun e... Începu Jeremy, apoi, întorcânduse cu spatele, 
adăugă moale: Mai bine aţi întreba-o pe ea. 

— Am întrebat-o, îl informă inspectorul. 

— Şi ce-a spus? 

— Exact ce spuneţi dumneavoastră, răspunse suav inspectorul. 

Jeremy se aşeză din nou la masa de bridge. 

— Atunci, asta e, spuse el. 

Inspectorul făcu câţiva paşi prin cameră, cu ochii în podea, de parcă 
era cufundat în gânduri. Apoi se întoarse cu faţa la Jeremy şi spuse: 

— Povestiţi-mi cum de s-a întâmplat să vă întoarceţi cu toţii aici de la 
club. Acesta era planul iniţial? 

— Da, răspunse Jeremy, dar se răzgândi rapid. Adică nu. 

— Da sau nu? 

Jeremu trase adânc aer în piept. 

— Ei bine, a fost în felul următor. Au plecat cu toţii la club. Sir Rowland 
şi Hugo s-au dus direct în sala de mese iar eu iam urmat ceva mai târziu. 
Ştiţi, era bufet rece. Au jucat golf până s-a întunecat, apoi cineva a întrebat 
„Facem un bridge?” iar au am spus „De ce nu ne-am întoarce la soţii 
Hailsham-Brown, unde e mult mai plăcut, să jucăm acolo?” Aşa că ne-am 
întors. 

— Înţeleg, spuse inspectorul. Aşadar a fost ideea dumneavoastră? 

Jeremy ridică din umeri. 

— Nu-mi amintesc bine cine a propus primul asta. Putea să fi fost Hugo 
Birch. 

— Şi când aţi ajuns aici? 


Jeremy se gândi o clipă, apoi clătină din cap. 

— Nu pot spune cu precizie. Probabil că am plecat de la club cu puţin 
înainte de opt. 

— Şi asta ce înseamnă? Cinci minute de mers pe jos? 

— Da, cam aşa. Terenul de golf se învecinează cu grădina de aici. 

Inspectorul se duse la masa de bridge şi se uită la ea. 

— Şi pe urmă aţi jucat bridge? Intrebă el. 

— Da, confirmă Jeremy. 

Inspectorul dădu încetişor din cap. 

— Asta trebuie să fi fost cu vreo douăzeci de minute înainte de sosirea 
mea. Începu să meargă încet în jurul mesei. Cu siguranţă că nu aţi avut timp 
să terminaţi două robere şi să-l începeţi pe al treilea, nu? 

— Poftim? 

Jeremy păru derutat o clipă, dar apoi spuse repede: 

— Nu, nu. Nu. Aceea e lista de scor a Clarissei. Cea la care vă uitaţi. 
Acel prim rober trebuie să fi fost de ieri. 

Indicând celelalte tabele de scoruri, inspectorul observă gânditor: 

— Se pare că numai o singură persoană a punctat. 

— Da, recunoscu Jeremy. Mă tem că am fost puţin cam indolenţi cu 
punctatul. L-am lăsat în seama Clarissei. 

Inspectorul se duse către canapea. 

— Ştiaţi despre culoarul de trecere dintre această cameră şi bibliotecă? 

— Vă referiţi la locul în care a fost găsit cadavrul? 

— Exact. 

— Nu. Nu, habar n-aveam. Grozavă ascunzătoare, nu? Nai fi bănuit 
niciodată că era acolo. 

Inspectorul se aşeză pe braţul canapelei şi, rezemându-se de spetează, 
mută din loc o pernuţă şi observă astfel mănuşile care se aflaseră sub ea. 
Chipul lui căpătă o expresie gravă şi rosti liniştit: 

— Prin urmare, domnule Warrendar, nu aveai de unde să ştii că în acel 
culoar se afla un cadavru, nu-i aşa? 

— Parcă m-a pocnit cu leuca-n cap, cum se spune. Nu mia venit să-mi 
cred ochilor. 

În timp ce Jeremy vorbea, inspectorul împerechea mănuşile de pe 
canapea. Ridică o pereche şi întrebă cu un aer conspirativ: 

— Apropo, acestea sunt mănuşile dumneavoastră, domnule 
Warrender? 

— Nu. Adică da, răspunse derutat Jeremy. 

— Da sau nu, domnule? 

— Da, sunt ale mele, cred. 

— Le purtaţi când v-aţi întors de la clubul de golf? 

— Da. Acum îmi amintesc. Da, le purtam. E cam friguleţ în seara asta. 

Inspectorul se ridică şi se apropie de Jeremy. Arătându-i inițialele din 
interiorul mănuşilor, spuse: 

— Mănuşile astea poartă inițialele domnului HailshamBrown. 

Susţinându-i cu calm privirea, Jeremy răspunse: 


— Ce nostim! Am o pereche exact la fel. 

Inspectorul se întoarse la capanea şi luă o a doua pereche de mănuşi. 

— Poate că acestea sunt ale dumneavoastră? Sugeră el. 

Jeremy râse. 

— A doua oară nu mă mai prindeţi, spuse el. La urma urmelor toate 
mănuşile arată exact la fel. 

Inspectorul ridică a treia pereche de mănuși. 

— Trei perechi de mănuşi, murmură el examinându-le. Toate purtând în 
interior inițialele lui Hailsham-Brown. Curios. 

— În definitiv, e casa lui. De ce n-ar fi pe aici trei perechi de mănuşi de- 
ale lui? 

— Singurul lucru interesant este că dumneavoastră aţi crezut că una 
din ele putea fi a dumneavoastră. lar eu văd că mănuşile dumneavoastră se 
află în buzunarul hainei pe care o purtaţi. 

Jeremy îşi duse mâna la buzunarul drept. 

— Nu, spuse inspectorul. In buzunarul stâng. 

Scoţând mănuşile din buzunar, Jeremy exclamă: 

— Ce chestie! Da, astea sunt. 

— Şi nu prea seamănă cu astea de la mine, nu? 

— De fapt, astea sunt mănuşile cu care joc golf, răspunse cu un zâmbet 
Jeremy. 

— Mulţumesc, domnule Warrender, spuse brusc inspectorul. Asta e tot, 
deocamdată. 

Jeremy se ridică, arătând supărat. 

— Uite ce e, doar nu credeţi că... 

— Ce pot să cred, domnule? Întrebă inspectorul. 

— Nimic, răspunse nesigur Jeremy. 

Porni către uşa bibliotecii, dar fu oprit de poliţist care îi arătă uşa 
dinspre hol. Jeremy ieşi închizând uşa după el. 

Lăsând mănuşile pe canapea, inspectorul se duse la masa de bridge, se 
aşeză şi consultă din nou Who's who. 

— Deci aşa, murmură el şi începu să citească cu glas tare. „Thomson, 
sir Kenneth. Preşedintele Companiei de Petrol Arabo-saxone, Companiei 
Petroliere din Golf.” Hmm! impresionant! „Pasiuni: Filatelie, golf, pescuit. 
Adresa: Broad Street 340, Grosvenor Square 34.” 

În timp ce inspectorul citea, Jones se duse la masa de lângă canapea şi 
începu să-şi ascută creionul în scrumieră. Aplecându-se să ridice o aşchie de 
pe podea, văzu o carte de joc şi, ridicând-o, i-o duse inspectorului. 

— Ce e asta? Intrebă inspectorul. 

— O simplă carte de joc, domnule. Am găsit-o acolo, sub canapea. 

Inspectorul luă cartea. 

— Asul de pică, observă el. O carte foarte interesantă. 

la stai puţin. Întoarse cartea pe dos. Roşie. E din acelaşi pachet. Luă 
pachetul roşu de cărţi de pe masă şi întinse cărţile. 

Polițistul îl ajută să sorteze cărţile de joc. 


— Măi să fie, nici un as de pică! Exclamă inspectorul şi se ridică de pe 
scaun. Asta e ceva cu totul ieşit din comun, nu crezi, Jones? Au reuşit să 
joace bridge fără să simtă lipsa asului de pică. 

— Într-adevăr nemaipomenit, domnule, aprobă polițistul strângând 
cărţile de pe masă. 

Inspectorul luă de pe canapea cele trei perechi de mănuşi. 

— Acum vom sta de vorbă cu sir Rowland Delahaye, îi spuse el 
poliţistului în timp ce punea pe masa de bridge mănuşile pe perechi. 

Capitolul 16 

Polițistul deschise uşa bibliotecii şi strigă: 

— Sir Rowland Delahaye. 

Cum Sir Rowland se opri în prag, inspectorul îl invită: 

— Vă rog să intraţi, domnule, şi să luaţi loc aici. 

Sir Rowland se apropie de masa de bridge, se opri o clipă dând cu ochii 
de mănuşi, apoi se aşeză. 

— Sunteţi sir Rowland Delahaye? Întrebă oficial inspectorul. 

Cum răspunsul primit fu o închinare afirmativă a capului, continuă: 

— Ce adresă aveţi? 

— Long Paddock, Littlewich Green, Linconshire, răspunse sir Rowland. 
Bătând cu degetul în Who's who, adăugă: N-ai găsit-o aici, inspectore? 

Inspectorul preferă să ignore întrebarea şi trecu mai departe. 

— Acum, dacă sunteţi amabil, aş vrea să aud ce s-a întâmplat în seara 
asta după ce aţi plecat de aici, cu puţin înainte de şapte. 

Era evident că sir Rowland se aşteptase la întrebarea asta şi îşi 
pregătise răspunsul. 

— Plouase toată ziua şi apoi s-a înseninat brusc, începu el liniştit. 
Aranjasem deja să cinăm la clubul de golf, întrucât servitorii au liber. Aşa am 
şi făcut. În timp ce terminam masa, a sunat doamna Hailsham-Brown şi ne-a 
propus ca, întrucât soţul ei trebuise să plece pe neaşteptate, să ne întoarcem 
aici şi să jucăm o partidă de bridge. Ne-am conformat. La vreo douăzeci de 
minute după ce am început să jucăm, ai sosit dumneata, inspectore. Restul îl 
ştii. 

Inspectorul părea gânditor. 

— Nu prea seamănă cu relatarea domnului Warrender, spuse el. 

— Serios? Şi care e varianta lui? 

— Ela pus că propunerea de a vă întoarce aici şi de a juca bridge a 
venit de la unul dintre dumneavoastră. Probabil de la domnul Birch, după 
părerea lui. 

Sir Rowland spuse cu nonşalanţă: 

— Vezi dumneata, Warrender a intrat mai târziu în sufrageria de la 
club. Nu şi-a dat seama că doamna Hailsham-Brown sunase. 

Sir Rowland şi inspectorul se uitară fix unul în ochii celuilalt, parcă 
înfruntându-se. Apoi sir Rowland continuă: 

— Dumneata trebuie să ştii mai bine ca mine, inspectore, cât de rar 
coincid relatările a doi oameni. De fapt, dacă toţi trei am relata identic cum s- 
a întâmplat, mie unul mi s-ar părea suspect. Chiar foarte suspect. 


Inspectorul preferă să nu comenteze. Îşi trase un scaun şi se aşeză 
lângă sir Rowland. 

— Dacă îmi permiteţi, aş vrea să discut cazul cu dumneavoastră, 
domnule, spuse el. 

— Cu cea mai mare plăcere, inspectore. 

După câteva secunde de gândire, inspectorul începu: 

— Mortul, Oliver Costello, a venit în această casă cu un scop anume. 
Sunteţi de acord cu asta, domnule? 

— Din câte am înţeles eu, a venit să înapoieze anumite obiecte pe care 
doamna Miranda Hailsham-Brown, cum se numea pe atunci, le luase din 
greşeală. 

— Asta s-ar putea să fie fost pretextul lui, domnule. Am convingerea că 
nu acesta a fost adevăratul motiv care l-a adus aici. 

Sir Rowland dădu din umeri. 

— Poate că ai dreptate, spuse el. Nu ştiu. 

Inspectorul continuă: 

— Poate că a venit la cineva anume. Poate la dumneavoastră, poate la 
domnul Warrender, sau poate la domnul Birch. 

— Dacă voia să stea de vorbă cu domnul Birch care locuieşte în 
localitate, s-ar fi dus acasă la el, n-ar fi venit aici. 

— Probabil că da, acceptă inspectorul. Aşadar, avem de ales între patru 
persoane. Dumneavoastră, domnul Warrender, domnul Hailsham-Brown şi 
doamna HailshamBrown. 

Se opri şi se uită cercetător la sir Rowland, apoi întrebă: 

— Cât de bine îl cunoşteaţi pe Oliver Costello, domnule? 

— Mai deloc. L-am întâlnit o dată sau de două ori, atâta tot. 

— Unde l-aţi întâlnit? 

Sir Rowland reflectă. 

— De două ori la Londra la familia Hailsham-Brown acum mai bine de 
un an, şi o dată într-un restaurant, parcă. 

— Dar nu aveati nici un motiv să doriţi să-l omorâţi? 

— Asta e o acuzaţie, inspectore? Întrebă sir Rowland. 

Inspectorul clătină din cap. 

— Nu, sir Rowland. Eu aş numi-o mai mult o eliminare. Nu cred că 
aveaţi vreun motiv să-l înlăturați pe Oliver Costello. Aşa că ne rămân doar 
trei persoane. 

— Asta începe să semene cu „Zece negri mititei”, remarcă zâmbind sir 
Rowland. 

Inspectorul îi întoarse zâmbetul. 

— Să-l luăm acum pe domnul Warrender, propuse el. Cât de bine îl 
cunoaşteţi? 

— L-am întâlnit pentru prima dată acum două zile, aici. Pare să fie un 
tânăr plăcut, bine crescut şi bine educat. E prieten cu Clarissa. Nu ştiu nimic 
despre el, dar aş spune că e puţin probabil să fie criminal. 

— Atâta despre domnul Warrender, aşadar. Asta mă aduce la 
următoarea întrebare. 


Anticipând, sir Rowland dădu din cap. 

— Cât de bine îl cunosc pe Henry Hailsham-Brown, şi cât de bine o 
cunosc pe doamna Hailsham-Brown? Asta vrei să ştii, nu-i aşa? Pe Henry 
Hailsham-Brown îl cunosc chiar foarte bine. Mi-e vechi prieten. Cât despre 
Clarissa, ştiu tot ce e de ştiut despre ea. Este pupila mea şi îmi este nespus 
de dragă. 

— Da, domnule. Cred că acest răspuns lămureşte foarte bine anumite 
lucruri. 

— Serios? 

Inspectorul se ridică şi făcu câţiva paşi prin cameră, apoi se întoarse cu 
faţa la sir Rowland. 

— De ce dumneavoastră trei v-aţi schimbat planurile în seara asta? 
Întrebă el. De ce v-aţi întors aici şi v-aţi prefăcut că jucaţi bridge? 

— Ne-am prefăcut? Întrebă tăios sir Rowland. 

Inspectorul scoase din buzunar cartea de joc şi spuse: 

— Cartea aceasta a fost găsită în cealaltă parte a camerei, sub 
canapea. Nu prea cred că aţi jucat două robere şi l-aţi început pe al treilea cu 
cincizeci şi una de cărţi şi cu asul de pică lipsă. 

Sir Rowland luă cartea de la inspector, se uită pe spatele ei, apoi i-o 
dădu înapoi. 

— Da, admise el. Poate că asta e puţin cam greu de crezut. 

Inspectorul îşi aruncă disperat ochii în tavan, apoi adăugă: 

— Şi mai cred că trei perechi de mănuşi ale domnului Hailsham-Brown 
necesită nişte explicaţii. 

După un moment de gândire, sir Rowland răspunse: 

— Mă tem că de la mine n-ai să capeţi nici o explicaţie, inspectore. 

— Nu, domnule, recunoscu inspectorul. Înţeleg că sunteţi hotărât să 
faceţi totul pentru o anumită doamnă. Dar asta nu ajută la nimic, domnule. 
Adevărul va ieşi la iveală. 

— Mă întreb dacă va ieşi, fu singurul răspuns al lui sir Rowland. 

Inspectorul se duse la panoul din perete. 

— Doamna Hailsham-Brown ştia că în nişă era cadavrul lui Costello, 
insistă el. Nu ştiu dacă l-a târât singură acolo sau aţi ajutat-o dumneavoastră. 
Dar sunt convins că ştia. Părerea mea e că Oliver Costello a venit aici s-o 
vadă pe doamna Hailsham-Brown ca, prin ameninţări, să obţină nişte bani de 
la ea. 

— Ameninţări? Întrebă sir Rowland. Ce ameninţări? 

— Asta va ieşi la iveală la timpul potrivit, n-am nici o îndoială, îl asigură 
inspectorul. Doamna Hailsham-Brown e tânără şi atrăgătoare. Se spune că 
acest domn Costello avea o mare trecere la femei. Ei bine, doamna Hailsham- 
Brown e proaspăt căsătorită şi... 

— Stop! Îl întrerupse poruncitor sir Rowland. Trebuie să te pun în temă 
cu anumite probleme. Poţi avea destul de uşor confirmarea celor ce îţi spun. 
Prima căsnicie a lui Henry Hailsham-Brown a fost nefericită. Soţia lui, 
Miranda, era o femeie frumoasă, dar dezechilibrată şi nevropată. Sănătatea şi 
dispoziţia ei au degenerat într-o stare atât de alarmantă încât fetiţa ei a 


trebuit să fie dusă la un spital de copii. Da, a fost o afacere cu adevărat 
şocantă. Se părea că Miranda devenise dependentă de droguri. Nu s-a 
descoperit cum obținea aceste droguri, dar s-a bănuit că ele îi erau furnizate 
de acest om, Oliver Costello. Ea a făcut o pasiune pentru el şi până la urmă a 
fugit cu el. 

Sir Rowland făcu o pauză, apoi continuă: 

— Henry Hailsham-Brown, care are principii de modă veche, i-a permis 
Mirandei să divorţeze de el. Acum, în căsnicia cu Clarissa, Henry şi-a găsit 
fericirea şi liniştea şi te asigur, inspectare, că în viaţa Clarissei nu există 
secrete ruşinoare. Pot să jur că nu există nimic cu care Costello ar fi putut s-o 
amenințe. 

Inspectorul nu spuse nimic, dar rămase pe gânduri. 

Sir Rowland se ridică, împinse scaunul sub masă şi se duse la canapea. 
Apoi, se întoarse cu faţa către inspector şi întrebă: 

— Nu crezi, inspectare, că te afli pe o pistă total greşită? De ce eşti atât 
de sigur că acest Costello a venit aici să vadă o persoană? De ce nu putea fi 
un loc? 

Inspectorul păru nedumerit. ` 

— Ce vreţi să spuneţi, domnule? Intrebă el. 

— Când ne-ai vorbit despre răposatul domn Sellon, ai menționat că cei 
de la narcotice îl aveau în vizor. Nu poate fi aici o verigă? Droguri - Sellon - 
casa lui Sellon? 

Se opri dar, neprimind nici o reacţie din partea inspectorului, continuă: 

— Am înţeles că Costello a mai fost o dată aici, în aparenţă să se uite la 
antichităţile lui Sellon. Să presupunem că Oliver Costello voia ceva din 
această casă. Din acest birou, poate. 

Inspectorul îşi aruncă privirea spre birou, iar sir Rowland îşi dezvoltă 
teoria. 

— Există curiosul incident cu un om care a venit aici şi a oferit un preţ 
exorbitant pentru acel birou. Să presupunem că acel birou voia să-l 
examineze Oliver Costello, voia să-l cerceteze, dacă vrei. Să presupunem că 
a fost urmărit până aici de cineva, şi că acel cineva l-a doborât acolo, lângă 
birou. 

Inspectorul nu păru impresionat. 

— Sunt prea multe supoziţii... Începu el, dar fu întrerupt de sir Rowland 
care insistă: 

— Este o ipoteză foarte rezonabilă. 

— Şi conform ipotezei, acest cineva a băgat cadavrul în nişă? 

— Exact. 

— Ar fi trebuit să fie cineva care ştia de existenţa nişei. 

— Putea să fie cineva care ştia casa de pe timpul lui Sellon. 

Inspectorul rosti cu o undă de nerăbdare: 

— Toate astea sunt foarte bune, domnule, dar nu explică totuşi un 
lucru. 

— Care? 

Inspectorul îl privi drept. 


— Doamna Hailsham-Brown ştia că mortul se afla în nişa aceea. A 
încercat să ne împiedice să ne uităm acolo. 

Sir Rowland deschise gura să vorbească, dar inspectorul ridică mâna şi 
continuă: 

— Nu are rost să încercaţi să mă convingeţi de contrariu. Ştia. 

Preţ de câteva clipe domni o tăcere încordată. Apoi sir Rowland spuse: 

— Vrei să-mi dai voie să vorbesc cu pupila mea, inspectore? 

— Numai în prezenţa mea, domnule. 

— E bine şi aşa. 

— Jones! 

Înţelegând ce i se cerea, polițistul părăsi încăperea. 

Polițistul reveni în cameră, ţinând uşa deschisă pentru Clarissa. 

— Intraţi, vă rog, doamnă Hailsham-Brown, spuse inspectorul. 

Clarissa intră şi sir Rowland se duse spre ea şi îi vorbi foarte solemn. 

— Draga mea Clarissa, vrei să faci ce te rog? Vreau să-i spui 
inspectorului adevărul... 

— Adevărul? Repetă cu îndoială Clarissa. 

— Adevărul, spuse apăsat sir Rowland. E singurul lucru ce trebuie făcut. 
Vorbesc serios. Foarte serios. 

O privi drept şi cu adevărat serios, apoi părăsi camera. 

Polițistul închise uşa după el şi se aşeză pregătindu-se să noteze. 

— Vă rog să luaţi loc, doamnă Hailsham-Brown, o invită inspectorul, 
arătând-i canapeaua. 

Clarissa îi zâmbi, dar primi în schimb o privire serioasă. Se duse la 
canapea, se aşeză, şi aşteptă o clipă înainte de a vorbi. 

— Îmi pare rău, îmi pare nespus de rău că v-am spus toate minciunile 
acelea. N-am vrut s-o fac, dar omul se lasă purtat de val, înţelegeţi? 

— Nu pot să spun că înţeleg, răspunse cu răceală inspectorul. Acum vă 
rog să-mi redaţi exact faptele. 

— În realitate totul e foarte simplu. În primul rând, Oliver Costello a 
plecat. Apoi, a venit Henry acasă. După aceea a plecat iar cu maşina. Pe 
urmă, am intrat aici cu sandviciurile. 

— Sandviciuri? 

— Da. Vedeţi dumneavoastră, soţul meu se întoarce acasă cu un 
delegat foarte important din străinătate. 

Inspectorul se arătă interesat. 

— Cine e acest delegat? Întrebă el. 

— Un anume domn Jones, răspunse Clarissa. 

— Poftim? Întrebă inspectorul aruncând o privire subalternului său. 

— Domnul Jones. Nu e numele lui adevărat, dar aşa trebuie să-i 
spunem. Totul e strict secret. Ei bine, am pus sandiviciule acolo, pe banchetă, 
apoi am început să fac ordine şi m-am dus să pun o carte pe raftul bibliotecii 
ŞI... Atunci... Şi atunci am căzut practic peste el. 

— Aţi căzut peste cadavru? 


— Da. Era aici, după canapea. M-am uitat să văd dacă... Dacă era mort, 
şi era. Era Oliver Costello, şi n-am ştiut ce să fac. În final am sunat la clubul 
de golf şi i-am rugat pe sir Rowland, pe domnul Birch şi pe Jeremy să vină 
imediat aici. 

Inspectorul întrebă cu răceală: 

— Nu v-a trecut prin minte să sunaţi la poliţie? 

— Ba da, mi-a trecut, dar... N-am făcut-o. 

— N-aţi făcut-o, îngână pentru sine inspectorul. 

Apoi, ridicând mâinile într-un gest disperat, întrebă: 

— De ce n-aţi telefonat la poliţie? 

Clarissa era pregătită pentru întrebarea asta. 

— M-am gândit că n-ar fi fost plăcut pentru soţul meu. Nu ştiu câţi 
diplomaţi cunoaşteţi, domnule inspector, dar vă spun să sunt înspăimântător 
de retraşi. Lor le place ca totul să fie liniştit, nu să stârnească vâlvă. Trebuie 
să recunoaşteţi că o crimă cam stârneste vâlvă. 

— Asta aşa e. _ 

— Mă bucur tare mult că înţelegeţi, spuse cu căldură Clarissa. Işi 
continuă relatarea, dar povestea ei devenea tot mai neconvingătoare şi 
începu să simtă că nu făcea nici un progres. Vreau să spun era mort de-a 
binelea, pentru că i-am luat pulsul, aşa că n-am putut face nimic pentru el. 

Inspectorul se plimba prin cameră, fără să răspundă. Urmărindu-l cu 
privirea, Clarissa continuă: 

— Ce vreau eu să spun e că putea să fi murit la fel de bine în Marsden 
Wood ca şi în salonul nostru. 

Inspectorul se întoarse iute cu faţa la ea. 

— Marsden Wood? Întrebă el. Ce treabă are Mardsen Wood în povestea 
asta? 

— Acolo mă gândeam să-l ducem, răspunse Clarissa. 

Inspectorul îşi duse o mână la ceafă şi se uită în podea de parcă ar fi 
căutat inspiraţie acolo. Apoi, clătinând din cap să se limpezească, spuse cu 
fermitate: 

— Doamnă Hailsham-Brown, n-aţi auzit niciodată că un cadavru nu 
trebuie mişcat din loc dacă există vreun indiciu că la mijloc n-a fost lucru 
curat? 

— Fireşte că ştiu asta. Scrie în toate romanele polițiste. Dar, vedeţi 
dumneavoastră, noi trăim în realitate, nu în cărţi. 

Inspectorul îşi ridică disperat mâinile. 

— Vreau să spun că în viaţa reală lucurile sunt cu totul altfel, continuă 
Clarissa. 

Inspectorul o privi o clipă cu neîncredere, apoi întrebă: 

— Vă daţi seama de gravitatea celor ce spuneţi? 

— Bineînţeles că da, şi vă spun adevărul. Aşa că, în final, am sunat la 
club şi ei s-au întors cu toţii aici. 

— lar dumneavoastră i-aţi convins să ascundă cadavrul în nişă. 


— Nu, îl corectă Clarissa. Asta a venit mai târziu. După cum v-am spus, 
planul meu era ca ei să ducă mortul cu maşina lui şi să lase maşina în 
Marsden Wood. 

— Şi ei au acceptat? 

Tonul inspectorului era clar neîncrezător. 

— Da, au acceptat, răspunse Clarissa zâmbindu-i. 

— Sincer să fiu, doamnă Hailsham-Brown, nu cred o iotă. Nu cred că 
trei oameni responsabili au acceptat să obstrucţioneze justiţia pentru un 
motiv atât de mărunt. 

Clarissa se ridică. îndepărtându-se de inspector, rosti mai mult pentru 
sine: 

— Ştiam că n-o să mă credeţi dacă vă spun adevărul, întorcându-se cu 
faţa de el, întrebă: Ce credeţi, atunci? 

Urmărind-o cu atenţie, inspectorul răspunse: 

— Eu văd un singur motiv pentru care aceşti trei bărbaţi au fost de 
acord să mintă. 

— Ce vreţi să spuneţi? Ce alt motiv puteau avea? 

— Au fost de acord să mintă dacă au crezut sau, mai mult, dacă au 
ştiut că dumneavoastră îl omorâserăţi pe Costello. 

Clarissa se holbă la el. 

— Dar eu nu aveam nici un motiv să-l omor! Protestă ea. Absolut 
niciunul. Oh, ştiam eu că o să reacţionaţi aşa! De asta... 

Se întrerupse brusc. Inspectorul se întoarse spre ea. 

— De asta ce? Intrebă el cu bruscheţe. 

Clarissa rămase pe gânduri. După un timp, purtarea ei păru să se 
schimbe. Începu să vorbească mai convingător. 

— Foarte bine, spuse ea cu aerul omului hotărât să dea cărţile pe faţă. 
Am să vă spun de ce. 

— Ar fi mai înţelept. 

— Da. Presupun că e mai bine să vă spun adevărul. 

Inspectorul zâmbi. 

— Vă asigur că nu veţi avea nimic de câştigat minţind poliţia, doamnă 
Hailsham-Brown. Ar fi mai bine să-mi spuneţi povestea adevărată. Şi de la 
început. 

— Aşa voi face, promise Clarissa. Se aşeză pe un scaun la masa de 
bridge. Oftă. Oh, şi eu mă credeam atât de deşteaptă! 

— E mai bine să nu încerci să fii deştept, spuse inspectorul aşezându-se 
de cealaltă parte a mesei. Aşadar, ce s-a întâmplat de fapt în seara asta? 

Clarissa rămase tăcută câteva clipe. Apoi, privindu-l pe inspector drept 
în ochi, începu să vorbească. 

— Totul a început cum v-am explicat deja. l-am spus la revedere lui 
Oliver Costello şi el a plecat cu domnişoara Peake. Habar n-aveam că o să se 
întoarcă, şi încă nu înţeleg de ce a făcut-o. 

Se opri, părând că încearcă să îşi amintească ce se întâmplase mai 
departe. 


— Oh, da, continuă ea. Pe urmă a venit soţul meu acasă, şi mi-a 
explicat că trebuia să plece iar imediat. A plecat cu maşina, şi tocmai 
închisesem uşa din faţă, asigurându-mă că era zăvorâtă, când am început 
deodată să mă simt nervoasă. 

— Nervoasă? Întrebă nedumerit inspectorul. De ce? 

— De obicei nu sunt nervoasă, dar atunci mi-a venit în minte că nu mai 
fusesem niciodată singură noaptea în casă. 

— Da, continuaţi. 

— Mi-am spus să nu mai fiu prostuţă. Mi-am spus: „Ai la îndemână 
telefonul, nu-i aşa? Poţi suna oricând după ajutor.” Mi-am spus: „Spărgătorii 
nu vin seara, la ora asta. Ei vin la miezul nopţii”. Dar tot mi se părea că audo 
uşă închizându-se undeva, sau paşi sus, în dormitorul meu. Aşa că m-am 
gândit că era mai bine să fac ceva. 

— Şi? O îndemnă inspectorul. 

— M-am dus în bucătărie şi am făcut sandviciuri pentru Henry şi pentru 
domnul Jones când aveau să vină. Le-am pus pe un platou şi le-am acoperit 
cu un şervet ca să nu se usuce, şi tocmai veneam pe hol să le aduc aici 
când... Când într-adevăr am auzit ceva. 

— Unde? 

— In camera asta. De data asta am fost sigură că nu era o părere. Am 
auzit zgomot de sertare deschise şi închise, şi atunci mi-am adus brusc 
aminte că uşile glasvandului de aici nu erau încuiate. Nu le încuiem niciodată. 
Cineva intrase pe acolo. 

— Continuaţi, doamnă Hailsham-Brown o îndemnă inspectorul văzând 
că s-a oprit. 

Clarissa făcu un gest neajutorat. 

— Nu ştiam ce să fac. Eram împietrită. Apoi m-am gândit: „Dar dacă nu 
sunt decât proastă? Dacă Henry s-a întors după ceva, sau chiar sir Rowland 
sau unul din ceilalţi? Ce frumos ţi-ar sta să te duci sus şi să suni la poliţie de 
la celălalt telefon!” Aşa că mi-am făcut un plan. M-am dus la cuierul din hol şi 
am luat cel mai greu baston pe care l-am găsit. Apoi am intrat în bibliotecă. 
N-am aprins lumina. Am mers pe bâjbâite până la nişa aceea. Am deschis-o 
foarte uşor şi m-am srecurat înăuntru. M-am gândit să întredeschid uşa şi să 
văd cine era aici. Arătă spre panou. Cine nu ştia de el, nici prin cap nu i-ar fi 
trecut că există o uşă acolo. 

— In mod sigur, o aprobă inspectorul. 

— Am apăsat pe mecanism, apoi degetele mi-au alunecat iar uşa s-a 
deschis de tot izbind un scaun. Un bărbat care stătea lângă birou şi-a 
îndreptat spatele. Am văzut în mâna lui ceva care lucea. M-am gândit că era 
un revolver. Eram îngrozită. Am crezut că o să mă împuşte. Am ridicat 
bastonul şi l-am izbit cu toată puterea, iar el a căzut. 

Clarissa îşi rezemă coatele de masă şi îşi îngropă faţa în mâini. 

— Vă rog, pot... Pot să beau puţin coniac? Il întrebă ea pe inspector. 

— Sigur că da. Inspectorul se ridică. Jones! 


Polițistul turnă coniac într-un pahar pe care i-l înmână inspectorului. 
Acesta i-l dădu Clarissei. Femeia bău, tuşi şi înapoie paharul. Jones îl puse la 
loc pe o masă şi îşi reluă locul. 

Inspectorul se uită la Clarissa. 

— Vă simţiţi în stare să continuaţi, doamnă HailshamBrown? O întrebă 
el compătimitor. 

— Da, răspunse Clarissa ridicând privirea. Sunteţi foarte amabil. Trase 
aer în piept şi îşi continuă povestirea. Bărbatul zăcea acolo. Nu mişca. Am 
aprins lumina şi am văzut că era Oliver Costello. Era mort. A fost cumplit. 
Nu... Nu înţelegeam. Arătă către birou. Nu înţelegeam ce făcea acolo, 
umblând la birou. Era ca într-un coşmar de groază. Eram atât de 
înspăimântată încât am sunat la clubul de golf. Aveam nevoie să-l am alături 
pe tutorele meu. Au venit cu toţii aici. l-am implorat să mă ajute, să ducă de 
aici cadavrul... Undeva. 

Inspectorul o privi lung şi atent. 

— Dar de ce? Întrebă el. 

— Pentru că am fost laşă, răspunse Clarissa ferindu-şi privirea. O laşă 
mizerabilă. Îmi era groază de publicitate, de faptul că trebuia să apar la 
tribunal. Şi asta avea să-i facă mult rău soţului meu şi carierei lui... Dacă ar fi 
fost un spărgător, probabil că aş fi putut face faţă, dar fiind vorba de cineva 
pe care îl cunoşteam, cineva care era însurat cu prima soţie a lui Henry... Oh, 
pur şi simplu n-am putut trece prin toate astea. 

— Poate, cu puţin timp înainte, decedatul a încercat să vă şantajeze? 
Sugeră inspectorul. 

— Să mă şantajeze? Asta e o prostie! Nu există nimic în legătură cu 
care să mă fi putut şantaja. 

— Valetul dumneavoastră, Elgin, a auzit menţionându-se cuvântul 
şantaj. 

— Nu cred că a auzit nimic de genul ăsta. Nu avea cum. După părerea 
mea, a scornit totul. 

Inspectorul insistă: 

— Ei, haideţi, doamnă Hailsham-Brown, chiar susţineţi că cuvântul 
şantaj n-a fost pomenit? De ce ar fi inventat valetul dumneavoastră asta? 

— Jur că n-a existat nici o menționare a şantajului! Rosti cu putere 
Clarissa bătând cu palma în masă. Vă asigur... 

Mâna i se opri în aer şi râse pe neaşteptate. Oh, ce prostie! Fireşte. 
Asta a fost. 

— V-aţi adus aminte? Întrebă inspectorul. 

— N-a fost nimic de fapt, îl asigură Clarissa. Doar că Oliver spunea ceva 
despre faptul că chiria caselor mobilate e absurd de mare, iar eu am spus că 
noi avuseserăm un noroc fantastic şi plăteam doar patru guinee pe 
săptămână pentru casa asta. lar el a spus: „Nu prea-mi vine să cred, Clarissa. 
Care a fost atuul vostru? Trebuie să fi fost şantajul”. lar eu am râs şi am spus: 
„Ai ghicit. Şantajul.” 

Clarissa râse şi acum. 

— A fost o simplă glumă, spuse ea. O şi uitasem. 


— Scuzaţi-mă, doamnă Hailsham-Brown, dar nu cred. 

Clarissa păru uluită. 

— Ce nu credeţi? 

— Că plătiţi numai patru guinee pe săptămână pentru o casă ca asta, 
mobilată. 

— Sincer! Chiar că sunteţi cel mai neîncrezător om pe care l-am 
întâlnit. 

Clarissa se ridică şi se duse la birou. 

— Se pare că nu credeţi nimic din ce v-am spus în seara asta. Cele mai 
multe nu le pot dovedi, dar un lucru îl pot dovedi. Şi de data asta am să vă 
demonstrez. 

Deschise un sertar al biroului şi căută prin hârtiile din el. 

— Am găsit, spuse ea scoțând un act din sertar şi arătându-l 
inspectorului. lată contractul de închiriere al acestei case, mobilate. Este 
întocmit de o firmă de avocaţi şi, uitaţi - patru guinee pe săptămână. 

Inspectorul păru şocat. 

— Măi să fie! E nemaipomenit. Absolut nemaipomenit. Aş fi crezut că 
valorează mult mai mult. 

Clarissa îi adresă un zâmbet fermecător. 

— Nu credeţi, domnule inspector, că ar trebui să-mi cereţi scuze? 
Întrebă ea. 

— Chiar vă cer scuze, doamnă Hailsham-Brown, dar zău că e extrem de 
ciudat, să ştiţi. 

— De ce? Ce vreţi să spuneţi? Întrebă Clarissa punând actul înapoi în 
sertar. 

— Vedeţi dumneavoastră, acum câtva timp o doamnă şi un domn au 
venit prin părţile astea să vadă casa, şi s-a întâmplat ca doamna să piardă o 
broşă foarte prețioasă undeva în vecinătate. A trecut pe la secţia de poliţie să 
dea descrierea broşei, şi printre altele a pomenit de această casă. A spus că, 
după părerea ei, optsprezece guinee pe săptămână pentru o casă la ţară, la 
mama naibii, era ceva caraghios. Şi mie mi s-a părut la fel. 

— Da, e într-adevăr ieşit din comun, aprobă Clarissa cu un zâmbet 
prietenos. Înţeleg de ce eraţi sceptic. Dar poate că acum o să credeţi o parte 
din celelalte lucruri pe care vi le-am spus. 

— Nu pun la îndoială ultima dumneavoastră relatare, o linişti 
inspectorul. De regulă recunoaştem adevărul când îl auzim. Ştiam eu că 
trebuie să fi existat un motiv serios pentru ca cei trei domni să coacă un plan 
de ascunzătoare. 

— Nu trebuie să-i condamnaţi prea mult, domnule inspector. A fost vina 
mea. Nu m-am lăsat până nu i-am convins. 

Conştient pe deplin de farmecul ei, inspectorul răspunse: 

— N-am nici o îndoială în privinţa asta. Dar ce încă nu înţeleg este cine 
a telefonat la poliţie şi a raportat crima? 

— Da, asta este extraordinar! Uitasem de tot. 

— E clar că nu dumneavoastră, şi niciunul din cei trei domni... 

— N-o fi fost Elgin? Întrebă Clarissa. Sau poate domnişoara Peake? 


— Nu cred că putea să fie domnişoara Peake. Ea în mod clar nu ştia că 
cadavrul lui Costello se afla acolo. 

— Mă întreb dacă e aşa, spuse gânditoare Clarissa. 

— În definitiv, când s-a descoperit cadavail, au apucat-o istericalele. 

— Ăsta nu-i un motiv. Oricine poate avea istericale. 

— Oricum, domnişoara Peake nu locuieşte în această casă. 

— Dar se poate să fi fost în casă. Are chei de la toate uşile, să ştiţi. 

Inspectorul clătină din cap. 

— Nu, mie mi se pare mai probabil ca Elgin să fi fost cel care ne-a 
telefonat. 

Clarissa veni mai aproape de el şi îi adresă un zâmbet oarecum 
neliniştit. _ 

— Nu o să mă trimiteţi la închisoare, nu-i aşa? Intrebă ea. Unchiul Roly 
spunea că e sigurcă nu. 

Inspectorul se uită sobru la ea. 

— E bine că v-aţi schimbat povestea la timp şi ne-aţi spus adevărul, 
doamnă. Dar, dacă pot spune aşa, cred că ar trebui să luaţi legătura cu 
avocatul dumneavoastră cât mai repede şi să-i expuneţi toate faptele 
relevante. Între timp, eu am să dau la dactilografiat declaraţia 
dumneavoastră şi am să v-o citesc, şi poate că veţi avea amabilitatea să o 
semnaţi. 

Clarissa fu pe cale să răspundă când uşa se deschise şi intră sir 
Rowland. 

— N-am mai putut să stau deoparte, explică el. Totul e în regulă acum, 
inspectore? Ai înţeles în ce dilemă eram? 

Clarissa se duse la tutorele ei şi îi luă mâna repede. 

— Dragul meu Roly, am făcut o declaraţie şi domnul Jones, prezent aici, 
o s-o bată la maşină. Pe urmă trebuie să o semnez. Le-am spus totul. 

Inspectorul se duse să discute cu subalternul său, iar Clarissa continuă 
să vorbească cu sir Rowland, accentuând cuvintele. 

— Le-am povestit cum am crezut că era un spărgător şi lam izbit în 
cap... 
Când sir Rowland se uită alarmat la ea şi deschise gura să vorbească, 

ea îi acoperi repede gura cu mâna şi continuă în grabă: 

— Le-am povestit cum s-a dovedit a fi Oliver Costello şi cum am intrat 
în panică şi v-am sunat, şi cât v-am implorat şi am insistat şi până la urmă aţi 
cedat. Acum înţeleg ce greşit am procedat... 

Inspectorul se întoarse la ei, şi Clarissa îşi luă la timp mâna de pe gura 
lui sir Rowland. 

— Dar, la vremea aceea, eram speriată şi m-am gândit că ar fi mai 
simplu pentru toţi, adică eu, Henry şi chiar Miranda, dacă Oliver era găsit în 
Marsden Wood. 

Sir Rowland arăta uluit. 

— Clarissa! Ce naiba ai spus? Icni el. 

— Doamna Hailsham-Brown a făcut o declaraţie foarte completă, 
domnule, spuse încântat inspectorul. 


Revenindu-şi oarecum, sir Rowland rosti sec: 

— Aşa se pare. 

— E cel mai bun lucru, spuse Clarissa. De fapt, a fost singurul. 
Inspectorul m-a făcut să înţeleg asta. Şi îmi pare sincer rău că am îndrugat 
toate minciunile alea prosteşti. 

— Asta va conduce la mult mai puţine necazuri, o asigură inspectorul. 
Şi acum, doamnă Hailsham-Brown, n-am să vă cer să intraţi în nişă cât timp 
cadavrul mai e acolo, dar aş vrea să-mi arătaţi exact unde stătea bărbatul 
când aţi intrat pe acolo în cameră. 

— Oh... Da. Păi. Stătea. Începu ezitant Clarissa. Se duse la birou. Nu, 
acum îmi aduc aminte. Stătea aici, aşa. Se opri într-un capăt al biroului şi se 
aplecă peste el. 

— Fii gata să deschizi panoul când îţi spun eu, Jones, spuse inspectorul 
făcându-i semn subalternului său care se ridică şi se duse la panou. 

— Înţeleg, îi spuse inspectorul Clarissei. Stătea acolo. Şi pe urmă s-a 
deschis uşa şi dumneavoastră aţi ieşit. In regulă, nu trebuie să vă uitaţi acum 
acolo la cadavru, aşa că doar staţi în faţa panoului când se deschide. Acum, 
Jones. 

Polițistul acţionă pârghia şi panoul se deschise. Nişa era goală, cu 
excepţia unei bucățele de hârtie de pe podea pe care Jones o ridică, în timp 
ce inspectorul se uită acuzator la Clarissa şi la sir Rowland. 

Polițistul citi cu glas tare ce scria pe fragmentul de hârtie: 

— Fraierilor!” 

În timp ce inspectorul îi smulgea poliţistului hârtiuţa, Clarissa şi sir 
Rowland se uitară uluiţi unul la altul. Soneria de la intrare începu să zbârnâie 
zgomotos. 

Capitolul 19 

Elgin intră în salon să anunţe sosirea medicului poliţiei. Inspectorul şi 
Jones se duseră imediat la uşa din faţă, unde inspectorului îi reveni sarcina 
de neinvidiat de a-i mărturisi medicului că, în momentul de faţă, nu există 
nici un cadavru de examinat. 

— Zău aşa, inspectare Lord, spuse iritat medicul legist, îţi dai seama ce 
enervant e să mă aduci atâta drum până aici pentru cai verzi pe pereţi? 

— Dar te asigur, doctore, că am avut un cadavru. 

— Domnul inspector are dreptate, îi sări Jones în ajutor superiorului 
său. Chiar am avut un cadavru. Doar că s-a întâmplat să dispară. 

Zgomotul glasurilor lor îi scoseseră pe Hugo şi pe Jeremy din sufrageria 
aflată în celălalt capăt al holului. Aceştia nu se putură abţine să nu 
comenteze. 

— Nu pricep de ce poliţia nu face un lucru ca lumea. Auzi, să piardă un 
cadavru! Se revoltă Hugo. ă 

— De ce n-or fi pus un paznic la cadavru? Intrebă Jeremy. 

— În fine, indiferent cum s-a întâmplat, dacă n-am nici un cadavru de 
examinat, nu mai pierd timpul pe aici, se răsti medicul legist la inspector. Te 
asigur că ai să mai auzi de asta, inspectore Lord. 


— Da, doctore. N-am nici un dubiu. Noapte bună, doctore, spuse obosit 
inspectorul. 

Medicul legist plecă trântind uşa după el, iar inspectorul se întoarse 
spre Elgin care i-o luă înainte şi spuse repede: 

— Nu ştiu nimic despre asta, domnule, absolut nimic, vă asigur. 

Între timp, în salon, Clarissa şi sir Rowland se amuzau pe seama 
situaţiei jenante în care se aflau poliţiştii. 

— Întăririle poliţiei au sosit într-un moment cam prost, chicoti sir 
Rowland. Legistul pare foarte supărat că n-a găsit nici un cadavru de 
examinat. 

Clarissa râse pe înfundate. _ 

— Dar cine putea să-l facă să dispară? Intrebă ea. Crezi că Jeremy a 
reuşit asta în vreun fel? 

— Nu văd cum putea s-o facă. N-au lăsat pe nimeni să se întoarcă în 
bibliotecă, iar uşa dinspre hol a bibliotecii a fost încuiată. Acel „Fraierilor” al 
Pippei a fost ultimul pai. Totuşi, asta dovedeşte un lucru. Costello reuşise să 
deschidă sertarul secret. 

Sir Rowland se opri şi purtarea i se schimbă. Rosti pe un ton serios: 

— Clarissa, de ce naiba nu i-ai spus inspectorului adevărul aşa cum te- 
am rugat? 

— Ba i-am spus, în afară de partea cu Pippa, protestă Clarissa. Dar el 
pur şi simplu nu m-a crezut. 

— Dar, pentru Dumnenzeu, de ce a trebuit să-i torni toate prostiile 
alea? 

— Păi, mi s-a părut că erau lucrurile cu cea mai mare probabilitate să 
fie crezute. Şi acum chiar mă crede! 

— Şi, ca rezultat, ai dat de bucluc. Ai să fii acuzată de omucidere. 

— Am să susţin că a fost autoapărare, spuse cu încredere Clarissa. 

Înainte ca sir Rowland să apuce să răspundă, în cameră intrară Hugo şi 
Jeremy. Hugo se duse la masa de bridge bombănind: 

— Afurisiţii de poliţişti, ne-au împins de colo-colo. Acum se pare că au 
plecat şi au pierdut cadavrul. 

Jeremy luă un sandviş. 

— Mie mi se pare al naibii de ciudat, spuse el. 

— E fantastic, spuse Clarissa. Toată treaba e fantastică. Cadavrul a 
dispărut, iar noi tot nu ştim cine a sunat la poliţie şi a spus că aici s-a comis o 
crimă. 

— Ei bine, cu siguranţă Elgin a fost, spuse Jeremy aşezându-se pe 
braţul canapelei şi muşcând din sanaviş. 

— Nu, îl contrazise Hogo. Eu aş spune că a fost muierea aia, Peake... 

— Dar de ce? Întrebă Clarissa. De ce să fi făcut vreunul din ei asta şi să 
nu ne spună? Nu are pic de logică. 

Domnişoara Peake îşi băgă capul pe uşa dinspre hol şi se uită în jur cu 
un aer conspirativ. 

— Hei, drumul e liber? Întrebă ea. Închizând uşa, păşi cu încredere în 
cameră. Nu e nici un sticlete pe aici? Se pare că viermuiesc prin toată casa. 


— Acum sunt ocupați cu cercetarea casei şi a terenului, o informă sir 
Rowland. 

— Pentru ce? Întrebă domnişoara Peake. 

— Pentru cadavru, răspunse sir Rowland. A dispărut. 

Domnişoara Peake hohoti în felul ei zgomotos. 

— Ce poantă bună! Bubui ea. Cadavru care dispare 'ai? 

Hugo se aşeză la masa de bridge. Uitându-se în jur, rosti fără adresă: 

— E un coşmar. Toată treaba e un coşmar dat naibii. 

— Exact ca în filme, nu-i aşa, doamnă Hailsham-Brown? Sugeră 
domnişoara Peake slobozind un alt hohot de râs. 

Sir Rowland îi zâmbi grădinăresei. 

— Sper că acum te simţi mai bine, domnişoară Peake, rosti el 
curtenitor. 

— Oh, mă simt perfect, răspunse ea. În realitate sunt foarte tare, să 
ştiţi. Doar m-a dat un pic peste cap faptul că deschizând uşa aia am dat de- 
un cadavru. Pe moment m-a întors pe dos, recunosc. 

— Mă întreb dacă nu cumva ştiai deja că era acolo, spuse liniştită 
Clarissa. 

Grădinăreasa se holbă la ea. 

— Cine? Eu? 

— Da. Dumneata. 

Părând din nou că se adresează întregului univers, Hugo spuse: 

— N-are logică. De ce să faci să dispară cadavrul? Cu toţii ştim că 
există un cadavru. Îi cunoaştem identitatea şi tot. Nare sens. De ce să nu laşi 
amărâtul de cadavru acolo unde era? 

— Oh, eu n-aş spune că n-are nici un sens, domnule Birch, îl corectă 
domnişoara Peake aplecându-se peste masa de bridge ca să i se adreseze. 
Trebuie să ai un cadavru, să ştiţi. Habeas corpus şi tot tacâmul. Vă amintiţi? 
Înainte de a acuza pe cineva de crimă trebuie să ai un cadavru. 

Se întoarse către Clarissa. 

— Aşa că nu vă faceţi griji, doamnă Hailsham-Brown. Totul o să fie bine. 

Clarissa se uită lung la ea. 

— Ce vrei să spui? 

— În seara asta am stat cu urechile ciulite, îi spuse grădinăreasa. Nu 
mi-am pierdut timpul zăcând în pat în camera liberă. Nu mi-au plăcut 
niciodată omul ăla, Elgin, şi nevasta lui. Să asculte el pe la uşi şi să dea fuga 
la poliţie cu poveşti despre şantaj! 

— Aşadar ai auzit asta? Întrebă Clarissa. 

— Întotdeauna am fost de părere că trebuie să fii de partea sexului tău, 
declară domnişoara Peake. Se uită la Hugo. Bărbaţii! Pufni ea. N-am 
încredere în ei. Se aşeză lângă Clarissa, pe canapea, şi explică: Dacă nu se 
găseşte cadavrul, nu puteţi fi acuzată. lar părerea mea este că, dacă bruta 
aia vă şantaja, aţi avut tot dreptul să-i daţi în cap şi să scăpaţi de el. 

— Dar eu nu... Începu slab Clarissa, dar fu întreruptă de domnişoara 
Peake. 


— V-am auzit povestindu-i inspectorului totul despre asta. Şi dacă n-ar 
fi fost băgăciosul de Elgin, povestea dumneavoastră ar fi sunat perfect 
plauzibil. 

— La care poveste te referi? 

— La cea în care aţi spus că l-aţi confundat cu un spărgător. Aspectul 
cu şantajul pune lucrurile într-o cu totul altă lumină. Aşa că m-am gândit că 
nu există decât un singur lucru de făcut. Să scap de cadavru şi să las poliţia 
să se învârtă în jurul cozii căutându-l. 

Sir Rowland făcu un pas înapoi împleticindu-se de uimire, în timp ce 
domnişoara Peake se uită prin cameră încântată de sine. 

— O chestie foarte isteaţă, chiar dacă o spun eu, se lăudă ea. 

Jeremy se ridică, fascinat. 

— Vrei să spui că dumneata ai mutat cadavrul? Întrebă el neîncrezător. 

Toţi se holbau acum la domnişoara Peake. 

— Toţi cei de aici suntem prieteni, nu-i aşa? Întrebă ea uitându-se în jur 
la ei. Aşa că pot să vorbesc pe şleau. Da, eu am mutat cadavrul. Se bătu 
peste buzunar. Şi am încuiat uşa. Am cheile de la toate uşile din casa asta, 
aşa că n-a fost nici o problemă. 

Clarissa se uita cu gura căscată la ea, minunându-se. 

— Dar cum? Unde... Unde ai pus cadavrul? Şopti ea. 

Domnişoara Peake se aplecă şi şopti la rândul ei cu un aer conspirativ: 

— İn patul din camera liberă. Il ştiţi, cel mare cu patru stâlpi şi 
baldachin. Chiar de-a lungul capului patului, sub sul. Apoi am făcut iar patul 
şi m-am întins pe el. 

Uluit, sir Rowland se aşeză la masa de bridge. 

— Dar cum ai dus cadavrul sus până în camera liberă? Întrebă Clarissa. 
Nu aveai cum să reuşeşti singură. 

— O să vă miraţi, spuse voioasă domnişoara Peake. L-am aruncat pe 
umăr, uite-aşa. 

Cu un gest, demonstră cum făcuse. 

— Dar dacă te întâlneai cu cineva pe scări? Întrebă sir Rowland. 

— Dar nu m-am întâlnit. Poliţiştii erau aici cu doamna Hailsham-Brown. 
La vremea aceea dumneavoastră bărbaţii eraţi ţinuţi în sufragerie. Aşa că am 
profitat de ocazie, am înhăţat cadavrul, l-am scos în hol, am încuiat la loc uşa 
bibliotecii, şi l-am cărat sus în camera liberă. 

— Nemaipomenit! Icni sir Rowland. 

Clarissa se ridică. 

— Dar nu poate rămâne pe vecie sub sul, sublinie ea. 

Domnişoara Peake se întoarse spre ea. 

— Nu, nu pe vecie, fireşte, doamnă Hailsham-Brown, recunoscu ea. Dar 
douăzeci şi patru de ore n-o să aibă nimic. 

Până atunci poliţia va fi terminat de cercetat casa şi terenul. Va căuta 
mai departe, în alte locuri. 

Se uită la auditoriul vrăjit. 


— Ei bine, m-am gândit cum să scap de el, continuă ea. Azi dimineaţă 
am săpat în grădină un şanţ adânc pentru mazărea dulce. Vom îngropa 
cadavrul acolo şi vom planta două rânduri de mazăre dulce în lungul lui. 

Mută de uimire, Clarissa se prăbuşi pe canapea. 

— Mă tem că săparea mormintelor nu mai e o acţiune privată, 
domnişoară Peake, spuse sir Rowland. 

Grădinăreasa râse voioasă. 

— Oh, voi bărbaţii! Întotdeauna vă ţineţi de buchia legii. Noi femeile 
avem mai mult bun simţ. 

Se aplecă şi i se adresă Clarissei: 

— Pe noi nu ne sperie nici chiar crima, nu-i aşa, doamnă Hailsham- 
Brown? 

Hugo sări brusc în picioare. 

— Chestia asta e absurdă! Strigă el. Nu l-a omorât Clarissa. Nu cred o 
vorbă. ` 

— Mă rog, dacă nu l-a omorât ea, atunci cine? Intrebă aeriană 
domnişoara Peake. 

În acel moment în cameră intră Pippa în halat, umblând somnoroasă, 
căscând, şi ducând o farfurie cu budincă de ciocolată şi o linguriţă în ea. Toţi 
se întoarseră şi se uitară la ea. 

Capitolul 20 

Uimită, Clarissa sări în picioare. 

— Pippa! Strigă ea. De ce te-ai dat jos din pat? 

— M-am trezit, aşa că am venit jos, spuse printre căscaturi Pippa. 

Clarissa o conduse la canapea. 

— Mi-e teribil de foame, se plânse Pippa, căscând din nou. 

Se aşeză, apoi ridică ochii spre Clarissa şi spuse cu reproş: 

— Ai spus că ai să-mi aduci asta sus. 

Clarissa îi luă farfuria cu budincă, o puse pe banchetă, apoi se aşeză pe 
canapea lângă copilă. 

— Credeam că mai dormi încă, Pippa, explică ea. 

— Dormeam. Apoi mi s-a părut că a intrat un poliţist şi s-a uitat la mine. 
Visam ceva urât şi m-am trezit pe jumătate. Atunci mi s-a făcut foame, aşa 
că m-am gândit să cobor. 

Se cutremură, se uită în jur la toţi şi continuă: 

— În plus, m-am gândit că s-ar putea să fie adevărat. 

Sir Rowland se aşeză de cealaltă parte a Pippei. 

— Ce ar putea să fie adevărat, Pippa? Întrebă el. 

— Visul ăla oribil pe care l-am avut despre Oliver, răspunse Pippa 
cutremurându-se. 

— Povesteşte-mi ce ai visat despre Oliver, spuse liniştit sir Rowland. 

Pippa arăta nervoasă în timp ce scotea din buzunarul halatului o 
bucăţică de ceară frământată şi modelată. 

— Am făcut asta în seara asta, mai devreme, spuse ea. Am topit o 
lumânare, apoi am înroşit un ac în foc şi am străpuns ceara. 


În timp ce îi înmâna lui sir Rowland mica figurină de ceară, Jeremy 
exclamă brusc „Doamne sfinte!” şi, sărind în picioare, Începu să se uite prin 
cameră după cartea pe care Pippa încercase să i-o arate mai devreme. 

— Am spus cuvintele potrivite şi tot, dar n-am putut să fac exact cum 
scria în carte, îi explică Pippa lui sir Rowland. 

— Ce carte? Întrebă Clarissa. Nu înţeleg. 

Jeremy găsi între timp ceea ce căuta. 

— Uite aici! Exclamă el dându-i cartea Clarissei peste speteaza 
canapelei. Pippa a cumpărat-o azi din piaţă. A numit-o carte de reţete. 

Pippa râse pe neaşteptate. 

— lar tu m-ai întrebat: „Se mănâncă?”, îi aminti ea lui Jeremy. 

Clarissa examină cartea. 

— O sută de vrăji încercate şi demne de încredere, citi ea de pe 
copertă. Deschise cartea şi citi mai departe. „Cum se vindecă negii. Cum să 
obţii dorinţa inimii. Cum să-ţi distrugi duşmanul.” Oh, Pippa, asta ai făcut? 

Pippa se uită serioasă la mama ei vitregă. 

— Da, răspunse ea. 

În timp ce Clarissa îi înapoie cartea lui Jeremy, Pippa se uită la figurina 
de ceară din mâna lui sir Rowland. 

— Nu prea seamănă cu Oliver, recunoscu ea. N-am avut nici o şuviţă 
din părul lui, dar l-am făcut cât mai asemănător cu putinţă... pe urmă... pe 
urmă... Am visat, mi-am închipuit... Îşi dădu la o parte părul de pe faţă. Mi- 
am închipuit că am coborât aici şi el era acolo, după canapea. Şi totul era 
adevărat. Era acolo, mort. Eu îl omorâsem. Se uită în jur la toţi şi începu să 
tremure. E adevărat? Întrebă ea. Lam omorât? 

— Nu, iubito. Nu, spuse Clarissa cu lacrimi în ochi, cuprinzând-o cu 
braţul. 

— Dar era acolo, insistă Pippa. 

— Ştiu, Pippa, spuse sir Rowland. Dar nu tu l-ai omorât. Când ai 
străpuns figurina de ceară cu acul, ai ucis în felul ăsta ura faţă de el şi frica 
ta. Nu mai ţi-e frică de el şi nu-l mai urăşti, nu-i aşa? 

— Da, aşa e, recunoscu Pippa. Dar chiar l-am văzut. Se uită peste 
speteaza canapelei. Am coborât aici şi l-am văzut acolo, zăcând mort. L-am 
văzut, unchiule Roly. 

— Da, dragă, l-ai văzut, îi spuse cu blândeţe sir Rowland. Dar nu tu l-ai 
omorât. Ascultă-mă bine, Pippa. Cineva i-a dat în cap cu un baston mare. N-ai 
făcut tu asta, nu-i aşa? 

— Oh, nu, spuse Pippa clătinând cu putere din cap. Nu, nu cu un 
baston. 

Se întoarse către Clarissa. 

— Va referiţi la un baston de golf ca cel pe care îl avea Jeremy? 

Jeremy râse. 

— Nu un baston de golf, Pippa, spuse el. Ceva ca bastonul ăla mare 
care stă pe cuierul din hol. 

— Adică cel care i-a aparţinut domnului Sellon şi căruia domnişoara 
Peake îi spune măciucă? Intrebă Pippa. 


Jeremy dădu din cap afirmativ. 

— Oh, nu, eu n-aş fi făcut aşa ceva, spuse Pippa. N-aş fi putut. Unchiule 
Roly, nu l-aş fi omorât de-adevăratelea. 

— Fireşte că nu, interveni Clarissa cu un glas calm. Acum, iubito, 
mănâncă-ţi budinca de ciocolată şi uită totul. 

Pippa refuză budinca, iar Clarissa şi sir Rowland o ajutară să se întindă 
pe canapea. Clarissa luă mâna copilei, iar sir Rowland o mângâie drăgăstos 
pe păr. 

— Eu nu înţeleg un cuvânt din toate astea, spuse domnişoara Peake. 
Ce e cu cartea aia? Îl întrebă ea pe Jeremy care acum se uită prin ea. 

— Cum să aduci ciuma asupra vitelor vecinului tău”, cită Jeremy. Te 
atrage asta, domnişoară Peake? 

— Nu ştiu despre ce vorbiţi, spuse grădinăreasa. 

— Magie neagră, explică Jeremy. 

— Slavă Domnului că nu sunt superstiţioasă, pufni dispreţuitoare 
domnişoara Peake şi se îndepărtă de el. 

Hugo, care încercase să fie în pas cu mersul evenimentelor, mărturisi: 

— Eu sunt total în ceaţă. 

— Şi eu, îl aprobă domnişoara Peake bătându-l pe umăr. Aşa că am să 
mă duc să trag cu ochiul să văd cum se descurcă băieţii în albastru. Cu un alt 
hohot de râs sănătos, ieşi în hol. 

Clarissa tot nu îşi revenise complet de pe urma dezvăluirilor din 
minutele precedente. 

— Ce proastă am fost! Exclamă ea. Ar fi trebuit să ştiu că Pippa nu 
putea... N-am ştiut nimic de cartea asta. Pippa mi-a spus că ea l-a omorât iar 
eu... Eu am crezut-o. 

Hugo se ridică. 

— Vrei să spui că ai crezut că Pippa... 

— Da, dragule, îl întrerupse Clarissa repede şi apăsat pentru a-l 
împiedica să spună mai multe. Dar, din fericire, Pippa dormea acum liniştită 
pe canapea. 

— Înţeleg, spuse Hugo. Asta explică totul. Doamne sfinte! 

— Am face bine să mergem acum la poliţie şi să spunem în sfârşit 
adevărul, propuse Jeremy. 

Sir Rowland clătină din cap îngândurat. 

— Ştiu şi eu... Murmură el. Clarissa le-a spus deja trei versiuni diferite... 

— Nu, staţi puţin! Interveni Clarissa. Mi-a venit o idee. Hugo, cum se 
numea prăvălia domnului Sellon? 

— Era pur şi simplu un magazin de antichităţi, răspunse vag Hugo. 

— Ştiu asta. Dar cum se numea? 

— Nu avea un nume. Prăvăliile de antichităţi nu se numesc „La vulturul 
de mare” sau mai ştiu eu cum. 

— Dumnezeu să-mi dea răbdare, murmură printre dinţi Clarissa. 

Vorbind rar şi clar şi oprindu-se după fiecare cuvânt, întrebă din nou: 

— Ce-era-scris-deasupra-uşii? 


— Ce era scris? Nimic, răspunse Hugo. Ce să fi fost scris? Doar numele 
patronilor, „Sellon şi Brown”, fireşte. 

— În sfârşit! Strigă jubilând Clarissa. Ai mai spus-o şi mai înainte dar nu 
eram sigură. Sellon şi Brown. Numele meu e Hailsham-Brown. Se uită pe rând 
la cei trei bărbaţi, dar pe feţele lor stătea scris că nu pricepeau. 

— Am obţinut casa asta suspect de ieftin, continuă Clarissa. Altora care 
au venit aici înaintea noastră li s-a cerut o chirie atât de exorbitantă încât au 
plecat dezgustaţi. Acum aţi priceput? 

Hugo se uită tâmp la ea şi răspunse: 

— Nu. 

Jeremy clătină din cap. 

— Nici eu, scumpa mea. 

Sir Rowland se mulţumi s-o privească atent. 

Chipul Clarissei avea o expresie de emoție puternică. 

— Partenerul domnului Sellon care locuieşte la Londra e o femeie, 
explică ea. Astăzi, cineva a sunat aici şi a cerut să vorbească cu doamna 
Brown. Nu cu doamna HailshamBrown, ci doar cu doamna Brown. 

— Înţeleg unde baţi, spuse sir Rowland dând încet din cap. 

— Eu nu, spuse Hugo. Nu cumva delirezi, Clarissa? 

— Cineva l-a omorât pe Oliver, continuă Clarissa. N-a fost niciunul 
dintre voi trei, şi nici eu sau Henry. Şi, slavă Domnului, n-a fost nici Pippa. 
Atunci cine? 

— În mod sigur e aşa cum i-am spus eu inspectorului, spuse sir 
Rowland. O treabă din afară. Cineva l-a urmărit pe Oliver până aici. 

— Da, dar de ce? Intrebă cu înţeles Clarissa. 

Neprimind nici un răspuns, îşi continuă speculaţia. 

— Când m-am despărţit de voi azi la poartă, m-am întors aici pe uşa 
glasvandului şi l-am găsit pe Oliver stând lângă biroul ăla. A fost foarte 
surprins când m-a văzut. A întrebat: „Ce cauţi aici, Clarissa?” Eu am crezut că 
era doar un mod aparte de a mă supăra. Dar dacă a fost exact ce părea? Să 
presupunem că într-adevăr a fost surprins să mă vadă. Credea că această 
casă aparţinea altcuiva. Credea că persoana pe care avea s-o găsească aici 
avea să fie doamna Brown care era partenera domnului Sellon. 

Sir Rowland clătină din cap. 

— N-ar fi ştiut el că tu şi Henry aveaţi casa asta? Întrebă el. N-ar fi ştiut 
Miranda? 

— Când este cazul, Miranda comunică întotdeauna prin avocaţii ei. Nici 
ea, nici Oliver nu ştiau neapărat că noi locuim în această casă. Vă spun, sunt 
sigură că Oliver Costello habar n-avea că o să mă vadă. Oh, şi-a revenit 
foarte repede şi a găsit pretextul că venise să discute despre Pippa. Pe urmă 
s-a prefăcut că pleacă, dar s-a întors pentru că... 

Se întrerupse căci pe uşa dinspre hol intră domnişoara Peake. 

— Vânătoarea continuă încă, anunţă vioaie grădinăreasa, îmi închipui 
că s-au uitat pe sub toate paturile, iar acum sunt afară. 

Hohoti gros, în felul ei obişnuit. 

Clarissa se uită pătrunzător la ea, apoi întrebă: 


— Domnişoară Peake, îţi aminteşti ce a spus domnul Costello chiar 
înainte de a pleca? 

Domnişoara Peake luă o figură tâmpă. 

— N-am nici cea mai mică idee, spuse ea. 

— A spus, nu-i aşa, „Am venit la doamna Brown”? Îi aminti Clarissa. 

Domnişoara Peake se gândi o clipă, apoi răspunse: 

— Parcă. Da. De ce? 

— Dar nu la mine a venit, insistă Clarissa. 

— Dacă nu la dumneavoastră, atunci chiar că nu ştiu la cine, răspunse 
domnişoara Peake cu un hohot de râs vesel. 

Clarissa rosti apăsat: 

— La dumneata. Dumneata eşti doamna Brown, nu-i aşa? 

Capitolul 21 

Arătând extrem de uimită de acuzaţia Clarissei, domnişoara Peake păru 
o clipă a nu şti cum să reacționeze. Când răspunse, atitudinea ei se 
schimbase. Renunţând la obişnuitu-i ton jovial, vorbi cu gravitate. 

— Sunteţi foarte inteligentă, spuse ea. Da, eu sunt doamna Brown. 

— Eşti partenera domnului Sellon, spuse Clarissa care între timp 
gândise rapid. Dumneata eşti proprietara acestei case. Ai moştenit-o de la 
Sellon odată cu afacerea. Din anumite motive, ai avut ideea de a găsi un 
chiriaş al cărui nume să fie Brown. De fapt, erai hotărâtă să ai în casa asta o 
doamnă Brown. Te-ai gândit că nu avea să fie prea greu întrucât e un nume 
des întâlnit. Dar până la urmă a trebuit să te mulţumeşti cu Hailsham-Brown. 
Nu ştiu exact de ce voiai ca eu să fiu în bătaia reflectoarelor în timp ce 
dumneata stăteai în umbră. Nu înţeleg dedesubturile... 

Doamna Brown alias domnişoara Peake o întrerupse. 

— Charles Sellon a fost omorât, spuse ea. Nu există nici un dubiu în 
privinţa asta. Pusese mâna pe ceva foarte valoros. Nu ştiu cum, şi nici măcar 
nu ştiu ce. El nu era întotdeauna foarte... Scrupulos. 

— Aşa am auzit şi noi, spuse sec sir Rowland. 

— Indiferent ce era acel ceva a fost omorât pentru el, continuă doamna 
Brown. lar cine l-a omorât nu a găsit acel lucru. Asta probabil din cauză că nu 
se afla în prăvălie, se afla aici. M-am gândit că cel care l-a omorât avea să 
vină aici mai devreme sau mai târziu ca să-l caute. Voiam să stau la pândă, 
de aceea am avut nevoie de o înlocuitoare cu numele meu, Brown. 

Sir Rowland izbucni mânios. 

— Nu ţi-ai făcut probleme că doamna Hailsham-Brown, o femeie total 
nevinovată care nu ţi-a făcut nici un rău, avea să fie în pericol? 

— Am stat cu ochii pe ea, nu-i aşa? Se apără doamna Brown. Atât de 
mult încât asta v-a supărat uneori pe toţi. Zilele trecute, când a venit un 
bărbat şi i-a oferit un preţ ridicol de mare pe acel birou, am fost sigură că 
eram pe urma cea bună. Totuşi, aş jura că nu era nimic în biroul ăla care să 
însemne ceva, cât de cât. 

— Ai cercetat sertarul secret? Întrebă sir Rowland. 

Doamna Brown se arătă surprinsă. 

— Există un sertar secret? Exclamă ea pornind către birou. 


Clarissa îi ieşi în cale. 

— Acum nu e nimic acolo, o asigură ea. Pippa a descoperit sertarul, dar 
în el nu erau decât nişte autografe vechi. 

— Clarissa, aş vrea să mai văd o dată autografele alea, spuse sir 
Rowland. 

Clarissa se duse la canapea. 

— Pippa, unde ai pus?... Oh, doarme. 

Doamna Brown se apropie şi se uită la copilă. 

— Doarme adânc, confirmă ea. Toată agitația a dat-o gata. Uite cum 
facem. O duc sus şi o bag în patul ei. 

— Nu, spuse iute sir Rowland. 

Toţi se uitară la el. 

— Nu e deloc grea, spuse doamna Brown. Nu cântăreşte nici pe sfert 
cât răposatul domn Costello. 

— Totuşi eu cred că e în mai mare siguranţă aici, insistă sir Rowland. 

Ceilalţi se uitară acum la doamna Brown care făcu un pas înapoi, se 
uită în jur, şi exclamă cu indignare: 

— În mai mare siguranţă? 

— Exact, confirmă sir Rowland. Puțin mai înainte copila asta a spus un 
lucru foarte semnificativ. 

Se aşeză la masa de bridge, urmărit de toţi. Urmă o pauză, după care 
Hugo se aşeză la masă în faţa lui sir Rowland şi întrebă: 

— Ce a spus, Roly? 

— Dacă vă gândiţi cu toţii în urmă, poate că vă veţi da seama ce 
anume. 

Ceilalţi se uitară unul la altul, în timp ce sir Rowland luă Who's Who şi 
începu să-l consulte. 

— Nu mă prind, recunoscu Hugo clătinând din cap. 

— Ce a spus Pippa? Se întrebă cu glas tare Jeremy. 

— Nu-mi dau seama, spuse Clarissa căutând să îşi aducă aminte. Ceva 
despre poliţist? Sau că a visat? Că a coborât aici? Pe jumătate trează? 

— Ei, hai Roly, nu mai fi atât de misterios, spuse Hugo. Despre ce e 
vorba? 

Sir Rowland ridică privirea. 

— Poftim? Întrebă el distrat. Oh, da. Autografele alea. Unde sunt? 

Hugo pocni din degete. 

— Parcă îmi amintesc că Pippa le-a pus în cutia de acolo, spuse el. 

Jeremy se duse la rafturile cu cărţi, luă cutia şi scoase din ea plicul. 

— Da, aici sunt, confirmă el scoțând autografele din plic şi dându-i-le lui 
sir Rowland. 

Jeremy băgă plicul gol în buzunar, în timp ce sir Rowland examină 
autografele. 

— Victoria Regina, Dumnezeu s-o binecuvânteze, murmură sir Rowland 
uitându-se la primul autograf. Regina Victoria. Cerneală maro, decolorată. Şi 
ăsta? John Ruskin... Da, ăsta-i autentic, aş spune. lar ăsta? Robert Browning... 
Hm... Hârtia nu e atât de veche pe cât ar trebui să fie. 


— Roly! Ce vrei să spui? Întrebă surescitată Clarissa. 

— În timpul războiului am căpătat ceva experienţă în privinţa 
cernelurilor invizibile şi a lucrurilor de genul ăsta, explică sir Rowland. Dacă ai 
vrea să-ţi faci o însemnare secretă, n-ar fi, deloc o idee rea să o scrii cu 
cerneală invizibilă pe o foaie de hârtie şi apoi să imiţi un autograf. Pune 
autograful ăla împreună cu alte autografe autentice şi nimeni n-ar observa 
sau nu s-ar uita de două ori la el. Nu mai mult decât am făcut-o noi. 

Doamna Brown părea nedumerită. 

— Dar ce-ar fi putut scrie Charles Sellon care să fi valorat paisprezece 
mii de lire? Întrebă ea. 

— Absolut nimic, dragă doamnă, răspunse sir Rowland. Dar mi-a trecut 
prin minte că s-ar putea să fi fost o problemă de siguranţă. 

— Siguranţă? Întrebă doamna Brown. 

— Oliver Costello era suspectat că furnizează droguri. După cum ne-a 
spus inspectorul, Sellon a fost interogat de câteva ori de cei de la narcotice. 
Există o legătură aici, nu credeţi? 

Cum doamna Brown păru să nu înţeleagă, sir Rowland continuă. 

— Desigur, s-ar putea să fie doar o idee prostească de-a mea. Se uită la 
autografe. Nu cred că ar fi ceva sofisticat din partea lui Sellon. Suc de lămăie, 
probabil, sau o soluţie de clorură de bariu. Incălzită uşor s-ar putea să iasă la 
iveală. Pe urmă putem încerca cu vapori de iod. Da, să încercăm mai întâi să 
încălzim uşor. Se ridică în picioare. Trecem la experiment? 

— E un reşeu electric în bibliotecă, îşi aminti Clarissa. Jeremy, vrei să-l 
aduci? 

— Toată povestea e caraghioasă, pufni cu dispreţ doamna Brown. 

— Ba nu e, o contrazise Clarissa. Eu cred că e o idee grozavă. 

Jeremy se întoarse din bibliotecă. 

— Am adus reşeul, spuse el. Unde e priza? 

— Jos acolo, îi arătă Clarissa. 

Jeremy puse reşeul pe podea şi băgă ştecherul în priză. Sir Rowland luă 
autograful lui Robert Browning şi rămase în picioare lângă radiator. Toţi 
ceilalţi se apropiară ca să vadă rezultatul. 

A — Nu trebuie să ne facem prea multe speranţe, îi avertiză sir Rowland. 
In definitiv, e doar o idee de-a mea, dar trebuie să fi existat un motiv foarte 
serios pentru care Sellon a păstrat aceste bucăţi de hârtie într-un loc atât de 
secret. ă 

— Cu care să începem? |ntrebă entuziasmat Jeremy. 

— Eu zic cu regina Victoria, spuse Clarissa. 

— Nu, şase la unu pe Ruskin, miză Jeremy. 

— Ei bine, eu îmi pun banii pe Robert Browning, hotărî sir Rowland şi, 
aplecându-se, ţinu hârtia deasupra reşeului. 

— Ruskin? Un tip cât se poate de obscur, simţi nevoia să comenteze 
Hugo. Niciodată n-am înţeles o vorbă din poezia lui. 

— Exact, aprobă sir Rowland. E plină de înţelesuri ascunse. 

— Imi vine rău dacă nu se întâmplă nimic, spuse Clarissa. 

— Cred... Da, e ceva aici, murmură sir Rowland. 


— Da, apare ceva, confirmă Jeremy. 

— Serios? Să văd şi eu! Exclamă emoţionată Clarissa. 

Hugo se băgă între Clarissa şi Jeremy. 

— Dă-te la o parte, tinere. 

— Uşurel, îi atenţionă sir Rowland. Nu mă împingeţi... Da... E scris ceva. 
Se opri o clipă, apoi se îndreptă de spate strigând: Am găsit! 

— Ce aţi găsit? Vru să ştie doamna Brown. 

— O listă cu şase nume şi adrese, spuse sir Rowland. Distribuitori pe 
piaţa de droguri, aş spune. lar unul din nume este Oliver Costello. 

Se auziră exclamaţii. 

— Oliver! Spuse Clarissa. Deci de asta a venit, iar cineva trebuie că l-a 
urmărit şi... Oh, unchiule Roly, trebuie să le spunem poliţiştilor. Vino, Hugo. 

Clarissa alergă la uşa dinspre hol urmată de Hugo care bombănea: 

— E cel mai extraordinar lucru pe care l-am auzit vreodată. 

Sir Rowland adună celelalte autografe, în timp ce Jeremy scoase reşeul 
din priză şi-l duse înapoi în bibliotecă. 

Pe punctul de a-i urma pe Clarissa şi Hugo, sir Rowland se opri în prag. 

— Vii, domnişoară Peake? Întrebă el. 

— Nu aveţi nevoie de mine, nu-i aşa? 

— Ba cred că avem. Ai fost partenera lui Sellon. 

— N-am avut nimic de a face cu drogurile, insistă doamna Brown. Eu m- 
am ocupat doar de antichităţi. Am făcut toată Londra să cumpere şi să 
vândă. _ 

— Inţeleg, spuse plat sir Rowland ţinându-i uşa deschisă. 

Jeremy se întoarse din bibliotecă închizând cu grijă uşa după el. Se 
duse la uşa dinspre hol şi ascultă o clipă. După ce aruncă o privire spre Pippa, 
se duse la taburet, ridică pernuţa de pe el, şi se întoarse încetişor la 
canapeaua pe care dormea Pippa. Apoi, încet, începu să coboare perna spre 
faţa copilei. 

In acel moment, pe uşa dinspre hol intră Clarissa. Auzind uşa, Jeremy 
puse cu grijă perna pe picioarele Pippei. 

— Mi-am adus aminte ce a spus sir Rowland, aşa că m-am gândit că 
poate n-ar trebui s-o lăsăm pe Pippa singură, explică el. Se pare că are 
picioarele cam reci, aşa că tocmai i le-am acoperit. 

Clarissa se duse la banchetă. 

— Toată agitația asta mi-a făcut o foame cumpită, spuse ea. 

Se uită la platou şi continuă pe un ton foarte dezamăgit: 

— Oh, Jeremy, le-ai mâncat pe toate! 

— Scuză-mă, dar mi-a fost foame. 

— Nu văd cum de ţi-a fost. Tu ai luat cina. Eu nu. 

Jeremy se cocoţă pe speteaza canapelei. 

— Nici eu n-am luat cina, spuse el. Am exersat lovitura de aproape. Am 
intrat în sufrageria clubului chiar după ce ai sunat tu. 

— Inţeleg, spuse cu nonşalanţă Clarissa. Se aplecă peste speteaza 
canapelei să aranjeze perna. 

Brusc, ochii i se măriră. Cu un glas profund mişcat, repetă: 


— Înţeleg. Tu... Tu ai fost. 

— Ce vrei să spui? 

— Tu! Repetă Clarissa, mai mult pentru sine. 

— Ce vrei să spui? 

Clarissa îl privi în ochi. . 

— Ce făceai cu perna aia când am intrat în cameră? Intrebă ea. 

Jeremy râse. 

— Ţi-am spus. Îi acopeream Pippei picioarele. Erau reci. 

— Serios? Chiar asta voia să faci? Sau voiai să-i pui perna peste gură? 

— Clarissa! Exclamă indignat Jeremy. Ce lucru caraghios spui! 

— Eram convinsă că niciunul din noi nu putea să-l fi omorât pe Oliver 
Costello. Am spus-o tuturor. Dar unul din noi putea să-l omoare. Tu. Tu ai fost 
singur pe terenul de golf. Tu puteai să te fi întors aici, să intri pe fereastra 
bibliotecii pe care o lăseseşi deschisă, şi mai ţineai încă în mână bastonul de 
golf. Sigur că da. Asta a văzut Pippa. Asta a vrut să spună când a zis: „Un 
baston de golf cum avea Jeremy”. Ea te-a văzut. 

— Asta e o adevărată prostie, Clarissa, obiectă Jeremy cu o tentativă 
nereuşită de râs. 

— Ba nu e. Apoi, după ce l-ai omorât pe Oliver, te-ai întors la club şi ai 
sunat la poliţie, astfel ca ei să vină aici, să descopere cadavrul şi să creadă că 
Henry sau eu l-am omorât. 

Jeremy sări în picioare. 

— Ce aiureli spui! 

— Nu sunt aiureli. E adevărat. Ştiu că e adevărat. Dar de ce? Asta nu 
înţeleg. De ce? 

Câteva clipe se înfruntară încordaţi, în tăcere. Apoi Jeremy oftă adânc. 
Scoase din buzunar plicul în care fuseseră autografele. l-I întinse Clarissei, 
dar nu o lăsă să-l ia. 

— Despre asta e vorba, spuse el. 

Clarissa îşi aruncă privirea pe plic. 

— Asta e plicul în care erau păstrate autografele, spuse ea. 

— Există pe el un timbru. E cunoscut ca un timbru greşit. E imprimat în 
culoarea necorespunzătoare. Cineva din Suedia l-a vândut anul trecut contra 
a paisprezece mii trei sute de lire. 

— Deci asta era! Icni Clarissa făcând un pas înapoi. 

— Timbrul ăsta a intrat în posesia lui Sellon, continuă Jeremy. El i-a 
scris şefului meu, sir Kenneth, despre el. Dar eu am fost cel care a deschis 
scrisoarea. Am venit şi l-am văzut pe Sellon... 

Se opri şi Clarissa termină fraza în locul lui: 

— ŞI l-ai ucis. 

Jeremy dădu din cap fără să spună nimic. 

— Dar n-ai găsit timbrul, ghici Clarissa, îndepărtându-se cu spatele de 
el. 

— larăşi ai dreptate. Nu era în prăvălie, aşa că am fost sigur că trebuie 
să fie aici. 

Începu să se apropie de Clarissa care continuă să se dea înapoi. 


— În seara asta am crezut că Oliver Castello mi-o luase înainte. 

— Aşa că l-ai omorât şi pe el. 

Jeremy dădu iar din cap. 

— Şi puţin mai înainte voiai s-o omori pe Pippa? 

— De ce nu? 

— Nu-mi vine să cred, spuse Clarissa. 

— Draga mea Clarissa, paisprezece mii de lire e o sumă foarte mare, 
argumentă Jeremy cu un zâmbet sinistru. 

— Dar de ce îmi spui mie asta? Întrebă ea uimită şi neliniştită în acelaşi 
timp. Îţi imaginezi chiar şi-o clipă că nam să mă duc la poliţie? 

— Le-ai îndrugat atâtea minciuni încât nu te vor crede în veci, răspunse 
cu detaşare Jeremy. 

— Ba mă vor crede. 

— În plus, continuă Jeremy înaintând spre ea, n-ai să ai ocazia. Crezi că 
după ce am omorât doi oameni o să mă dau în lături să îl omor şi pe-al 
treilea? 

O apucă pe Clarissa de gât, şi ea ţipă. 

Capitolul 22 

Ţipătul Clarissei primi imediat răspuns. Sir Rowland intră repede din hol 
şi aprinse aplicele, în timp ce ofiţerul de poliţie Jones intră alergând pe uşile 
glasvandului iar inspectorul apăru în grabă din bibliotecă. 

Inspectorul îl înhăţă pe Jeremy. 

— În regulă, Warrender. Am auzit tot, mulţumesc. Şi asta este exact 
dovada de care avem nevoie. Dă-mi plicul ăla. 

Clarissa se refugie după canapea ţinându-se de gât, iar Jeremy îi dădu 
plicul inspectorului, spunând cu degajare: 

— Aşadar a fost o capcană, nu-i aşa? Foarte inteligent. 

Inspectorul rosti oficial: 

— Jeremy Warrender, te arestez pentru că l-ai omorât pe Oliver 
Costello, şi te avertizez că tot ce vei spune va fi consemnat şi va servi ca 
probă. 

— Nu-ţi irosi energia, inspectore, spuse liniştit Jeremy. Nu spun nimic. A 
fost un joc de noroc bun, dar n-a ţinut. 

— la-l de aici, îi ordonă inspectorul lui Jones care îl luă pe Jeremy de 
braţ. ` 

— Care-i problema, domnule Jones? Intrebă cu răceală Jeremy. Ţi-ai 
uitat cătuşele? 

Jones îi răsuci braţul la spate şi îl scoase pe uşa glasvandului. 

Clătinând din cap cu tristeţe, sir Rowland se uită după el, apoi se 
întoarse către Clarissa. 

— Te simţi bine, draga mea? O întrebă el neliniştit. 

— Da, mă simt bine. 

— N-am vrut să te expun la asta, spuse a scuză sir Rowland. 

Clarissa se uită cu şiretenie la el. 

— Ai ştiut că era Jeremy, nu-i aşa? Il întrebă ea. 


— Dar ce v-a făcut să vă gândiţi la timbru, domnule? Întrebă şi 
inspectorul. 

Sir Rowland se apropie de inspectorul Lord şi îi luă plicul. 

— Ei bine, inspectore, când Pippa mi-a dat plicul în seara asta, în 
mintea mea a sunat un clopoțel. Apoi, când am descoperit în Who's Who că 
şeful lui Warrender, sir Kenneth, e colecţionar de timbre, bănuiala mi s-a 
întărit, iar puţin mai înainte, când a avut neobrăzarea să bage plicul în 
buzunar sub nasul meu, bănuiala mi s-a transformat în certitudine. Îi dădu 
înapoi plicul inspectorului. Ai mare grijă de el, inspectore. Vei descoperi, 
probabil, că e foarte valoros, pe lângă faptul că e o probă. 

— E o probă pe cinste, spuse inspectorul. Un criminal deosebit de vicios 
îşi va primi răsplata. Totuşi, trebuie să găsim cadavrul. 

— Asta-i uşor, domnule inspector, spuse Clarissa. Căutaţi în patul din 
camera liberă. 

Inspectorul se uită cu dezaprobare la ea. 

— Nu, zău, doamnă Hailsham-Brown... Începu el. 

Clarissa îl întrerupse. 

— De ce oare nu mă crede nimeni niciodată? Se plânse ea. E în patul 
din camera liberă. Mergeţi şi uitaţi-vă, domnule inspector. De-a lungul 
patului, sub sulul de la căpătâi. Domnişoara Peake l-a pus acolo, încercând să 
fie amabilă. 

— Încercând să fie...? 

Inspectorul se întrerupse, neştiind ce să mai spună. Se duse la uşă, se 
întoarse cu faţa şi spuse cu reproş: 

— Ştiţi, doamnă Hailsham-Brown, nu ne-aţi uşurat deloc sarcina în 
seara asta spunându-ne toate basmele astea. Presupun că aţi crezut că soţul 
dumneavoastră a comis crima şi aţi minţit ca să-l acoperiţi. Nu trebuia s-o 
faceţi, doamnă. 

Cu un ultim clătinat din cap, inspectorul ieşi din cameră. 

— Măi să fie! Exclamă indignată Clarissa. 

Se întoarse către canapea. 

— Oh, Pippa... Îşi aminti ea. 

— Mai bine ai duce-o sus în patul ei, o sfătui sir Rowland. Acum va fi în 
siguranţă. 

Scuturând uşurel copila, Clarissa spuse cu blândeţe: 

— Hai, Pippa. Copăcel. E timpul să fii în pat. 

Pippa se ridică buimacă. 

— Mi-e foame, îngână ea. 

— Da, sunt sigură că îţi este, spuse Clarissa conducând-o spre uşă. Hai 
să vedem ce puteni găsi. 

— Noapte bună, Pippa, îi ură sir Rowland. 

Clarissa şi Pippa ieşiră, iar sir Rowland se aşeză la masa de bridge şi 
începu să bage cărţile de joc în cutiile lor când intră Hugo. 

— Dumnezeu să mă aibă în pază! Exclamă Hugo. N-aş fi crezut 
niciodată. Tocmai tânărul Warrender! Părea un tânăr destul de decent. A fost 
la o şcoală bună. Cunoştea toţi oamenii la locul lor. 


— Dar nu s-a dat în lături să omoare de dragul a paisprezece mii de 
lire, comentă suav sir Rowland. Se mai întâmplă din când în când, în fiecare 
clasă socială. O personalitate atrăgătoare, şi fără pic de simţ moral. 

Doamna Brown băgă capul pe uşa dinspre hol şi rosti cu glasul ei 
bubuitor: 

— M-am gândit să vă spun, sir Rowland, că trebuie să merg la Secţia de 
poliţie. Vor să le dau o declaraţie. Nu sunt prea încântați de renghiul pe care 
l-am jucat. Mă tem că mă aşteaptă o dojeneală. 

Hohoti de râs, scoase capul şi trânti uşa. 

Hugo se uită după ea, apoi se aşeză la masa de bridge. 

— Ştii, Roly, eu tot n-am priceput bine. Domnişoara Peake era doamna 
Sellon, sau domnul Sellon era domnul Brown? Sau invers? 

Sir Rowland fu scutit să răspundă căci în acea clipă se întoarse 
inspectorul ca să îşi ia chipiul şi mănuşile. 

— Acum luăm cadavrul, domnilor, îi informă el. 

Se opri o clipă, apoi adăugă: 

— Sir Rowland, vă rog să fiţi amabil şi s-o sfătuiţi pe doamna Hailsham- 
Brown să nu mai îndruge basme poiţiei, căci într-o zi chiar o să dea de 
bucluc. 

— De fapt ţi-a spus o dată adevărul, inspectore, dar atunci pur şi simpu 
n-ai vrut s-o crezi, spuse sir Rowland. 

Inspectorul păru puţin stânjenit. 

— Păi... Da... hm... Sincer vorbind, domnule, a fost cam greu de 
înghiţit, recunoscu el. 

— Sunt de acord cu asta, îl asigură sir Rowland. 

— Ei bine, noapte bună, domnule, spuse inspectorul. 

— Noapte bună, inspectore, îi răspunse cu amabilitate sir Rowland. 

— Noapte bună, inspectore, şi bine lucrat, spuse şi Hugo venind la 
inspector şi dând mâna cu el. 

— Vă mulţumesc, domnule. Noapte bună. 

Inspectorul plecă, iar Hugo căscă. 

— E bine, cred că ar fi bine să mă duc acasă să mă culc. A fost o seară 
de groază, nu? 

— Cum zici tu, Hugo. Noapte bună. 

— Noapte bună. 

Hugo ieşi pe uşa dinspre hol. 

Sir Rowland aranjă cărţile de joc şi tabelele de scor, apoi luă 
exemplarul Who's Who şi îl puse la loc pe raft. Clarissa intră din hol, se duse 
la el şi îşi puse mâinile pe braţele lui. 

— Scumul meu Roly, ce ne-am fi făcut fără tine? Eşti atât de deştept! 

— lar tu eşti o femeie foarte norocoasă. E bine că nu ţi-ai pierdut capul 
după ticălosul ăla, Warrender. 

Clarissa se cutremură. 

— N-a fost nici un pericol în privinţa asta, spuse ea. Dacă mi-aş pierde 
capul după cineva, acela ai fi tu. 

— Ei, hai, lasă linguşeala. Dacă tu... 


Se înterupse brusc căci pe uşa glasvandului intră Henry. Clarissa tresări 
şi exclamă: 

— Henry! 

— Bună, Roly, îşi salută Henry prietenul. Parcă trebuia să fii la club. 

— Păi... Ăă... M-am gândit să mă întorc devreme, se bâlbâi sir Rowland. 
A fost o seară destul de tensionată. 

Henry se uită la masa de bridge. 

— Poftim? Un bridge dificil? Întrebă el în glumă. 

Sir Rowland zâmbi. 

— Bridge şi... Aă... Altele, răspunse el îndreptându-se spre uşa dinspre 
hol. Noapte bună amândurora. 

Clarissa îi trimise o bezea, iar sir Rowland i-o returnă, după care ieşi din 
cameră. 

Clarissa se întoarse spre Henry. _ 

— Unde e Kalendorff... Adică, unde e domnul Jones? Il întrebă ea. 

Henry îşi puse servieta pe canapea. Dezgustat şi obosit, bombăni: 

— E absolut enervant. N-a venit. 

— Poftim? 

Clarissa nu-şi putea crede urechilor. 

— Avionul a ajuns dar cu un aghiotant cam necopt la bord, spuse Henry 
descheindu-şi nasturii de la pardesiu. 

Clarissa îl ajută să-şi scoată pardesiul, şi Henry continuă: 

— Primul lucru pe care l-a făcut a fost să facă stângaîmprejur şi să 
plece de unde a venit. 

— Dar de ce? 

— De unde să ştiu eu? Se-pare că era suspicios. Ce suspecta? Cine 
ştie? 

— Dar sir John? Întrebă Clarissa luându-i pălăria. 

— Asta-i partea cea mai proastă, bombăni Henry. Am ajuns prea târziu 
ca să-l opresc, şi trebuie să sosească aici dintr-o clipă în alta. Sigur, am sunat 
imediat în Downing Street de la aerodrom, dar plecase deja. Oh, toată treaba 
e un fiasco de groază! _ 

Henry se lăsă greoi pe canapea şi oftă obosit. In acel moment sună 
telefonul. 

— Răspund eu, spuse Clarissa traversând camera. S-ar putea să fie 
poliţia. Ridică receptorul. 

Henry o privi întrebător. 

— Poliţia? 

— Da, aici e Copplestone Court, spunea Clarissa la telefon. Da... Da, e 
aici. Se uită la Henry. E pentru tine, iubitule. E aerodromul Bindley Heath. 

Henry se ridică şi se repezi la telefon, dar se opri la jumătatea drumului 
şi continuă cu un mers demn. 

— Alo, spuse el în receptor. Da, la telefon. Poftim?... După zece minute? 
„. Da... Da, da... Nu... Înţeleg... Da... Bine. 

Puse receptorul în furcă şi se întoarse către Clarissa. 


— Se pare că a sosit un alt avion la zece minute după primul, iar 
Kalendorff era în el. 

— Domnul Jones, adică, îl corectă Clarissa. 

— Foarte corect, draga mea. Mi-a scăpat. Da, se pare că primul avion a 
fost un fel de precauţie de securitate. Nici prin cap nu-ţi trece cum lucrează 
mintea acestor oameni! Oricum, îl trimit pe... Aă... Domnul Jones aici cu o 
escortă. Trebuie să sosească într-un sfert de oră. Deci, totul e în ordine? Se 
uită la masa de bridge. Vrei să scapi de cărţile alea de joc, draga mea? 

Clarissa adună în grabă cărţile şi tabelele de scor, în timp ce Henry se 
duse la banchetă şi luă platoul şi farfuria cu budincă cu un aer foarte 
surprins. ` 

— Ce naiba e asta? Intrebă el. 

Clarissa veni repede şi îi luă din mâini platoul şi farfuria cu budincă. 

— O mânca Pippa, spuse ea. Am să le duc de aici şi am să mai fac nişte 
sandvişuri cu şuncă. 

— Nu încă. Scaunele astea sunt răspândite peste tot. 

Tonul lui Henry avea o notă uşoară de reproş. 

— Credeam că totul o să fie gata, Clarissa. 

Începu să plieze picioarele mesei de bridge. 

— Ce ai făcut toată seara? Întrebă el în timp ce ducea masa de bridge 
către uşa bibliotecii. 

Clarissa aranja acum scaunele. 

— Oh, Henry, a fost o seară extrem de palpitantă! Să vezi, la scurt timp 
după plecarea ta am intrat aici cu nişte sandvişuri, şi primul lucru care s-a 
întâmplat a fost că am căzut peste un cadavru. Acolo. După canapea. 

— Da, da, iubito, bombăni distrat Henry ajutând-o să împingă taburetul 
la locul lui. Poveştile tale sunt întotdeauna încântătoare, dar zău că acum n- 
avem timp. 

— Dar e adevărat, Henry, insistă Clarissa. lar ăsta e doar începutul. A 
venit poliţia şi asta încă n-a fost nimic. A existat o reţea de droguri, iar 
domnişoara Peake nu e domnişoara Peake, e de fapt doamna Brown, iar 
Jeremy s-a dovedit a fi criminalul şi încerca să fure un timbru în valoare de 
paisprezece mii de lire. 

— Nu! Trebuie să fi fost un al doilea galben suedez, comentă Henry. 

Tonul lui era indulgent, dar nu asculta cu adevărat. 

— Cred că exact asta a fost! Exclamă încântată Clarissa. 

— Ce lucruri îşi mai imaginezi şi tu, Clarissa! Spuse cu afecţiune Henry. 

— Dar, iubitule, n-a fost imaginaţie, continuă Clarissa. Naş fi putut să- 
mi imaginez nici pe jumătate din ce s-a întâmplat. 

Henry îşi puse servieta după o pernă de pe canapea, aranjă o alta, apoi 
porni cu a treia către taburet. Între timp, Clarissa încerca să-i câştige atenţia. 

— Totă viaţa nu mi s-a întâmplat nimic cu adevărat, iar în seara asta 
am avut parte de evenimente din belşug. Crimă, poliţie, dependenţi de 
droguri, cerneală invizibilă, însemnare secretă, mai să fiu arestată pentru 
omucidere, şi am fost foarte aproape să fiu omorâtă. 

Se opri şi se uită la Henry. 


— Ştii, iubitule, într-un fel cam prea multe pentru o singură seară. 

— Du-te şi fă cafeaua aia, iubito, spuse Henry. Poţi să-mi povesteşi 
mâine fermecătoarea ta aiureală. 

Clarissa părea exasperată. 

— Dar nu-ţi dai seama că a fost cât pe ce să fiu omorâtă în seara asta, 
Henry? 

Henry se uită la ceas. 

— Sir John sau domnul Jones ar putea să pice dintr-o clipă în alta, spuse 
el neliniştit. 

— Prin ce am trecut în seara asta! Continuă Clarissa. Îmi aminteşte de 
sir Walter Scott. 

— Ce face? Întrebă vag Henry, uitându-se prin cameră pentru a se 
asigura că totul era acum la locul potrivit. 

— Mătuşa mea m-a pus să învăţ pe de rost următorul lucru. „Oh, ce 
pânză încurcată ţesem, când exersăm prima dată să înşelăm.” 

Brusc conştient de prezenţa ei, Henry se aplecă peste fotoliu şi o 
cuprinse cu braţul. 

— Păianjenul meu adorabil! Spuse el. 

Clarissa îşi puse mâinile pe umerii lui. 

— Ştii că femelele păianjen îşi mănâncă partenerii? Îl întrebă ea şi îi 
zgârâie gâtul cu unghiile. 

— E mai probabil să te mănânc eu pe tine, răspunse pătimaş Henry şi o 
sărută. 

Se auzi brusc soneria de la intrare. 

— Sir John! Exclamă Clarissa sărind de lângă Henry care strigă în 
acelaşi timp: 

— Domnul Jones! 

Clarissa îl împinse pe Henry spre uşă. 

— Du-te şi deschide, îi ordonă ea. Am să pun cafeaua şi sandvişurile în 
hol, iar tu poţi să le aduci aici când sunteţi gata. Discuţiile la înalt nivel vor 
începe acum. Succes, iubitule. 

— Succes, răspunse Henry. 

Dădu să plece, apoi se întoarse. 

— Adică, mulţumesc. Mă întreb care din ei a sosit primul, încheindu-şi 
în grabă nasturii de la haină şi îndreptându-şi cravata, porni grăbit spre uşa 
de la intrare. 

Clarissa luă platoul şi farfuria, se îndreptă către uşa dinspre hol, dar se 
opri când auzi glasul lui Henry rostind cu însufleţire „Bună seara, sir John”. 
Ezită puţin, apoi se duse repede la panou şi acţionă pârghia. Panoul se 
deschise, şi ea intră în nişă. „Clarissa iese misterios” declamă ea teatral, iar 
panoul se închise cu o fracțiune de secundă mai înainte ca Henry să-l 
introducă în salon pe primul ministru. 


SFÂRŞIT 


